text:
前幾日睇電視知道海洋公園有夜場優惠,當時我同糖糖都話好想去玩返日,仲打算約埋成班一齊入去玩.
正當我地開始約朋友之際,見到facebook海洋公園個app有優惠,有四個指定日子可以$99入場.嘩..咁抵當然要即刻去玩返,所以我地又好快咁約左今晚入去玩呀!
由於玩夜場關係,我就冇帶埋小小豬一齊去,留低佢地兩父子係屋企搏鬥,我就好自己一個人去玩(哈哈..都係間唔中,相信佢地唔會怪我呀!)
今日我地一行六人(包括:LULU妹,糖糖,糖糖表妹,小肥肥同埋史迪哥哥)入去玩呀,不過因為有幾位唔方便上鏡,所以就唔POST佢地出嚟啦~
還記得對上一次嚟海洋公園係兩年前,當時都有海洋公園AP.不過今次一到,發覺真係好唔同,就係個入場位置都已經好唔同,大左又靚左咁呀~
原本夜場係六點先開始,不過可能開始多人,所以我地五點四十五分左右就可以入場,一入到場就當然不停影相啦~
影影咁,糖糖就話想試吓影飄浮,所以我地又嚟玩吓,又真係幾得意哦~
影完相之後,我地就搭火車上山,去玩新開嘅激流啦.整體上都唔算好多人,我地排左半個鐘都唔洗呀~
開始前~
玩完就濕身啦~
真係勁好玩,我地見唔太多人,所以一次連玩兩次.係第二次玩嘅時候,史迪哥哥仲好好彩咁仲左盤水,由頭濕到落腳,超爆笑呀!
之後我地就玩埋滑浪飛船,好耐都冇玩過啦~
玩完啲遊戲,我地就開始搭返火車落山,準備睇飛龍水花表演.
我地邊行邊影相呀~
落到山見仲有時間,所以就去睇熊貓,只係見到樂樂係度食竹,盈盈就唔見左啦~
夠鐘睇表演,因為太多人加上我地又攰,所以都只係搵到個後排位坐係度睇,所以就影唔到相.雖然坐後左睇得都唔算太清楚,不過整體上都幾好,尤其係個火海,真係好正,值得推介呀!
跟住我地就去左新個海洋館參觀,個館雖然係大左同新啲,不過總係覺得好似冇舊嗰個咁好行呀~
玩到七七八八,我地又去埋啲SHOP搗亂一番呀~
最後係個水池位影埋啲靚夜景~
就係咁,我又玩左一個好開心嘅晚上,相信下次再嚟海洋公園就一定帶埋小小豬,等佢可以見吓啲動物嘛!


c: text/html

text:
遊戲名稱: 抽卡人生
類型: HEA時必玩
介紹:有無朋友發覺近排成日聽非洲人,歐洲人呢啲名詞呢?是關近期嘅戲遊都會以「抽」嘅形式去將角色或者武器分配比玩家.人品值自自然然就成為左打機嘅關鍵.而係抽卡人生入面,玩家做嘅就只係抽卡,同用卡去換取生存所需要嘅東西!為期365日,你嘅人品值直接等於你嘅生命!
玩法: 玩家生存係一個密室入面,生存所需要嘅食物同水都需要用卡去換取,例如10張R卡就可以換取一張食物卡,換取後就可以為角色換取「進食」.而玩家每日所需要做嘅就係維持365日嘅生存遊戲!靠你嘅人品值去生存啦!
MUDAPPS自家評價:
好唔好玩:7.5
小編覺得呢隻遊戲最好玩個下就係靠運氣去控制遊戲發展,如果運氣唔好嘅話,隨時會餓死個角色.加上遊戲有換卡嘅設定,玩家需要非常好咁鋪排手頭上所持有嘅卡,令角色可以長期維持生命.
長時間作戰力:8
首先,呢隻遊戲畫質極低,玩幾耐都基本上唔會食電…另外,玩得耐唔耐?咁就要睇你手氣啦,小編就係網到見過唔少人係可以成功挑出密室嘅.
攝時間能力:8.5
攝時間黎講,呢隻遊戲就岩哂啦.雖然隻遊戲基本上無乜意義,但可以隨時開出黎玩,完全唔會話有乜影響.加上一鋪玩幾耐取決住你嘅手氣,歐洲人絕對可以攝上一個鐘以上嘅時間!
挑戰性:8
上面都提過,呢隻遊戲除左係挑戰你嘅人品值之外,仲會考驗緊你對卡牌嘅鋪排.因為你目標只有一個,就係令角色生存落去,所以有次玩玩下都會感覺到種緊張感,挑戰性都幾高架!
威威程度:6
作為係一隻單機遊戲,一定係自閉玩架啦.但當然,如果你捱得過365日,挑出密室,應該有唔少玩過嘅朋友仔都會覺得你好威!

robotstxt: allowed

filter: keep


text:
噚晚原本只係諗住煲芋頭番薯糖水,但諗諗吓又想整埋湯丸,因為好耐無食,心思思好想食到黏黏糯糯嘅湯丸.入到廚房,望吓望吓個芋頭,又突然間諗起早前上網睇到好幾個芋圓食譜,咁擇日不如撞日,反正都買咗芋頭,就整芋圓啦!
材料:
芋頭 200 克
木薯粉 80 克
水 適量
- 芋頭切片,隔水蒸熟後用叉壓爛成芋蓉.
- 將木薯粉分三次加入,用叉邊拌邊壓入芋蓉內,形成麵包糠狀.
- 逐少加水,慢慢攪拌成不沾手粉糰.
- 粉糰分成 4 份,分別搓長成幼條狀,之後切粒.
- 煲滾水,將粉糰粒放入,煲至翻滾並浮面即可.
今次買到個好粉嘅靚芋頭,不過都幾乾身,所以
都加咗唔少水,但上網見到台灣人整時
係完全唔使落水都可以搓成糰.
製作比想象中容易,即使雙手及玻璃
砧板無先灑粉都完全唔會黏.
我諗我會比較鍾意啲芋頭唔好壓得咁爛,
有番少少芋頭粒咬到會好食啲.
Notes:
- 基本上芋圓係用芋頭加澱粉製成,所以可以選用各式澱粉,如薯粉,粟粉,番薯粉
等,而用木薯粉製作嘅芋圓會比較有彈性,即使凍後都唔會變得硬身.
- 拌粉糰時,水嘅用量係受到澱粉嘅吸水量,芋頭嘅含水量,以及天氣濕度所影響,
所以必須逐少加入直至能夠拌成糰,若果一下子加多咗水的話,可酌量加入澱粉.
- 做好嘅粉糰粒可以撒上少許澱粉,每粒粉糰都沾上粉後就可以放入冰格保存,毋須
解凍即可直接放入滾水內煮熟.


text:
後生一輩可能唔係好知邊個係王若詩,雖然我都唔係好老,但係我之所以識得呢位歌唱家,係因為媽咪話俾我聽嘅.
好記得細個果陣,媽咪有一本厚過電話簿嘅歌書 ( 其實我到依家都仲有 keep 住呢本歌書 ),裡面有一首歌叫做《歸來吧》,就係由王若詩所唱嘅,我當時就唔係好知呢首係咩歌,但後來學咗聲樂之後,就知道原來即係國語版嘅經典意大利藝術歌曲 Torna a Sorriento ,亦即係 Come Back to Sorrento,中譯《重歸蘇連托》.
媽咪仲話過俾我聽,佢後生果陣時,曾經聽過王若詩唱《踏雪尋梅》,佢話當時王氏所演譯嘅方式,同我哋平時聽到嘅好唔同.由於媽咪唔係音樂人,所以佢唔係好識點樣演譯番俾我聽,就算識唱,當時佢都唔係記得好清楚點唱喇,佢淨係形容到俾我聽,當歌詞唱到第四次「響叮噹」時,王氏將最高果粒音重覆唱咗幾次,唱出嚟好似鐘聲咁樣.由於媽咪呢番話,我一直都好好奇,好想知道王若詩係點樣唱呢首歌呢!但因為以前資訊科技未有咁發達,又唔係咁容易搵到錄音,所以一路都 "緣慳一面"!
直到今日晏晝,喺 YouTube 度搵嘢時,無意中俾我搵到《歸來吧》呢個 video,而且仲係由王若詩唱 o添,咁我梗係第一時間 click 嚟聽啦!聽緊首歌果陣,仲俾我喺 "Related Video" 一欄度見到有《踏雪尋梅》o添呀!嘩,簡直係開心到好似發現寶藏咁呀!!!! 咁我就梗係即刻 click 嚟聽啦!聽完之後,就完全明白哂媽咪嘅形容喇!原來王氏係 repeat 咁去唱果幾粒高音去模仿「叮噹」鐘聲,之後仲接住唱咗一段 cadenza-like 嘅花腔,真係好新鮮,好好聽喎!依家你哋都聽吓呀:
今日真係好開心呀,除咗因為卒之都俾我還咗心願,聽到呢位前輩歌唱家咁特別嘅演譯之外,仲俾到我一種好特別嘅感覺,覺得係媽咪陪我一齊上網,專登喺 YouTube 度搵到呢段 recording 出嚟俾我聽番,真係感覺又開心,又 warm!
媽咪,我卒之都可以分享到妳對呢首歌嘅感覺喇!如果妳依家仲喺我身邊,肯定聽完之後我哋會有好多交流 o添呀!


text:
我屬於極討厭小朋友一族.
唔好同我講「下但你以前都係細路啦」,如果有人同你講佢好唔鍾意返學,你會唔會同佢講「下但係你以前都係學生啦」?無因果關係㗎大佬.
討厭小朋友嘅原因主要有:
嘈
污糟
多手
扮可愛
無禮貌
於是每次一解釋,就會有人講例外,好煩好煩.
「下但係我見過有啲好乖㗎喎⋯」
「好似我侄仔咁啦,好乖好可愛好鍾意乾淨㗎⋯」
完啦好嗎?
如果有人同你講佢唔鍾意嗰樣嘢,其實唔止嗰堆原因㗎,即使有例外,都只會覺得「無咁討厭」,而唔會突然鍾意㗎.
偏偏好多人就展示咗呢種控制慾,人地鍾意嘅嘢同佢唔同,就要嘗試說服人相信佢嗰套.
太多呢啲人,所以社會無形中訂立某啲「強制設定」,就好似嗰堆好鍾意小朋友嘅人,設定其他人類都一定鍾意小朋友.
情況亦同建制派設定咗啲票係預先計好嘅(好似係),所以咪話人地鎅票囉;或者平時自己物資有金主(唔知啦下),咪話人地物資多到得人驚囉.
最恐怖,係嗰啲覺得自己仔女好可愛,覺得到上唒腦嘅家長.
大佬呀,你唔好咁癡線啦.
望住你個仔,唔係因為佢得意,係因為佢呻吟咗幾個站,嘈撚到我隔住耳機都聽到呀.
睥住你個女,唔係同你有仇,係你個女鞋底已經第五次揩到我喇,你同佢玩少陣係咪會生痔瘡呀?
如果係,對唔住囉.
先生太太,你地玩手機都唔該睇L住你嗰三件愛情結晶好嘛?佢地圍住碌柱camp fire咗差唔多成條觀塘線呀.我知香港人口老化,但唔識教就支持環保啦,唔好生咁多個.
而最令我無名火起嘅係上述呢類家長,十個有九十個見到你睥住佢嘅後代,都會將你咒怨輪迴level嘅眼神轉化成一種對佢地仔女嘅appreciation,又或者對佢地天輪之樂嘅羨慕演繹.
於是,佢地會叫啲仔仔女女同你講「hello姐姐」.
唔知係咪我變態嘅關係,呢句一聽真係硬唒⋯⋯個拳頭.
我唔想Hello呀.
我唔係覺得佢得意呀.
我淨係想你快啲帶佢走咋.
果然係有咁唔識做嘅仔女就有同樣唔識做嘅父母,我塊面黑過黑鮑,你仲夠敢同我「Hello姐姐」,有前途啦.
無錯,可能我係好偏激.
但咁係因為,我真係好討厭小朋友,係好討厭.
講咁多廢話除咗想啲有小朋友嘅家長管教好佢地之外,更重要嘅係請記得「呢個世界無奉旨」,你係咁唔代表個個都係咁;人地唔出聲唔代表同你一樣覺得件事ok;沉默的大多數唔一定撐港共政權㗎你老味.
做人唔好ff咁多啦,傷身呀親.
記住「己所不欲,勿施於人」.
雖然我鍾意動物,但我知道唔係人人都鍾意.
只係,你絕對有權唔鍾意,但你永遠無權傷害佢地,剝削佢地生存權.
係呀建制派,你有權喺議會廢up我亦吹你唔撚漲,但你無權將香港人196億倒落海㗎,屌你.


text:
依個報告本應尋晚打既﹐不過小弟internet依兩日都有問題而上唔到網﹐所以就遲左小小.
小弟尋日牛一﹐朋友一早買了飛請我睇哈利4首影.
依家就簡簡單單咁寫小小野出黎俾大家參考一下﹐但小弟不才﹐寫得唔好就請見諒
故事﹕內容我就唔講喇﹐因為好多雜誌同埋電影簡介一早已經講過﹐我睇完奪戲都覺得簡介基本上都講哂所有內容.但故事本身唔錯﹐拍得好好﹐都無乜悶場﹐有少少懸疑片既成份.
畫面﹕ 奪戲暗位都幾多﹐出碟時應該都可以試暗位.不過今次朋友請我去個間戲院就唔知係咪有D舊﹐日頭就好似陰天﹐夜晚就連人樣都差D睇唔清楚﹐都唔知係咪個燈膽太舊﹐無乜力水
. XYZ&%##!@#$
音汁﹕ 無乜大場面﹐所以聽得清清楚楚就算過關.
總結﹕ 小弟覺得今集係四集之中拍得最好既一集﹐故事通順﹐只有很少很少地方可以反搏﹐今集有對某幾位角色既內心戲﹐雖然著眼不多﹐但都可以了解一下該角色既想法.今集既魔法場面雖然不多﹐但都對整體無影響.之前報張經常講的那位香港女角﹐基本上戲份唔多﹐都係行行企企﹐食飯兩味個種.小弟對佢就無乜特別好感.
(以上只係小弟個人小意見﹐所謂各花入各眼﹐唔岩聽都唔好
)
P.S 小弟去睇個場由於好多死靚妹﹐一有靚仔出場就即刻尖叫﹐佢露眉呀﹐搞到成場都好似睇偶像演唱會咁


text:
相信大家成日都會見到以下呢一張圖片,其實呢度就係奧地利嘅Hallstatt,佢被譽為係「世界上最靚嘅湖畔小鎮」,係1997年更被聯合國教科文組織列入為世界文化遺產.不過通常呢啲咁靚嘅地方都係好難去,又要搭車又要搭船,無三四個鐘都唔會去到.但有KKday幫你手,咁就可以輕輕鬆鬆遊Hallstatt啦.
一般嚟講,大家都會先去奧地利Salzburg,然後再去Hallstatt.小編就住係Salzburg,因為Hallstatt嘅住宿一嚟貴,二嚟靚景房要好早book.而呢個day tour嘅集合地點就係Salzburg Mirabell Palace附近.集合時間係下晝一點,小編早咗去到,所以順便入去行吓.
小編去歐遊前,身邊啲朋友都提我話要預多少少時間去Hallstatt,因為搭完巴士同火車又要再轉船.聽到嚟呢到,小編即刻轉身射個3分波走去book KKday個Hallstatt半日遊行程,貪佢有專車接送,唔怕會瞓過龍啦~(細細聲話你知:旅遊巴車程要個半鐘,自己搭車就要接近三個鐘,你諗你啦)
呢度就係Mirabell Palace啦~入面都幾靚㗎!
搭旅遊巴去Hallstatt嘅時候,沿路嘅風景都好靚㗎.而且導遊都好貼心,安排架車停埋一邊,俾我哋落車影相.
一落車就會見到呢個雕像,走嘅時候上車都喺番呢度.
沿路行你會見到好多呢類型嘅木屋,超似Heidi入面嗰啲屋仔,好想可以住係入面呀~
因為時間有限,所以導遊好快就帶咗我哋嚟到觀景台纜車售票處買飛,每人盛惠11.5歐.
係纜車入面望到嘅風景,簡直可以媲美航拍機影出嚟嘅相!
上到去係有免費WI-FI可以用,大家可以即時upload相打卡.沿路都會有呢個紙板公仔引路,跟住佢行就會搵到個觀景台~
見到呢個牌,再行多兩三分鐘就到啦
終於行到去觀景台,都有唔少人排隊等影相㗎
由觀景台望落嚟就係咁啦,可以好清楚見到個湖(Hallstätter See)
係個觀景台到大概可以留半個鐘左右,之後就可以落番去小鎮到行吓啦.
由呢個角度睇,都有少少得人驚㗎
小鎮面積唔大,就咁行就行得晒,大概需要十五至二十分鐘.不過一路行吓影吓相,時間都過得好快.
呢度就係馬克廣場(Marktplatz),係Hallstatt嘅中心廣場,想搵餐廳就嚟呢度啦!中間嘅係建於1743年嘅黑死病紀念柱.有時係呢度都會有表演睇.
向住最高嗰座建築物行,即係新教徒教堂,你就會見到呢個係Postcard經常出現嘅角度,不過呢度成日都會有好多人影相㗎.
不過行到嚟呢一度,都夠鐘要番去集合點上車啦.雖然今次留係Hallstatt只係短短幾個鐘,但都可以充份感受到呢度嘅仙氣~如果有機會,都可以選擇係到留一晚,欣賞吓日出同日落時嘅Hallstatt美景同深入鹽礦探索吓,可惜今次時間有限:(但好彩join咗個半日團,慳番啲搭車時間同唔洗驚miss咗尾班車啦.
想去輕鬆去仙氣十足嘅Hallstatt?▶▶(山中湖邊小鎮)Hallstatt半日遊
▲認識KKday▲
KKday-世界旅遊體驗網站,在全球 53個國家,170 個城市, 有 3000多種不同的行程與體驗. KKday內有最特別,最意想不到的的世界行程體驗!不論你想當一日忍者,乘坐直升機享盡奢華旅程,還是你想要與猩猩共進午餐…KKday滿足旅人不同的喜好.KKday幫你省去在各論壇爬文找資料的麻煩,一站解決安排行程的困擾!現在,想來一場與眾不同的旅行就來KKday找行程,一起去冒險吧!
KKday 網頁:www.kkday.com
KKday Facebook: KKday


text:
2010年5月2日 星期日
心頭愛
好耐無上blog了,因為呢排忙於搬屋o既野,周圍買野揀野兩頭滕,連胃口都細左,不過如果可以順道減肥就唔區o既. 淨係呢張梳化就足足忙左一個星期,兩個星期六前o係DSC見到佢,好鐘意,有唔貴,有貴妃坐,d皮又靚,都係買到$4,000, 就返新屋度位,見o岩就o係對上個星期六去訂,點知去到就話無晒貨,剩翻陳列品,但係白色又比人坐到烏糟晒,平$1000都無買到. 跟住幾日就去勻九展,疏化倉,實惠,IKEA, 總之有疏化買o既地方都去再揀,但係始終都係揀唔到(唔係唔o岩坐,就係太大或太貴).
好彩我影左相,跟住上面個牌子o係網上搵到佢,終於比我搵到佢出黎,打上去訂貨,我d普通話又有限,攪左一大論,到簽合同問點比錢先出事,原來因為國內有外匯管制,一定要用國內戶口先可以過數比內地公司,結果周圍問朋友都攪唔到,結果又告吹. 最後決定琴日同老公專登去深圳香蜜湖行一轉,上去訂貨兼比錢. 最後計數連運費雖然比o係DSC買貴好多, 但係同老公商量過大家同意,就卜鎚. 為左心頭愛,唯有o係其他地方度慳d啦.
琴日我地去o既係 香蜜湖 世紀中心 紅星美凱龍全球家居生活廣場,裡面完來真係好大,國內靚o既疏化品牌都有齊(包括而家香港大熱o既滋華士,但係佢d款大高,我坐就吊腳),睇到我地眼都凸,真係好多野睇. 大家如果搬屋,都可以去睇o下架.
訂閱: 張貼留言 (Atom)


text:
Jackwingff1 2015-8-1 09:17 AM
養狗意見我自己本來自細都好鍾意狗 好想養 但因為屋企問題就無養
但近期我幫朋友照顧左隻狗仔一個月 我就好想都有一隻可以養
所以我就同屋企人討論左 佢地都唔讚成 因為會覺得點都會對屋企有影響
但佢地知道我好想養 都好鍾意狗 所以就唔反對 但都唔讚成既態度~
自己就最鍾意 柴犬 金毛 但屋企地方唔大 所以就只能養小型-中型犬 所以就偏向柴犬~跟住我問左好多有養狗朋友既意見 同睇左好多狗仔書~
好多人都會話領養好過購買 領養就救到一個生命但係我自己就覺得 我係真係好想養柴犬 同埋係 puppy
因為可以睇住佢大 同埋可以由細就訓練佢
領養 就好難先會有柴犬 仲要係puppy
所以我自己就比較偏向購買
而第二個 concern 就係
我睇書 話 狗狗係1 歲前就會定左性格
要教通常係 幼犬期教
例如要等佢習慣有人摸 食緊野既時候就算有人整都唔會發惡 呢d都係幼犬期教出黎~
所以我會擔心我領養既話 隻狗狗己經定左性 定左型 仲要係柴犬 所以好難教!
我想聽下多d唔同養狗仔既人既意見
我都肯定自己唔係一時衝動想買隻狗仔黎做玩伴,我都好明白 一養就係十幾年.
Laukris 2015-8-8 01:30 PM
其實養狗真係要唸好多野
你自己無咩經驗要上網睇多啲資料先,
因為你未養過, 你要唸下你屋企人接唔接受到狗狗甩毛,
你屋企人有冇鼻敏感問題,
有冇時間帶佢去街街,
平時除左糧之外,要買殺蚤,心絲蟲藥
自己經濟負唔負擔到等等
如果真係想養就睇多啲資料啦
加油!:loveliness:
nightcat915 2015-8-18 09:03 PM
最重要係commitment. 要預左你以後搬屋要去可以養狗的地方,去旅行要顧及埋點照顧佢.
養狗的情趣/責任在於教狗.要教佢邊度大小二便,出街行係人帶狗散步定係狗拖住人.仲要教佢點同其他人和狗相處.basic command 如sit, come, heel
養狗無錯係樂趣無窮,但這樂趣來自於你付出多少心血.樓主你準備好了嗎?
反走私掘蜆隊 2015-8-20 01:25 AM
你肯定左你住果度可以養狗未?
baka1201 2015-8-27 01:31 PM
其實每隻狗嘅性格都唔同
實質養到之後會發現比上網睇到嘅問題更多
要預咗佢地點煩都不離不棄先好養呀><
opakgn 2015-9-12 12:57 PM
首先要確定住果度可以養,屋企人接唔接受,甩毛,清潔問題 (養多隻狗會多咗清潔工作,尤其是初期大小便問題),開支問題 (狗糧,美容,睇醫生,打針等),放狗 (定時定候同佢落街),教佢 (例如去廁所,唔好咬人等)
呢度好多人成日叫人唔好買狗,我反而覺得係睇緣份,有時去買都未必啱心水,領養亦不一定符合自己要求.
我以前唔鍾意屋企養狗,後來因屋企裝修要去朋友度暫住一個月,佢有隻狗,咁我親身感受到屋企有隻狗係點,改變了對養狗的睇法,後來至決定養.
另外,我唔知你係男定女,幾多歲,我見唔少嘅係本身同屋企人住,養咗隻狗,後來同人同居或結婚,但另一半反對,唔養得狗等問題,自己出咗去住,留底隻狗跟屋企人.所以屋企人接受係好重要,唔係到最後變咗冇人理隻狗.不過最好都係由頭到尾自己負責啦.
[[i] 本帖最後由 opakgn 於 2015-9-12 01:16 PM 編輯 [/i]]


text:
《小男人週記3之吾家有喜》係今年賀歲片的其中一套,不少評論都有提到這部戲的表現非常令人驚喜.老一輩既人見到旦哥繼續做梁寬自然有些少共鳴,而新一代呢?有周秀娜同埋鄧月平兩個人間胸器,前者不得不否認係公認女神,後者就係viuTV後捧起既新任女神,總算係大飽眼福.當中亦有唔少黑色幽默,有鹹有唔鹹,任君選擇!夠淫唔夠淫,入去睇下!個腦轉數慢少少真係會笑慢人一拍嫁!本人認為《小男人週記3》要列入香港國民IQ test同埋新一年既中學通識測驗入邊.(嗱!Echo老師提提你:入邊有提到良景夜巿衝突/領展建華/同性戀/viuTV大鬥TVB等政治議題,仆街啲咁講呂大樂既《香港四代人》入邊既世代論都仲有機會有得執出嚟講嫁~出俾學生做功課一流啊!)話雖說回頭,就係《小男人週記3》除咗呢啲咁表面既政治事件放咗入去之外,仲有更深一層既政治味道,值得大家諗諗.
睇完trailer就save起呢篇文,打開 Hkmovie app check吓地點最近你,時間最啱你既場次,睇完再click番入嚟!
3
2
1
Fire!kero kero kero精兵真好勝!義勇義勇要出戰一拼,要操縱地球就要出擊……對唔住啊吓,high大咗.講番正題先.《小男人周記3》既關鍵字係:夢/13年前/樽鹽/4年前/鏡/痴線/唔記得
係套戲一開始既時候,阿旦就話「呢13年嚟,我都一直發一個惡夢,仲搞到每晚都失眠」而呢一個夢就係由佢老婆阿Ann(許鞍華飾)帶住個女許喜喜(鄧月平飾)離家出走開始.之後佢老友每次出外旅行都會帶「樽鹽」返嚟畀佢,而梁寬亦將自己屋企啲鏡拆曬,一塊不留.
13,13,13,13,13,13年前,呢一個數字係入邊好似magic nubmer噉不斷出現,令我印象極之深刻.去到臨完場前20-30分鐘,大銀幕上打出鄭裕玲飾演的阿Ann(亦都係《小男人周記》既1990版本》,我先如夢初醒!點解我冇諗過13年前既香港係點呢?稍為計一計,13年前就係2003年至到2004年之間:個段時間係香港既低潮期,2003年SARS,政府推廿三條,五十萬人上街﹔2004年人大第二次釋法,失落07/08雙普選,商台封咪,政府規定三個中文電視台播配有國歌既《鳩係家國》短片.而自從阿Ann走咗,佢就晚晚發惡夢.噉我地可唔可以解讀為,阿Ann係代表以前某種美好而依家失落既事物,如香港既言論自由,爭取民主既契機同埋繁榮既社會呢?但又好有趣既啊,阿Ann帶咗個女走就帶咗個女走啦,而點解阿旦會每日發惡夢呢?點解喺呢套戲入邊阿Ann一方面成為佢既惡夢根源,甚至陰魂不散,一方面又係一個好美好既回憶,成日都噉想佢返嚟呢?直至阿Ann唔係以老女人形態出現,而係喺臨尾個度以1990年《小男人2》入邊既鄭裕玲樣貌出現時,我第一件事諗起既反而係同樣係1990年《表姐,你好嘢!》入邊既鄭裕玲——「到時聯合聲明完啦!一國兩制完啦!基本法完啦!到時港幣大跌,金融大跌,股巿大跌,樓價大跌,跌跌跌跌跌跌!」
調番轉噉講鄭裕玲係美好既存在,而佢既消失就係惡夢既開始!阿Ann就係一面雙刃刀,一方面係《小男人2》入邊梁寬心愛既女人,一方面就係隱含咗《表姐,你好嘢!》入邊共產黨色彩濃,講出一句句恐怖預言既表姐.所以所謂既美好一直就暗藏咗一直對共產黨既恐懼,美好既表象一旦消失就自然係日日受詛咒噉款訓唔安食唔落啦!
如果噉既話Bobo(周秀娜飾)同喜喜又係以何種方式或者身位出現喺呢部劇入邊呢?周秀娜係阿Ann既「情敵」,有一幕佢係同喜喜係噉講既「你阿媽口中既梁寬就有好多缺點,而我呢?我眼中既梁寬就係咩都好既.佢睇到唔好既嘢我睇到好好.」梁寬喺阿Ann眼中係學壞曬,而Bobo就係「佢咩都好,有咩唔好啊」,仲要係上床要食偉哥都好既好男人!Bobo亦有一幕係向阿Ann宣戰「我又係噉愛佢,你又係噉愛佢,依家喺佢身邊既係我,我要同你平起平坐!」由此可見Bobo本身既存在就係與阿Ann既對立,新歡/舊愛﹔你眼中既衰/我眼中既好﹔以前係你/依家係我.但Bobo又不完全係100%對立喎,例如佢同喜喜講到「我跟咗你爸爸呢4年,佢個心最愛既都係你媽咪.佢從來唔會畀我喺佢屋企過夜,因為佢唔習慣有人訓係佢身邊(唔習慣訓隔籬嗰個唔係阿Ann)」.而Bobo係入邊似乎係美好既一切,包容,忍讓,溫柔,美麗,年輕,愛到義無反顧,可以講係無可挑剔.但同阿Ann同樣,Bobo亦係喺臨尾時出現關鍵性一幕——撞返舊愛/好友(鄭伊健 飾).一撞返時,鄭伊健就同Bobo say hi,並且話「四年前玩得好開心」.但喺兩個人準備交換電話時,鄭伊健就話「咦,你變咗好多喎.依家陪你老豆行街!」Bobo喺佢耳邊話「佢係我男朋友嚟嫁!」鄭伊健就嚇到跑走啦,而Bobo就用「都白撞既!痴線嫁!」否定咗呢四年.噉四年前發生2012年反對新界東北衝擊立會,唐梁選舉互爆醜聞,反國教,梁振英上台,反蝗同一連串既光復行動﹔2013年私家醫院停收雙非預約產子,限奶令,丟老姆西反梁,電視發牌風波,李嘉誠撤資.
而最令人心寒既係梁寬同阿Ann以及梁寬同Bobo異曲同工既對話.梁寬問阿Ann「13年前點解你會帶走個女既?」同埋梁寬問Bobo「4年前你玩咗啲咩噉開心?」.阿Ann同Bobo答既都係「唔記得咗啦!」原來我地都忘記緊4年前既癲狂,13年前既美好以及對共產黨既恐懼.換嚟既就只有許喜喜既英文名「Hei Hui」(唏噓).
而許喜喜存在既身份就係阿Ann既延續,亦好明顯地同太子爺代表喺套劇入邊係香港新生代既縮影.許喜喜唔鍾意梁寬蝦蝦霸霸,追求正義.而梁寬求喜喜原諒時,其中一個喜喜既要求喺話要「焗豬扒飯」同埋「喺屋企裝返啲鏡」.「焗豬扒飯」係香港老一輩既一個共同回憶,好好食咗一啖就唔食,俾佢老豆食,意思係叫佢老師「記返起以前既好日子」﹔「鏡」呢樣嘢,reflection就係反思既意思,呢個亦係喜喜對佢老豆既要求.而許喜喜對梁寬既所有印象都係嚟自阿Ann,佢講過「媽咪話你訓覺嗰時鼻鼾聲好大」.簡單嚟講,許喜喜好懷緬以前既歲月,即使佢冇親歷過都好,都好希望老一輩既人同佢一樣可以重拾往昔既光輝歲月,並且加以反思.
而梁寬有冇反思到呢?佢係屋企加咗塊鏡,但係佢最後將朋友買既 一樽海鹽都丟曬,佢訓覺日日起身唔再好似以前噉記掛住死鬼阿Ann,又發惡夢噉,而係每晚同Bobo同床共寢,一醒就係香艷既夢.而呢個夢係咪真係噉香艷呢?所謂既惡夢係咪消失咗就好呢?只能夠答一句「Hei Hui」……
彩蛋1:《小男人週記3之吾家有喜》:你你你引致我震盪MV 呢個MV真係一絕!有驚喜!
彩蛋2:入邊有講過一句「唔好噉TVB劇情啦!」,後來有出現過viuTV既《G-1 格鬥會》,最後一shot Bobo 開既café係《三一如三》場景.


text:
故事地點唔係HK. 本人在外地工作, 係公司識左個其他部門既女仔, 唔可以話識, 只可以講一定係同事
初初都係講下早晨,再見.
而我個部門係有規定唔可以同其他部門太熟
而我本人亦都諗住做夠一年經驗就走人
故事一直發展, 我同佢都知道對方邊位. 而個女同事亦鐘意係d放break時段將d零食周圍派, 我咁岩在場就收左d, 跟住我又懶形咁將一盒食淨既La Maison Du Chocolat俾左佢, 但係又唔好彩咁俾佢另一位同事食左. 問返我係邊度買, 我就話你無可能買到. 因為La Maison係個邊無開. 跟手無耐我返HK時順手買左盒新既俾佢.
隨住事情發展,我對個位同事認識越來越深 ( 特登去CANTEEN撞佢咁
), 唔煙唔酒唔浦, 唔用名牌貴野 亦都知道左佢好多私人野, 而佢亦都聽從我某D意見改左一部份生活習慣.
. 最近更一齊打的收工回家 ( 有天意有人為 )
但係最唔好彩就係問到佢有個多年既男朋友 ( 由中學到現在, 年齡應該有25到6) 仲要成日接佢收工, 不過就無咩大志, 係D公司仔做文職就覺得收夠數, 多年黎隻戒指仔都無. 但係當問到愛情部份既時候, 佢又特別講自己係專一個種.
但係佢又同我呻佢男友係佢病個陣仲同朋友去唱K, 直到現在都仲有芥蒂.
而家兩頭唔到岸, 我唔怕去掙, 但係對面多年感情又覺得好難去打破. 而自己最快明年初亦會離開公司. 望版友指點一二.


text:
Photos
(見工問題系列1: 有冇用過我哋嘅產品)
噚日有兩個求職者,去咗同一間公司interview同一個職位,牌面以Andy秤先,master之餘經驗又較多,但佢最後輸俾high dip 畢業嘅Doris,爆咗個小冷門,HR話咗俾我知點解.
Department Head喺interview期間分別問佢哋同一條問題: 有冇用過我哋公司嘅背囊產品?
Andy: 「哈哈,冇呀,因為太貴.」誠實係好嘅,無須刻意吹水,但可以婉轉啲,避重就輕.
Doris: 「唔止我呀,我屋企人同埋身邊啲朋友都有用,有幾個款令我好有印象,價錢走高檔路線,唔會一街都撞哂款.」 Doris接近完美嘅示範,誠實度扣咗10分,但應對就值90分.其實你去Nike,Adidas 呢類公司interview ,唔通真係要著住波衫去咩,又假設你去車行見工,難道要買過佢架車咩,佢賣林寶堅尼咁點呀?我睇開羅比堅尼咋.
本身係用家當然最好啦,但對方其實想睇你熟唔熟悉佢哋嘅產品,仲有上嚟見工之前有冇做功課.咁驚唔驚話有用,會引發其他問題,例如問件產品點構造?用咩質料?嗱,除非你係interview落手落腳製造嗰個部門,否則以用家角度去講就足夠喇.
未用過都唔緊要,見工之前記得上網或者落舖頭睇下,起碼大約知咩款式同埋路線, G2000同Armani都有西裝,但係target嘅市場都唔同啦.如果間公司喺香港冇舖頭,又或者係賣service而唔係賣product,亦可以去間公司嘅website睇下,甚至google下資料同新聞.
係咪佢公司擁躉唔係重點,你有冇做功課去預備同埋了解先係最重要.
記得,「你想搵份工」同埋「你想做佢公司份工」 係兩件好唔同嘅事,祝大家搵工順利.
#officedailyhk #辦公室日報 #hkblogger #tagsforlike #interview #jobmarket #answer #聶瞳 #hkig #有冇用過公司產品


text:
全知言
我最驚嘅恐怖片角色
究竟萬聖節恐怖啲,定盂蘭節恐怖啲?梗係萬聖節啦,多恐怖片睇?嘛!盂蘭節都唔一定撞鬼啦係咪?而且有?恐怖片角色又真係好鬼死恐怖,?人又死得好恐怖,又恐怖到死······
咁邊個角色最令人驚驚呢?驚到呢班藝人都有陰影呢?等我?都回味下先!
黃美棋
我睇過最驚嘅係《恐懼鬥室》嗰個小丑公仔,嗰陣喺美國讀緊書,唔知點解會有勇氣去睇呢套戲,我仲睇咗幾集添!有睇過嘅都知係幾變態,講個大佬(奸角)捉咗啲好自私或者好唔顧人感受嘅人,放入間屋或者機關入面,要佢哋逃出生天,睇到啲人性原來係好恐怖嘅!
梁梓禧
最恐怖嘅角色一定係《凶兆》第一集,嗰時我住屋邨,喺隔籬屋睇嘅,睇完成晚唔敢返屋企,但其實只係幾步路,因為嗰時我嘅歲數同《凶兆》個小朋友歲數係差唔多,所以將自己投入咗落去,最驚係佢頭上面有 666三個數目字,驚到我呢!自此返學見到啲烏鴉呢,我覺得佢哋係咪 calling我,當咗自己係魔鬼之子囉!
杜如科
我覺得係《書中自有魔怪谷》入面嘅 Slappy the Dummy,佢喺好多年前已有,本來係小說角色,後來被改編成劇集同電影,近排再出現喺新戲,我睇完覺得好正,佢個樣唔恐怖,但做出好恐怖嘅氣氛!
張文慈
我拍過好多鬼片但好少睇,因為我好細膽,印象最深係細個睇嘅《凶兆》,見到魔鬼之子頭上有數字,自此我就好驚睇鬼片.
林雅詩
我覺得最恐怖係貞子,自從睇咗《午夜凶鈴》第一集佢喺電視機爬出嚟之後呢,嗰段日子真係唔敢睇電視,好驚佢爬出嚟,尤其去外地做嘢,喺酒店都唔敢開住電視瞓覺.套戲最成功因為好生活化,譬如電視機呀,搭𨋢呀,感覺就好真實.
陶傑
今年睇咗《血色莊園》,入面男主角 Hiddleston演嘅 Thomas Sharpe,係一個好有貴氣嘅企業家,後尾變咗鬼,但佢係有情有義又做壞事嘅鬼,令我哋覺得鬼嘅世界仲有殘餘嘅人性係引起好大嘅思考,令我印象深刻.
娃娃最恐怖
恐怖片不嬲好受歡迎,但係今時今日年輕一輩咁嚇得,仲有咩嚇到佢哋?我哋問過一班年輕街坊,原來佢哋最驚竟然係公仔,唔怪得《 Toy Story》都拍過夜驚魂版
Ashley
最經典係《娃鬼回魂》個公仔,因為佢有好多集,個洋娃娃咁細粒竟然可以殺咁多人,後來仲有個新娘娃娃好恐怖!
黎小姐
最驚《鬼娃安娜貝爾》,因為個公仔掉咗又返番嚟,睇完好驚屋企啲娃娃,好恐怖,好大隻眼望住,好憎嗰啲公仔呀!
Johnny
《猛鬼街》嘅 Freddy,喺佢首播時都未識佢,反而大個睇番啲碟至知,其實唔係特別恐怖,第一集有一幕佢對手伸到好長,好好笑,但當年好多人俾佢呢嘢嚇親囉!呢個角色幾吸引吖!
即時報料 facepop
熱線: 9222 0828
電郵:facenews@nextmedia.com
facebook: Face Magazine inbox
line, we chat id: facemagazine


text:
善款受惠機構香港肌健協會會長
劉偉明
劉偉明會長是脊髓肌肉萎縮症病人,同 ALS有些分別,但同樣最終會喪失所有活動能力,他說:「會唞唔到氣,食唔到嘢,只差在幾時發生.我算好彩,一般去到二,三十歲,但我今年 52歲.」
爆 Like王
淋完冰水又點呀?
全球潮玩冰桶挑戰 Ice Bucket Challenge,為 ALS肌萎縮脊髓側索硬化症病人籌款,香港大班明星,名人以及政府官員都輪住找數兼挑機,查實大家淋咗冰,捐咗錢之後,知唔知你捐的善款有甚麼用途呢?
香港肌健協會會長劉偉明本身是脊髓肌肉萎縮症病人,他指 ALS病人失去工作能力,甚至因為冇錢而要選擇放棄生命,故此大家淋冰水玩得開心之餘,可能已救番幾條人命,淋冰可能玩到水尾,但善款唔好斷呀!
F:香港大概有幾多患肌肉疾病嘅病人?
劉:好無奈!𠵱家有 350幾個會員,有部分病人嘅惡化程度可以好快,試過一年有 30個會員過身,所以會員增長速度有時唔只冇增長,有時係負增長添.但係以往每年收到十幾至三十萬捐款根本依然係唔夠,今次冰桶挑戰嘅捐款差唔多係十年八年嘅總和.
F:病人點解咁需要捐助?
劉:啲捐款會資助病人,例如租呼吸機,請工人,做物理治療,佢哋因為活動唔到,身體惡化同情緒變差,所以會搞啲水中健體班,硬地滾球等健康活動;又好似呼吸機咁,買嘅話要十幾萬一部,但冇人知道個病人可以生存幾耐,所以通常租機,租金要視乎功能,每月 1,500至 5,000蚊不等,而且有好多相關使費,例如抽痰機啦,消毒包啦,喉管啦,加埋點都要 2, 3千蚊,家人亦冇可能廿四小時照顧佢,要請埋工人,每月開支近兩萬,咁大開支亦令一啲病人會選擇死亡.
F:香港冇安樂死喎!
劉:可以話冇,但係發生緊,舉例病人唔做任何預防方法嘅話,係會隨時窒息,咁算唔算安樂死呢?我哋嘅病友愈嚟愈多選擇唔開喉去延長生命(呼吸困難的病人需要做開喉手術),喺香港咁先進咁富裕嘅社會,為咗一,兩萬蚊咁做,真係好悲哀同諷刺.
F:日後會否再用類似嘅方式或明星籌款?
劉:之前馬浚偉,鍾麗淇,高皓正都做過推廣大使,當然冰桶挑戰效果更好啦,我哋會考慮日後用多啲明星效應,但係用邊個就未諗,唔通想叫特首幫手或者習主席呼籲吓咩,咁唔成熟嘅 idea都只係空想.只希望大家近排咁關注呢個病,可以將愛心持續落去,維持持久性捐款,幫吓病人


text:
(陰功豬)MK-Pop大把粉絲 3妹豬癡癡地等
2014-04-01 08:35:00
被網民戲稱為「MK-Pop」嘅三人新組合FAITH,前日下晝4點幾以旺角格局打扮登陸尖沙嘴嘅星光大道開騷,居然都有成百人圍觀,兼有四個助手.不過其中有一位女fans就俾人認出同佢哋一首,亦係唯一一首歌《Stop Peeping》裏面嘅女演員有9分相像.
FAITH獨沽一味又跳又唱之後離開,估唔到一隊MK味極濃,居然有經理人同助手同行,走嘅時候仲有班好似未成年嘅女仔追住佢哋.呢個真係乜嘢人都有市場同fans嘅年代.難得FAITH好嫌棄咁拔足狂奔,想賣甩班fans.
幾經辛苦,FAITH佢哋一行5人去到隔籬嘅Starbucks準備同傳媒做訪問.3個0靚仔就坐喺咖啡店同幾個傳媒傾咗成一粒鐘,到差不多7點左右,而門口就有3位未成年嘅少女喺度癡癡地等.到佢哋傾完行出門口,嗰3位少女就走埋去Hiu Yong度問佢攞簽名同影相,搞到Hiu Yong同班隊友不知幾開心.
當工作完成後,估唔到FAITH有咁多助手,但連接載嘅車都冇一架,三個分道揚鑣各自徒步行去唔同方向.其中兩子就往旺角方向行去,獨剩Hiu Yong一個人行咗去北京道1號,原來佢約咗家人去咗樓上嘅功德林食齋.見到Hiu Yong一家好人齊由BB到70幾歲嘅老人家都有,足足坐滿一張12人大枱,有乜嘢好得過一家人齊齊整整食晚飯咁開心.


text:
近日劇集《不懂撒嬌的女人》熱播,無論係劇中唐詩詠着三點式游背泳定係孫慧雪騷長腿,全部都係城中熱話呀!
最近See See TVB fb專頁就有條片,入面搵咗有份演呢套戲嘅演員,問吓佢哋對兩岸三地嘅女仔有咩睇法.片段一開始就訪問高海寧,唐詩詠同林文龍有關香港女仔嘅睇法,佢地都話香港女仔係比較獨立同埋硬朗,林文龍就話港女就同劇名一樣不太懂撤嬌,覺得佢哋習慣咗自我中心,需要另一半去取悅佢哋,仲話新一代港女都有公主病添!宣萱作為香港女性就話自己性格同自己演嘅角色Mall姐好似,都覺得呢個年代唔好靠男人,溫柔程度相對上少咗,所以台灣同內地女仔絕對比港女溫柔咁話喎.
激讚港男
跟住到各人對國內女仔嘅睇法,黎諾懿直言國內女仔比較豪邁,袁文傑話佢哋表達上都比較直接,爽直.之後到台灣女仔嗰部分,唐詩詠同王浩信話拍攝果陣台灣女演員都表現得好溫柔.不如聽吓台灣演員點睇香港男仔丫?劇中嘅台灣女演員張瑋純話:「香港男仔好貼心呀,特別照顧我!」網民話香港男人其實已經好遷就女性㗎
網民勁冧
片中其中一個精華就係高海寧被要求示範三個地方嘅女仔同異性講嘢嗰陣有咩分別,佢即刻扮起香港女生,一本正經咁講:「你話畀我聽,你要我做呢咩?」網民話佢做番自己啲演技即刻自然好多!咦?聽落有啲弦外之音喎!之後佢扮國內女孩就用手托頭,文質彬彬咁,扮得好傳神好正呀!最後佢扮台灣女生時用雙頭托頭甜笑加埋對電眼,網民都話佢好得意!超萌呀!
至於劇入面其實有傳遞一個訊息,就係港女嫁唔出係因為佢地唔夠嬌嗲,令到啲男人走夾唔抖呀!睇嚟香港女仔要加油啦,唔好輸畀台灣同國內嘅女仔呀!
網民有話兒
Alxxx Lxx :港女真有料到!
Axxxe Cxxx :我哋要學嘢
Nixxxx Wxxx:不好意思我那麼的不温柔
曾xx:揀到mall姐咁既女朋友唔去滾睇心理醫生啦……
2017年5月7日 星期日
網民熱話:撒嬌高Ling最攞命 個個都話好鬼正! __,高Ling,高海寧,
近日劇集《不懂撒嬌的女人》熱播,無論係劇中唐詩詠着三點式游背泳定係孫慧雪騷長腿,全部都係城中熱話呀!


text:
週一( 16日)朝早,阿佘同好姊妹周家怡孖住去灣仔瑞安中心嘅大家樂食早餐,雖然話阿佘最近因頸椎移位,搞到冇胃口暴瘦 10磅得番 93磅,但 FBI見佢揸住塊牛油多士大大啖咁食,話咁快就「 K.O.」咗一份早餐.阿佘話因為醫生開咗止痛藥畀佢,令佢瞓得好啲,所以胃口都好啲.
FBI
頸傷迫住早睡早起 阿佘勁擦大家樂早餐
近年轉戰內地賺人仔,已經 38歲嘅佘詩曼,雖然最近宣布回歸 TVB,仲會喺下年 1月拍新劇《使徒行者》,但好衰唔衰早排竟然整傷條頸搞到頸椎移位,有報道話佢嘅體重由原本 103磅暴跌至 93磅.
FBI呢排同阿佘特別有緣,繼上星期撞到阿佘逛 Ikea,星期一早上等緊「著婚紗踩場」主角活希兒返律師樓時,竟然又喺灣仔瑞安中心撞到佢,當時阿佘就孖住好姊妹周家怡喺大家樂食廿幾蚊早餐,阿佘生活真平實.阿佘話過因為頸傷所以要盡量休息,呢日 FBI朝早 10點發現阿佘, FBI見佢不知幾好胃口,成個早餐大啖大啖咁食落肚,其間仲同周家怡一輪嘴講嘢.
之後等阿佘食完個早餐, FBI走埋去同佢吹番幾嘴,原來阿佘咁早起身係因為 passport就嚟過期要去入境處續領,但當 FBI問到呢晚 TVB選視帝,視後會揀邊個時,人緣極之好嘅阿佘就好識做話:「個個都好.」但再問佢會唔會畀面出席,阿佘同周家怡即好避忌各自揸車走人.
阿佘同周家怡食完早餐,見到 FBI都冇左閃右避,但問阿佘會唔會出席 TVB當晚舉行嘅《萬千星輝頒獎禮》,阿佘笑而不答,而好姊妹周家怡更即刻手指指同阿佘講停車場喺另一邊,叫佢快啲去攞車.兩姊妹即分頭攞車走人,唔使驚到咁誇張嘛?


text:
版本
目次
- 春秋正傳 提要
- 春秋正傳 序
- 春秋正傳 自序
- 春秋正傳 正朔月數論
- 春秋正傳 卷一
- 春秋正傳 卷二
- 春秋正傳 卷三
- 春秋正傳 卷四
- 春秋正傳 卷五
- 春秋正傳 卷六
- 春秋正傳 卷七
- 春秋正傳 卷八
- 春秋正傳 卷九
- 春秋正傳 卷十
- 春秋正傳 卷十一
- 春秋正傳 卷十二
- 春秋正傳 卷十三
- 春秋正傳 卷十四
- 春秋正傳 卷十五
- 春秋正傳 卷十六
- 春秋正傳 卷十七
- 春秋正傳 卷十八
- 春秋正傳 卷十九
- 春秋正傳 卷二十
- 春秋正傳 卷二十一
- 春秋正傳 卷二十二
- 春秋正傳 卷二十三
- 春秋正傳 卷二十四
- 春秋正傳 卷二十五
- 春秋正傳 卷二十六
- 春秋正傳 卷二十七
- 春秋正傳 卷二十八
- 春秋正傳 卷二十九
- 春秋正傳 卷三十
- 春秋正傳 卷三十一
- 春秋正傳 卷三十二
- 春秋正傳 卷三十三
- 春秋正傳 卷三十四
- 春秋正傳 卷三十五
- 春秋正傳 卷三十六
- 春秋正傳 卷三十七
- 春秋正傳 春秋脩後魯史舊文
- 春秋正傳 春秋正傳辯疑 附答門人高簡春秋正傳辯疑


text:
2017年2月20日
大學生活係點?
大家有無幻想過大學既生活會係點?大學同中學係截然不同,更自由,更輕鬆,等我同大家講下大學生活係點一回事.
迎新營
新仔入到大學無人無物,第一時間緊係報返個 ocamp (迎新營)識朋友.迎新營有長有短,短既只有一兩日,長既可以玩足十日,至於迎新營有 D 咩玩就到大家去探索啦. 不過有D人覺得 ocamp 玩埋哂D 無聊game好無聊,但我覺得人生唔玩 ocamp 係一個遺憾,而且唔同 ocamp 有唔同風格,適合唔同人,揀一個岩你既ocamp,可以識班志同道合既frd,分分鐘係大學陪你4年一齊戰鬥既frd,好彩既話話唔埋可以識到......=] .
大學唔同中學,無班別,所以 ocamp 係識朋友既主要途徑.大學有一兩個朋友可以陪你上堂,分組做 Project 時有人同你一組,仲有得一齊做功課,一齊食飯,所以 ocamp 去得就去啦.有 D人唔想去 ocamp,但又驚識唔到朋友,其實如果你分人夠 active,去到邊都識到朋友 =]
學分 (Credit)
去到八月尾就係時候 reg 科.大學同中學一樣分兩個學期,但唔同既係,大學D 科要自己 reg.每個 course 有一定學分 (credit),想讀幾多 Credit 就係自己決定,但一定要係大學四年之內讀夠一定數量既credit.
上莊
至於上莊(學生組織),係大學五件事之一.上莊係指同一班同學朋友一齊合力搞好一支莊,好似經營一個機構甘:要收會員,宣傳,搞活動比會員參加,仲要選下莊……好多人都話上莊可以學識好多野,尤其識到一班甘苦與共既莊員,但代價就係燃燒 GPA……
大學成績GPA
GPA (Grade Point Average) 係大學既學業成績,大致上GPA 滿分係 4或者 4.3,GPA 過 3 爆 4 係唔少大學生既夢想,但對於內地生黎講,過3簡直濕濕碎.上到大學,好多人開始研究邊個 course好 grade,邊個 professor 好人,而且一個course可能有兩三個timeslot,以前聽人講過:「上晝上太早啦,都係訓多陣,聽日下晝再上過.」原來係真架,真係好自由.
不過有人覺得大學唔應該整係讀書甘dry,以我讀左甘多年既經驗,有人話識人好過識字,如果整係埋頭於讀書而忽略人際或其他方面發展,就會變左中大碩士生寄200封求職信都無回音.
住宿 (Hall)
住宿係大學生活不可劃缺之一.我諗大部分香港中學生都未住過宿,所以住宿可謂人生無法忘記既一段記憶.住宿可以嘗試離家既滋味,開始感受到一星期先見到屋企人一次既個種
自由自在懷念,更得難得係有一個同你日對夜對既 roommate (宿友)(如果室友係難頂,甘只好祝好運=) ).但間間大學既入宿條件唔同,所以唔係個個人都有宿住.
上堂
由於時間表係自己 set,所以每個人既上課時間都唔同.有D人唔想甘早起身既,可以唔選上晝堂.有 D人下晝有野做既,可能調去上另一堂,十分自由,你唔上堂都仲得.好彩既話,可能有一兩日唔洗返學 (dayoff),唔好彩既可能日日返學,仲要係天地堂 (上晝同下晝中間有一大段時間無堂),所以選左咩科影響你未來半年既作息.
做功課
大學都有功課做,但無中學甘多(應該),應該布置功課起,多數有一兩個星期甚至一個月時間做.但唔同中學既係,中同遲交比老師記個名就算,大學遲交當無交,真係好嚴格 lol.
大學D功課好多時用電腦做,所以每個大學生枱上面都有部 notebook.除左功課外,notebook入面仲有 lecture note (課堂筆記),電子書,總之就係一部電腦走天涯.
大學對於誠信係非常非常重視,抄襲係不可原諒既行為,即使係功課,比人捉到輕則 0 分,重則踢你出校,即使唔踢出校,係張證書到都係label 住作幣記錄,真係水洗都唔清D.
大學Canteen
每間大學都有幾間 canteen,無論好唔好食,都要係到食.有 D 大學(港大城大) 近市區,行幾步就可以出街食.但有 D 比較偏僻既大學 (中大科大),要搭一程車先出到去,真係係學校食好過.所以早餐,午餐,晚餐,宵夜,都係留係學校食,食足四年……我記得 year 2 尾個陣,已經食到無野好食,當住碟飯,真係望到就飽,減肥一流!!
考試
考試係大學生最勤力既季節,即使平時唔上堂都好,考試前都一定會望兩眼本書.大學考試同 DSE有D似,唔洗日日考,有 D course 甚至唔洗考試.考試季節,大學圖書館多數坐爆人,um…都幾有温書氣氛既.如果考試 Fail 左一科,就要重讀.考完試之後就 sem break(放暑假),間間大學 sem break 長度唔同,多數一兩個月,科大有三個月.
同上,考試作弊比人捉到好大獲.
相關文章
訂閱: 張貼留言 (Atom)


text:
全香港咁多座山,但我偏偏對大帽山情有獨終,全香港最高既山,到底佢有咩好?
1. 風景變幻萬千
貴為全港最高峰,大帽山957米,天氣變化分分鐘快過女人變臉,天氣好既時候,除左可以睇到基本既日出,日落,星星等,更加有機會遇上雲海.除左天然景觀外,係四號觀景台更可以望到元朗錦田一帶,宏偉既大刀屻同雞公嶺就係面前,沿車路上山就可以睇到荃灣青衣一帶.
2. 多種路線
上大帽山有好多條唔同路線,有長線,短線,有好簡單既石屎路,亦都有需要一定體能直接鏟上去既山路,方便大家根據時間,體力,心情,天氣去選擇,而且大帽山既髮夾彎每一層都有捷徑方便上落(新手勿試).
3. 交通方便
早上 : 可以係荃灣西鐵站或錦田上村總站搭51號巴士,比較麻煩既係,平日半個鐘至一個鐘先得一班車.
凌晨 : 家住錦田,試過幾次零晨時份搭的士去到荃錦坳巴士站(麥8終點),怕鬼又怕拐子佬既我再自己一個女仔摸黑上山,後來有一次我行某座山發生過意外後,我唔敢再亂黎,我就選擇搭的士上到去停車場閘口果度.後來越來越懶,為左訓晏小小就會選擇日出前一個半小時先揸車出發去停車場.
4. 仙氣!! (食得太多白果發悔氣mode)
想體驗仙氣最簡單方法一定係上大帽山,大帽山經常入雲,濕度高達90%以上,所以係大帽(霧)山入面係保濕洗頭最佳方法.
最平民化路線
今次就同大家分享呢條最簡單最平民化既上大帽山短線,以後有機會再分享其他長線.呢條路線如果唔需要休息唔停低影相,正常速度慢行上山只需要1個半鐘就到達山頂禁區閘口.
搭51號巴士係郊野公園站落車,過馬路行去對面既巴士站,會見到有一個地圖指示牌.
沿樓梯上去會見到墳墓,繼續向前行然後轉左繼續上梯級,大概1-2分鐘後,就到達遊客中心,如果唔想再行梯級(呢度一直上去既15-20分鐘都會係梯級),可以轉右行車路斜路直上.
行10分鐘左右回頭望已經可以望到荃灣青衣一帶了,再行多10分鐘左右,抬頭望就會見到大帽山波波係眼前,繼續跟住波波方向行,然後會落一小段樓梯,就去到M153會見到野餐檯同有個涼亨.
沿車路直上,係右手邊會見到有個指示牌,可以入去大帽山最廣闊既4號觀景台.
係4號觀景台既草地行上去再轉左會見到一間荒廢小屋,落返黎就去到停車場閘口.如唔入去觀景台,繼續沿車路直上就會到.
望到警衛室穿過閘口直上髮夾彎,沿路會有好多捷徑可以唔洗咁樣一層一層兜黎兜去,但新手同天氣差既時候都係行返石屎路比較好,試過落雨行捷徑落山,臨掂地時成個人跣左落黎,比路過既踩單車人士扶返起身真係好尷尬.唔影相既話係4號觀景台開始慢慢行大約30-45分鐘就可以去到禁區閘口.
然後就可以沿路折返落返去荃錦坳.
下次再介紹繼續沿大帽山林道行既路線,會經過景色極壯觀既四方山再到達鉛礦坳,順便分享下我由大帽山行8個鐘返到公司既過程.
注意: 出發前自行評估自身體力狀況,經驗和裝備是否充足,大帽山部份路段沒有手機訊號,而且天氣變幻莫測,早晚溫度差異大,請準備妥當,安全至上.
更多:
Fitz.hk Facebook專頁
[行完食餐好] 5大海鮮團行山路線
[全港郊遊渡輪班次] 行山郊遊唔少得 (下)
Fitz Hiking 行山
分享連結:


text:
星期四, 5月 01, 2014
額外保養
20 則留言:
下次買部好D, 如果成日攪咁多麵包,可能這個型號唔適合.比voucher即係要幫佢買番野,不過好過無啦.回覆刪除回覆
Currys 已經無賣 Bosh 嚕!再想買呢個牌子都唔得喇!有 Voucher 都好過無吖!刪除
夠唔夠買過部?回覆刪除回覆
我加錢換咗 Kenwood, 大碼力 D !刪除
因為 Currys 已經無賣 Bosh 嚕!再想買呢個牌子都唔得喇!
有保養點解要買過部, 如果currys修理唔到部機, currys都要換過部新比你啦!回覆刪除回覆
因為 Currys 已經無賣 Bosh 嚕!再想買呢個牌子都唔得喇!刪除
- 回覆
因為 Bosh 其中有一件零件係膠嚟嘅,開機摩擦得多就蝕,而且碼力唔夠大!刪除
這間店的服務又差咗啲喎!回覆刪除
客人梗係諗住長期使用,不希望這部機壞掉才購買額外保養
㗎嘛 (~>_<~)回覆
Currys 嘅售後服務其實都算可以,不過D員工做決定就唔爽快啫!刪除
其實我覺得英國既售後服務都算好啦,換轉係澳門,真係話之你.回覆刪除回覆
我諗澳門同香港都未必有呢五年嘅額外保養嘞!刪除
時時壞, 用另一個牌子啦.回覆刪除回覆
再想買呢個牌子都唔得喇!因為 Currys 已經無賣 Bosh 嚕!刪除
有得換新機已經好好架啦,係香港,咩都冇得換呀!回覆刪除回覆
我諗香港都未必有呢五年嘅額外保養嘞!刪除
咁即係又要行多轉~回覆刪除
不過service 算好好~香港家下只係serve 大陸人架咋~香港人想換嘢都難~回覆
仲要行多兩轉,因為我買咗 Kenwood ,不過就無現貨,要等通知再去攞新機!刪除
想不到這牌子咁易壞哦回覆刪除回覆
因為呢款機其中有一個零件係塑膠,用得多就會蝕,所以我換咗另一個全金屬牌子嚕!刪除


text:
1636年,即位十年嘅金國大汗皇太極即皇帝位,改國號為大清,改族號為滿洲.喺呢一件事件上面,大家會諗到啲咩?
呢度我會提出呢個問題:點解皇太極要喺呢一年改國號呢?點解已經即位十年又要再即位呢?
要回答呢第一個問題,首先我哋可以睇返1636年前後發生過咩事.一查之下,原來之前一年,金國出兵攻打蒙古察哈爾部,察部自知不敵而降.而呢個察哈爾部嘅首領,就係自忽必烈稱大元皇帝之後,正統傳承嘅大元大蒙古國皇帝額哲.額哲投降之後,皇太極就成為新嘅蒙古大汗,第二年就正式稱帝.
等等,元朝唔係畀明朝滅咗咩?北元唔係改名做韃靼咩?點解到明末都仲有元朝嘅?冇錯,呢個先係真正嘅問題,亦都係中國史書好少提嘅一點:自從1368年元順帝北狩,直至1644年清兵入關之間,「中國皇帝」呢個稱號似乎係分裂成兩個.而呢一點喺傳統嘅中國史官私修史角度嚟講都係不可思議嘅.
出現呢一個情況,原因係明朝建立之後,雖然多次「犁庭」,但係都冇辦法完全消滅元朝,明朝充其量只係喺皇帝離開中國本部期間自立為帝,技術上並冇正式繼承元朝.明軍最多就係喺捕魚兒海之戰將元軍主力擊破,但都係捉唔到元朝皇帝,結果明朝廷只可以同人講:「蒙古改號韃靼,廢咗大元國號囉.」咁當然,呢個只係明廷單方面宣佈.係咪好熟口面呢~同中共自稱繼承咗中華民國真係完全一樣呀~[1]
點解係單方面宣佈?因為,其後蒙古統治者一直都強調自己係「大元」皇帝,尤其是兩個蒙古政治重要時刻:也先太師篡位,自號「大元天聖可汗」,建年號「天元」[2];巴圖蒙克即可汗位,自號「大元可汗」[3].亦即係話,根本喺蒙古人眼中,甚至成個塞外地方包括女真人地界,佢哋都認為元朝尚在而明朝新立;反而喺明人眼中,除咗要主管外事嘅官員之外,真係冇咩人知元朝未亡.
咁樣嘅話,就可以答到點解皇太極即位十年之後突然要改國號,又重新即位.因為佢成功滅元,亦都得到蒙古其他部落嘅支持,正式即位為大元皇帝──亦即係蒙古可汗.咁依家易姓易族,自然都要跟中國傳統,改國號,新受命啦,亦都係皇太極整合金國崛起多年所糾集嘅各個種族嘅機會,佢包羅女真,蒙古,漢人,朝鮮人而建立「滿洲人」呢個新民族作為大清國嘅國族;之後多爾袞要漢人薙髮易服,話唔定都係想延續皇太極嘅滿洲政策,當然,事實係唔係就不得而知啦.
所以,由另一個角度睇,成個明朝其實都係「南北朝」格局,一個中國,兩個皇帝,互稱南朝北朝.最後北朝嘅皇帝帝位被奪,再由北朝乘南朝內亂消滅埋南朝,咁嚟結束咗中國歷史上呢個「第二南北朝」時期.不過有趣嘅係,清朝治世都未完全將兩個皇位重新融合,清朝皇帝一直都另有一個蒙古汗號,而且一直都有娶蒙古科爾沁部女為后妃[4];反而到清朝結束嘅時候,先因為佢哋退位詔書話「總期人民安堵,海內乂安,仍合滿,漢,蒙,回,藏五族完全領土為一大中華民國」,咁先真係將蒙古嘅皇權同中國嘅皇權完全結合,然後即時交畀新嘅民國政府.
最後,不得不說明嘅係,以上都係一啲未有定論嘅諗法.如果大家有其他意見,歡迎留言討論,睇下可唔可以繼續充實,或者直接否定咗佢.多謝各位!
[1]元朝係唔係中國呢?元朝治世,佢哋自己都拗呢個問題拗咗大部分時間,仲出現過一次因為皇帝近身侍衞反對漢化,佢就殺咗厲行漢化嘅元英宗.不過去到元順帝治世,元朝已經定調咗自己係繼承金宋兩國而成中國皇帝.所以元朝係中國,呢一點毋容置疑.
[2]但文獻內係用「大元田盛可汗」同「添元」,係蒙古出塞日久中文水平下降定中文史料有心玩嘢就唔知啦.
[3]同樣,文獻係用「達延汗」,呢個就有可能係明人已信元朝滅亡,就咁音譯蒙古人發音唔準嘅「大元可汗」.
[4]科爾沁部為成吉思汗之弟拙赤合撒兒之後,額哲之父林丹汗治世,原屬於林丹汗部嘅科爾沁部叛歸金國,佢哋亦係最早一批支持皇太極嘅蒙古部落.


text: 十優港姐麥明詩噚晚終於卸任,由馮盈盈(Crystal)接棒做新鮮出爐港姐冠軍,Crystal當選後即刻被讀者連環踢爆新歡舊愛情史!噚晚馮媽媽同男友Martin都有喺現場見證Crystal戴上后冠,原來,今屆港姐冠軍同十優狀元都有關係㗎,讀者爆料踢爆Martin姓鍾,讀書好勁,係一名十優狀元.記者翻查資料,發現Martin中學時就讀名校喇沙書院,佢係05年嘅十優狀元,之後成功考入港大醫科,Crystal喺面試港姐時已經公開有位醫生男友,仲話Martin喺瑪麗醫院任職內科駐院醫生,兩人喺社交網貼咀嘴相放閃.至於,Crystal嘅舊愛就姓呂,讀者喺電話表示:「我嘅中學同學係佢前男友,男仔讀觀塘瑪利諾書院,佢哋喺香港大學識,佢前男友姓呂,佢哋之前拍過拖,睇相覺得女仔唔同咗樣,唔知佢有冇整過.」問到佢哋拍拖幾耐?讀者表示:「唔清楚,不過佢刪晒啲相,男仔喺中學時讀書唔係好出位,都好驚訝大學識到ok女仔,佢中學時比較毒,掛住讀書不修邊幅,中學時冇女朋友,入到大學先識.」對於被踢爆舊戀情,馮盈盈今日出活動時,強調係同前男友分手後,先同醫生男友開始.佢話:「兩段感情冇重疊,同之前男友差唔多分手咗成年,先同o依家男友發展!」問佢會唔會低調處理感情,馮盈盈話:「都想人focus落我身上,希望運用我啲知名度同影響力,實踐我嘅抱負!」有指馮盈盈個樣參選前後有分別,佢就笑笑口答:「梗係啦,女大十八變,呢個世上冇醜女人,只有懶女人,我都有向身邊朋友偷師,好努力按摩,敷面,仲有飲食都注意咗,我啲朋友都話容光煥發咗!」


text:
話晒都係單車旅遊吖,所以飲飲食食之餘,都係時侯踩番吓單車囉.今日嘅目的地就係大家期待咗好耐嘅 Myra Canyon.我哋呢班享受第一嘅單車友當然唔會踩上山啦,咁辛苦為乜呀?
所以大隊就沿著條 Mission Creek Greenway踩,條單車徑上人少之外,路面又平又闊,係個熱身嘅好選擇.話明係 Mission Creek, 當然係跟著條溪踩啦,沿途都係樹木,所以風涼水冷,踩得好舒服.
條路又平又闊唔係唔好,但踩到咁上下都想有番d小小嘅挑戰嗎.好彩當大家都習慣哂架單車嘅操控時,條路開始收窄,兼且變得迂迴曲折,喺樹林中穿穿插插,沿途又要走過三條木橋,大家都話踩得好過癮.
踩得餓餓地就到附近一個 golf club 食午餐,坐喺個 outdoor patio 上一邊食一邊睇着人打波都幾唔錯.
好彩有部支援車,唔係都唔知點上去 Myra Canyon 囉!要喺條碎石路上爬成千幾米,坐車都要成半粒鐘,我自問就冇咁嘅本事踩到上去喇.
真係聞名不如見面,Myra Canyon d 風景的確好靚,比起相片所見更加靚.天空上萬里無雲,襯托著陡峭嘅山坡,而山下遠處就係 Kelowna 市.
條 trail 的確好平好容易踩,但最過癮就係過嗰十幾條依着懸崖而建嘅火車橋.企係橋上面向下睇,腳下就係幾百米深嘅深谷,好彩我哋冇畏高症啫,雖然係完全冇危險,但係都有d腳仔軟.最難得嘅係見到一對鹿母子,當時鹿媽媽想帶啊仔過橋,但我哋就啱啱喺條橋嘅另一端,人鹿爭路之下,佢哋諗下諗下都係調頭走為妙.


text:
上圍 34C嘅 Barbie最近肥咗有個小肚腩,所以連經理人都詐型要佢減肥.
一年內落選港姐兼亞姐的寸嘴 Barbie(廖祉甯),因為把口唔收成日得罪人,加上選亞姐時三度甩底,慘遭兩間電視台封殺.
25歲女唔後生, Barbie的起心肝重新做人,簽畀星爺愛將邵子風旗下間製作公司,全力北上搵人仔.把口唔收的 Barbie更定下一連串賺錢大計,估計自己會有 65歲命並誇張到話要搵一百億,「遲啲我會去內地拍劇,我打算賺一百億人仔,不過如果賺到一千億我都唔介意嘅!」點止臭口,仲獅子咁大個口喎!
北上 撳錢 寸嘴 Barbie:我要賺 100億
參選港姐時因為一句「贏咗冠軍先話你知我個名」,而被傳媒封為「寸嘴 Barbie」的廖祉甯,落選港姐後退一步轉戰亞姐,雖然樣貌身材都唔錯,可惜被評判認為佢操行唔合格,最終六強不入.
亞姐被飛
Barbie去年 10月選亞姐曾 3度缺席宣傳活動,最後連 6強都唔入.
'10港姐被叮
愛畫畫嘅 Barbie落選亞姐後,即被星爺身邊紅人邵子風睇中簽經理人合約.經理人預告 Barbie今個夏天會影 cosplay寫真引宅男.
Barbie爆 gag
同劉華起大學
「我同劉德華係可立中學校友,我哋間中學就嚟 40周年,我打算校慶當日向佢提出我個計劃,就係夾錢將可立升格為一間大學!」
學 Kelly生兔 B
「我同陳慧琳一樣屬老鼠,我計過老鼠同兔仔係好 match,所以原本諗住今年結婚生仔,點知撻 Q,惟有等下一個兔年!」
「評判唔鍾意我」
兩度參賽都落選, Barbie強調完全唔係自己問題,「我知點解評判唔鍾意我,佢哋問啲佳麗最鍾意邊個牌子,有人話 Dior, Chanel,但我答 Vivienne Westwood,咁已經唔切合佢哋嘅嗜好,覺得我難登大雅之堂!」
無綫同亞視都唔識欣賞, Barbie曾接觸周秀娜經理人 Roy亦冇下文,好彩最近被星爺愛將邵子風( Dean)中,簽經理人合約再幫佢重新包裝,簽約幾耐唔講得,但已經落實會推出寫真集兼到內地發展, Barbie繼續黎明上身講爛 gag:「我嚟緊會上內地,應該會先拍劇,而今年書展就會出本書.(出寫真撼 o靚模?)我呢本唔可以叫寫真,因為本書係講公司嚟緊對我有咩計劃,而唔係寫我嘅真實生」係咪真實唔緊要,宅男最關注你係咪堅剝啫!
誠徵富豪
家興富豪飯局, Barbie最初話會靠自己搵錢,但兩秒後又轉軚,「如果個富豪又有錢又靚仔都 ok,最好似吳尊,你識唔識佢呀?介紹畀我吖!」
唔恨賺錢買樓
「我嘅祖先比我生性,一嚟香港就買晒啲細細間嘅屋仔,所以我哋屋企人每個都有物業,而我本身都有樓揸手,所以我嘅目標唔係置業!」
兜圈讚自己
「如果一個人有 3個優點:善良,聰明,有幽默感,呢個人一定唔會窮得去邊,你睇我就知啦!」
失戀亂使 30萬
「我好等錢使,因為我好大使!我試過失戀碌咗 30萬咭數,後尾好辛苦地搞掂.其實嗰啲係我嘅嫁妝,不過家嫁唔出,所以使晒都唔緊要啦!」
哈爾移動城堡
「我希望整一個 move得嘅星球,好似宮崎駿個哈爾移動城堡,入面嘅人做番自己嘅嘢,唔會排擠外來嘅人.美國連黑洞都造到,我個星球應該指日可待!」
騎呢突圍
除咗一把寸嘴, Barbie由參選港姐至落選後行為極之出位,不過唔搞 noise冇人識, Barbie果然啱食呢行飯喎!
婚事撻 Q
去年同會計師男友 Chen Min排咗期註冊,可惜拍拖 2年,埋門一腳先發現有三不合:「時機,性格同意見不合!」
挑戰娜姐
Barbie曾自爆主動接觸周秀娜經理人阿 Roy,不過對方對佢冇乜興趣,娜姐更公開講過「唔知邊個 Barbie!」
健身漏奶
由天后搬往屯門浪濤灣後,在新居會所兩度失手,先在泳池旁邊換衫走光,玩划艇機時再次唔小心露點.
劉華上身
與劉華同一間中學畢業的 Barbie,選亞姐期間被記者追訪時,忽然劉華上身:「 o殊!乖就唔好問,乖就唔好影!」


text:
上次整完個雪地黑森林蛋糕之後,剩咗勁多蛋白,雖然當時無數住用剩幾多,但起碼最少都有 6 隻以上,依家雪咗喺冰格度,但係都要盡快食咗佢,費時遲啲變咗就仲嘥!咁今日就用咗兩隻蛋白再整多次 Amaretti.
之前毛豆同我講,話佢見過有意大利廚師會加入果仁,聽落又好似真係幾吸引喎!咁所以今次我就試吓加開心果同杏甫一齊整,一來口感同味道都可以豐富啲,二來顏色都會靚啲,唔駛淨係齋白色咁單調.
放咗入爐焗之後就掛住洗嘢,唔記得睇火,攪到焗過龍!不過顏色反而
比上次仲靚啲,口感亦無咁濕同韌,呢次真係塞翁失馬!
今次唔打食譜喇,因為無論材料同做法都同上次一樣,只係喺混合材料時加多咗切碎開心果同杏甫乾,想試吓整嘅朋友就睇番(意大利杏仁餅乾 Amaretti)啦.
Notes:
- Amaretti con Pistacchio e Albicocca = Amaretti with Pistachio and Apricot.
- 開心果用之前先放入已預熱至 180 °C 嘅焗爐內焗約 8 - 10 分鐘至香.
- 除開心果同杏甫乾之外,亦可以加任何自己喜愛嘅果仁同乾果.
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!


text:
(實力取勝)教你如何有型地炒股票(陳承龍)(第122期)
2017-4-27 17:30:23
弊啦!依家日日靠把口搵食,支筆有啲生硬,唔係好識寫嘢.無辦法啦!依家要靠樣搵食嘛,最近仲夥拍大C拍咗個銀行廣告.講真,自從選擇拋頭露面做財經界KOL後,都幾攰同幾辛苦,係喎,由朝做直播到晚,你都咪話唔攰,仲有喎,邊有咁多嘢講,又驚你哋悶,所以又要諗啲綽頭嘢搞吓氣氛,得閒又要爆吓粗(其實我唔係話咁鍾意講粗口),總之要搞到同你睇傳統媒體有好大分別啦.事實上,依家嘅文化要夠貼地,最重要嘅係要接近群眾,所以咪就要由朝做到晚,同埋點都盡量答晒你哋嘅問題囉,唔係點做到夠互動呀?
其實,我研究過一輪點先夠貼地同接近群眾,早前我就請教咗一位喺某大報張副刊嘅高層,佢話依家嗰世界已經同以前唔同咗,以前好多人行啲大型商場,尤其專賣高級品牌的,但係依家有冇發覺冇乜人行?唔係講緊啲自由行,係連本地人都少咗,點解?據呢位高層嘅分析,一來依家有一股反地產霸權心態,二來後生嗰班嘅目標唔同咗,試想吓,七八十後以前嘅目標較明確,第一件事可能就係買樓,有錢剩到嘅話,可能會買隻名錶之類,但時至今日,買樓對依家後生嗰批嚟講,太遠啦.
呢位高層話,既然買唔到樓,咁唯有做啲容易嘅事情,例如去旅行,所以可能隔一輪就上網睇吓有冇特價機票,尤其有廉航後,去個台灣平過過澳門.名錶?一來價錢問題,二來依家後生嗰班鍾意一啲有故事嘅嘢,例如買一隻係可以訂做,但又唔貴嘅錶,同埋由於買唔起樓,所以反而有啲錢可以使吓,但又基於反地產霸權嘅因素下,所以個個突然愛上做文青,或者突然做咗品味撚,專去一啲小店或者依家流行嘅市集,總之賣嘅嘢係有故事或者有特式,所以要接近呢班群眾嘅時候,就要留意呢嘢啦.
講真,做財經本身係幾銅臭,何來有品味呀?但係原來都得嘅,就係要話畀大家知,投資其實都係一件好有型嘅事,例如喺我節目中成日講,輸人唔輸陣,最緊要有氣勢,就算輸都要輸得有型,我示範過啦,唔止一次,而事實上係Work,因為真係有位Fans私信我,話欣賞我炒股票嘅豪邁,話好想學我,我當然都飄飄然啦.講真,我平日都教大家炒股票第一件事要識嘅,就係要有正能量,如果買咗一跌個心就唔舒服,包你好容易屈到病,總之,平常心啦.
至於短期有乜好嘢,講真,我真係覺得大時代嚟緊,市底好強,總之,日日跟實十二點半陳承龍就掂啦.如果跟唔切,就儲定一批中資金融股,我覺得呢轉係因為A股爆上帶動埋港股,當然以中資金融股最受惠啦.至於股仔,其實可以試吓灑鹽花式,五億市值樓下,隻隻買少少,應該最後可享尾程優惠,不妨試試.


text:
今日喺吉之島超市閒逛時,見到一 pair 疑似 gay couple 嘅物體,本來我都無留意佢地嘅,但係其中一個生得非常之高,真係好高o架,高到我行咗過隔離條 alley 都仲見到佢個頭喺啲的貨架上面凸咗出嚟黎,真係可以去打 NBA 呀,所以咪留意到佢囉!
我見到佢同埋另外一個男仔一齊,雖然佢地無做啲好親暱嘅行為,但佢地就好似對情侶咁喺度選擇食材,醬料,有傾有講,有商有量,感覺好 sweet,真係好多男女,夫妻都未必會咁.或者可能佢哋兩個只係一對好鍾意煮嘢食,對烹飪好有研究嘅老死嚟啦,只係我少見多怪啫,但如果佢哋真係純粹只係朋友就更加難得,有咁好嘅友情喎,起碼我媽咪同我老豆都無咁樣啦,反而媽咪同我就會咁.
哎吔,唔知我哋以前行超市時有冇試過同樣俾人誤會係兩公婆呢?你哋唔好以為我喺度攪笑呀,印象中真係有啲咁o既事,事關我媽咪喺未病之前,個樣生得真係好後生o架,好多人都估細咗佢十年,反而我就成日俾人估大咗十年,因為甩髮囉,個 image 自然老咗好多,所以我哋表面上睇嚟年紀就會拉近唔少.我好記得喺十幾年前,我陪媽咪去養和醫院做檢查時,姑娘問佢幾多歲,佢就答四十幾歲 (已經唔記得咗當時佢幾多歲啦),跟住個姑娘死都唔信,一味話:「無呀,無呀,妳記錯咋!三十幾處呀!」跟住直到我媽咪俾張身份証佢睇,佢睇完個出身年份之後,用計數機計一計,見到個答案先至肯相信,跟住就話:「依,真係四十幾喎.」自此之後,我就成日都拎番呢件事出嚟笑佢,佢當然唔嬲啦,人哋讚佢生得後生噃.
有時無聊得滯,都會諗吓,如果我可以搵到個人一樣鍾意音樂,識玩樂器,又鍾意煮嘢食都幾好噃,得閒傾吓音樂,夾吓琴,整吓野食,都幾 "盞鬼"喎.本來 Winnie 都可以嘅,不過以佢 "咁懶" 嘅性格 (係佢自己咁樣形容自己咋,我無抵毀佢o架 ),佢啋你都傻,佢實會話:「咪玩啦,走去買嚟食好過煮啦!」哈哈!而明仔都可以一齊煮整下嘢食,整吓蛋糕,不過夾琴佢就唔會啦,佢實嫌我彈琴彈得差啦,梗係啦,人哋已經考咗 FTCL 啦噃,成績仲唔錯o添!


text:
(now.com娛樂)熊黛林最近參加一個大陸節目,節目標榜問乜都得,叫做《真星話大冒險》,即是玩咗好多年嘅Truth or Dare.本來係佢自己要上去玩,正常都預咗答啲難答問題,唔係都唔會俾錢你上節目啦!但有時都唔係俾錢大晒,節目set啲問題都可以有啲品格,可以俾少少技巧,轉個彎去問,唔需要單純為收視而直接去侮辱人.冇錯,熊黛林都係一個人.
節見問佢嘅兩個問題,分別係「點睇郭富城結婚?」,同埋「Moka有咗,你有冇覺得落後於人?」對於一個結婚一年都未夠嘅女仔,新婚宴爾,仲沉醉於結婚嘅喜悅,正在為兩個人將來生活作打算,充滿憧憬嘅時候,正常一個人,都唔會在呢個時候,走去問人上一段感情啩?
你expect佢點答呢?想聽佢鬧爆郭富城浪費佢幾年青春?想睇佢哭訴郭富城揀個後生女唔揀佢?你唔會得到呢啲反應囉,亦唔會係呢個時候問囉.要問,都等過幾年人哋沉澱咗睇化咗,你再去問,佢識得笑住同你講返呢段往事,就係最好時機.呢一刻,佢仲適應緊新嘅status,你想佢答啲乜?還是睇佢尷尬你就開心咁冇品呢?話就話係問題,實質就係挑撥離間,還是而家流行傷人感情最開心?
至於問人生仔遲過郭富城,就更加係向熊黛林添加緊無形壓力.喂,生仔要天時地利人和,唔係話生就生,使唔使玩鬥快先?即是如果你有朋友結婚,你都唔會兜口兜面問佢:「喂,你前男友都生咗,你會唔會都心急想生呀?」Come on!呢個係人問嘅問題嚟咩?有少少血性,少少同理心,都唔會咁做,除非你想同佢絕交,或者搞散佢嘅家庭,係咪先?
我明白熊黛林本人嘅娛樂價值唔高,撇除佢同郭富城一段舊情,佢暫時都冇乜討論價值,但唔可以因為咁就走去欺負佢.娛樂圈就係咁多年都係咁,對人欠缺基本尊重,奉行扭曲嘅價值觀,生出一啲醜陋嘅節目,養大一班麻木嘅讀者,可悲也.
文:魯連
〈娛樂乜乜乜〉逢星期一至五刊登
將每日的娛樂熱話,以全新角度為大家點評,大膽假設,細心求笑,希望滿足到去到邊度都好鍾意睇娛樂新聞的你.
專欄屬作者個人意見,不代表本網立場


text:
湊B野餐去!邊個話文青先野餐,打卡,影相?湊住B嘅媽媽一樣可以!
有一大片地方又可以俾小朋友跑跑跳跳,大人又可以放鬆一下,最好不過就係襯住好天氣,唔落雨嘅時候去野餐同小朋友一齊去玩﹗
今次揀咗位於火炭站附近嘅彭福公園同小朋友一齊去玩.
今日大概11 點就到達目的地,一大片草地再加個細公園,開埋張喺淘寶買嘅大野餐墊,加埋今日嘅好天氣,連BB 都話正.搵咗個好位泊好架BB車,佈好個野餐陣之後,大人開始食野,小朋友就開始玩!
先睇睇帶咗咩去野餐:首先有好多好多嘅水果,包括士多啤梨,藍莓,橙,紅提同青提.
之後就係主食,係本媽媽以後學校旅行時嘅懷舊食物,芝士火腿三明治,菠蘿腸,仲有BB好like 嘅粟米同日本蕃薯.最後就係媽媽們嘅零食同飲品.
到咗一點左右,個大太陽曬住頭頂,熱到出煙,所以通常都會揀樹下面嘅位置,有時會有一陣陣嘅涼風,吹住好舒適.
去野餐唔少得帶bubble去同小朋友一齊玩,吹嘅又有,手動式都有,睇下玩到幾爽.
隔離仲有個公園,小朋友實係衝去玩到夠.
公園隔離有草地,有木凳.見到有大人推住BB車散步,一家大細喺個草地上面踢波都得.
玩到咁上下,又攰又口渴時,公園隔離就有汽水機同廁所名可以買飲品同洗個面.都係2分鐘唔洗就到嘅,好方便!
- 前一個
- 下一個 >>


text:
2013-JAN-16 考油塘 輕型貨VAN
第3線 1 take pass
我係跟觀塘駕駛學院學既, D 師傅教既野幾實際同有用
但我覺得油塘合格真係講彩數,
好多人包括師傅都話3線最易, 因為全部靠右行, 但其實我最驚就係呢條線
過左迴旋處直上高超道斜路後段可能會有小巴掉頭, 會有巴士停車
同埋落返鯉魚門道時上三波易超速, 又要留意三波行車時轉交通燈號停車, 仲有好多時會有巴士同小巴 CUT 入黎上落客
好彩今日路面情況不錯, 順利返試場!
第一線雖然好多泥頭死車, 但我自己覺得其實只要小心D做足D基本野望左右鏡出車, 基本上反而易D
同埋條路線較短, 我自己覺得一線最難係迴旋處U TURN 返試場, 但試場後左轉較易睇車
不過講咩都好, 技術點好最後都係要靠臨場心理同埋運氣(當時路面情況)
雖然平時師傅話我技術冇咩大問題, 但我自覺技術都只係普普通通,
今次合格除左平時師傅教得好之外 (最後兩堂除左提點技術外仲有心理調整), 都係睇果陣路面交通,
我唸油塘D路應該唔係最難既考線, 但有時真係好多小巴同的士會影響到發揮
祝大家好運!
考到車牌既朋友路路順通, 準備考車牌既朋友學有所成!


text:
中國共產黨的架構複雜,涉及地域異差,組織取態,勢力平衡等多種問題,就算今次港大學生會候選內閣有成員屬共青團,都唔等於共產黨反對退聯,總之共產黨好複雜,退聯最高興嘅係共產黨,固中理由,不是三言兩語可以說得清.
我們不能跟中共的劇本走.中共喺香港部署咗好多,組織滲透佢哋最叻,好多表面上係本土派嘅其實都同中共有來往,所以今次退聯好可能都係中共暗中操縱.或者佢哋特登派個共青團員嚟唱雙簧,目的就係驚退聯唔成功,睇嘢唔好咁表面.總之千祈唔好退聯,呢啲關鍵時刻唔同組織一定要團結,如果唔係就會中中共計.
你問我共產黨咁多派系,退聯嘅話邊派最高興?我唔知,但只要我哋相信退聯一定係共產黨最高興,終有一日佢哋會因為港大學生會退出學聯而開心.中共人多勢眾,力量龐大,對香港已經監控得好嚴密,冇嘢係我哋諗到而佢哋睇唔清,所以我哋一定要好小心同團結,唔好中計,咁先至會有籌碼可以同佢哋談判.
中共喺呢啲嘢嘅部署唔會錯,佢哋睇得好通透,劇本好明確,所以做一啲令佢哋高興嘅嘢,肯定會間接削弱爭取民主嘅力量.中共好聰明,一定唔會今日高興完然後聽日先發現中伏,係得我哋先會,所以一令共產黨高興就會好大鑊,永遠翻唔到身,我哋要時刻戰戰兢兢,唔可以有一秒令共產黨高興,因為佢哋好可能已經睇穿晒我哋嘅部署,喺度竊笑.
記住,我哋千祈唔可以衝動,一衝動就會中共產黨計,所以一定要理性討論,明辨每一個行動嘅利害.討論最好分埋組,由小組代表上報個討論結果上大組,再建立一個有代表性嘅平台互相協調,確保每一個人嘅聲音都唔會被忽視,咁樣出嚟個決定先真正代表到大家,共產黨先唔會高興.一旦有人分化,搞破壞,我哋咁多年嚟爭取民主嘅努力就會白費晒,所以話要退聯嗰啲人好可能係鬼,歪曲事實,唔好信佢哋.
講咗咁多,其實我都係想話,中共太強大,唔夠佢哋鬥架啦,支持返學聯同泛民去同中共又傾又砌啦.


text:
(動畫)獨家有片》6呎牛津尖子十項全能20歲餅印譚曉風靚仔過阿倫呢個男仔同阿倫餅印一樣,唔使講都知佢係倫仔譚曉風啦,佢原來已經二十歲啦,仲有成六呎高,睇落佢好似仲靚仔過阿倫喎!曉風真係遺傳晒阿倫優良嘅DNA,五官輪廓都激似,但係要數到最似最似,就一定係笑容.除咗個樣遺傳晒阿倫嘅優點之外,原來倫連音樂天份都過埋俾曉風,曉風原來都好唱得,喺阿倫六十歲大壽嗰陣,同MR合唱過《感動》送俾老豆,而且佢仲曉彈 ...
(動畫)獨家有片》6呎牛津尖子十項全能 20歲餅印譚曉風靚仔過阿倫
呢個男仔同阿倫餅印一樣,唔使講都知佢係倫仔譚曉風啦,佢原來已經二十歲啦,仲有成六呎高,睇落佢好似仲靚仔過阿倫喎!曉風真係遺傳晒阿倫優良嘅DNA,五官輪廓都激似,但係要數到最似最似,就一定係笑容.
除咗個樣遺傳晒阿倫嘅優點之外,原來倫連音樂天份都過埋俾曉風,曉風原來都好唱得,喺阿倫六十歲大壽嗰陣,同MR合唱過《感動》送俾老豆,而且佢仲曉彈結他,又識打鼓,同埋有八級鋼琴措藝.
運動方面,倫仔除咗同阿倫一樣鍾意踢波之外,強項係打籃球同網球,佢仲係牛津大學划艇隊嘅成員.
讀書方面仲勁,佢喺英國GCSE考獲12A,以拔尖身分人讀牛津,五歲嗰陣仲攞過全港兒童繪畫比賽亞軍,真係正文武雙全,十項全能.
曉風呢個超級星二代,成個package都超晒班,紅硬!唔怪得知,咁多公司想簽佢,捧佢做明星.
-
- 譚曉風同譚校長真係一個餅印
-
- 笑容似足99.9%
-


text:
去年已經不斷有朋友去香港新開嘅咖啡弄,但每一個都要排上一個鐘或以上,這令我一再卻步.終於等到佢响尖沙咀開分店,又見到朋友話如果一個人去食,可以唔需要等咁耐就可以入座.
星期六下午就膽粗粗去試一試,但眼見條龍已經排到落樓下,等咗一陣都未見有前行嘅動靜,最後決定放棄,另找地方醫肚.
當然我唔會真係放棄啦,星期日我响佢未開店就去排隊,但去到時又係一條長龍,但都繼續堅持下去.到正式開店時間,一輪衝風入咗一大批人,但之後就再無動靜.開始聽到有人話要等一個半鐘先有得再入,亦有人相繼離去.當我懷着希望有奇蹟出現嘅時候,有餐廳職員問我幾位,之後就話我可以上樓入座...Yeah,成功了.
入座後,即時點咗我一早已睇中嘅食物,雖然好想食窩夫,但一個人真係食唔到咁多.所以只係要咗每日限定嘅玉米里肌起士可頌 (Corn Cheese Croissant Sandwich )同埋冰柚桔茶.
份 croissant 真係超大份,而見到 croissant 上漏哂嘅芝士都真係有啲擔心,但慶幸佢嘅芝士味唔係太重.如果啲芝士太漏的話,真係怕自己會食唔哂.鬆軟嘅 croissant 夾住大大件嘅豬里肌,蕃茄,生菜,面層仲舖上脆脆嘅煙肉碎.好好食又未至於,但味道算不錯,可以一試
酸酸嘅冰柚桔茶,大約可以斟六小杯,絕對可以令大家開胃,繼續吃下去.


text:
首先簡單講多次個計劃大概係熱普城聯盟希望九月立法局選舉每區最少可以有兩張本土名單,而佢地將會每區包辦一張名單,以當選後辭職發動全民製憲公投為前題參選.
現實啲講,青年新政同本民前無條件撞區,因為佢哋根本唔夠資源搞多過一區,而且佢地票源會比較接近.所以今日青年新政梁頌恆都話未同本民前夾而已經可以講定唔會撞區,呢個共識大家應該明白.所以熱普城要做嘅就係想每區計埋自己有兩張名單出選,一張正常爭議席,另一張就係推動五區總辭公投.由於有撞區情況出現,有人就會覺得熱普城想騎劫,想收割梁天琦代表本民前得到嘅六萬六千多票.記得補選完之後,大家包括學者同主流傳媒都覺得梁天琦九月再選都肯定可以拎一席,而其中大家都默認嘅就係:毓民即使唔幫佢助選都一樣可以當選.喂唔通毓民自己到時唔洗選咩.顯然易見既係,梁天琦佢有好多非支持熱普城既支持者,淨係講出名果堆林日曦謝曬皮爵爵健吾之類嘅人平時都唔會撐熱普城(咳神除外).所以唔好再講咩界票收割喇,陳雲出戰新東真係收割唔到梁天琦啲票架,個票源根本唔同,你有無見過高登仔幫陳雲開國師 J 圖 POST 丫?如果你認為梁天琦有部份票係教主熱狗支持者投,唔係教主吹雞佢地唔會投既,咁九月教主自己拎返啲票亦無不可丫,真係要打餐死搞局搶票不如擺四眼落新東扮梁天琦參選啦,反正外型形象路線都似.你唔能夠上晝都仲讚緊果六萬六千幾票投得啱,下晝就話佢地都係傻仔等住比教主收割,我始終相信,投得六號蠢極有限.
其實現階段睇呢個計劃係似一個協調甚至係配票既策略:讓激進的票歸激進的候選人,更激進的則歸更激進.
繼續講番新東做例子.我諗大家會同意,本土派競選上最大敵人係所謂嘅進步民主派,即係社民連,人民力量,新民主同盟.佢地上屆得票分別係,社民連 48,295 票(10.39%),人民力量 38,042 票(8.19%),新民主同盟 28,621 票(6.16%),總數 114,958 票.就算唔計投票率咁去睇,本土派都仲係有好大空間去開拓票源.單單一個本民前唔夠打晒對面三家,而對面三個都係硬野:長毛,慢必同咖哩飯.但係如果個形勢係熱普城+本民前 VS 人力+社記+新民盟又唔同.所以點解一定要睇成陳雲 VS 梁天琦,唔可以係陳雲+梁天琦?理論理念行先,投陳雲;喜愛行動型,投梁天琦.每個人角色唔同做到唔同嘅野,呢個正正係各司其職既概念.再加上,兩派加埋一齊出嚟宣傳,本土理念就可以廣傳更遠.到時新東選舉,城邦論會進入主流媒體被傳播被討論,陳雲一面講本土論述教化選民,本民前一面講行動之餘用正面形象吸溫和票,呢個係一個乘數嘅概念.如果聽完陳雲講,覺得好有道理但始終覺得太重口味一樣可以投返梁天琦,唔通到時又話梁天琦收割國師嘅票咩?就算最後國師輸都會係一個宣傳本土同教育嘅好機會.
國師出選,好多人包括我都覺得好笨,因為當選機會不大,但佢唔笨就仲做緊政府又唔會比嶺南烹走啦.老老實實,你見我去到呢度都完全無講公投會點,係因為我都覺得太難實行同成功.但係政治嘅野一日都嫌多,過年前你點估到梁天琦有六萬六票?點估到泛民都會佔主席檯?到九月選舉我真係唔敢講會變成點.再跳出啲睇,佢五個其實唔使搞呢個計劃都照樣可以出嚟選,而啲人亦都會屌,屌嘅內容仲一樣添.講明當選後要辭職甚至係加大個選舉難度,咁做乜野係都要企前啲咁笨?佢哋咁樣去打開囗牌最少會嚇怕一堆「我想選你入去幫我帶本土聲音入議會」嘅人.但係我睇到嘅係如果佢哋執意企前啲,成個本土光譜可以拉得更闊.選民接受到就投熱普城,接受唔到就投返後面嘅本民前.正如和理非唔會突然進化成激進本土,成個連續既 CONTINUUM 需要不同元素嘅存在先健康完整.而正因為佢地票源並不太重疊,咁樣先係真正意義上嘅做大個餅.本土太多門派,用呢個計劃做一個 market Segmentation 分清楚各派理念都冇壞,咁有爭拗最多都係討論層面嗌下交互屌下,之後有咩事都有 friend 做,視乎議題仲可以有合作空間,但係一旦臨選先黎反面,互桶幾十刀就真係預咗做一世敵人.
本土有分歧未必一定係壞事,究竟你要將本土帶入議會扎根優先,定係不惜辭職都要以全民制憲城邦自治為先?如果團體之間唔能夠達成共識亦唔需要強求,其實可以直接留返比本土選民決定.
文: Benjamin Yuen
Photo: 謎米


text:
A5幾易打,力水同血水都少
A4其實應該難過A5
全部1take過搞掂
不過取消左over attack bonus,戰略性低左
我覺得隻game行到而加咁樣,主要係玩家數太少(仲要越黎越少)
手機game淨係玩過呢隻同SOA
SOA每次活動都有派5星武 (5星最大,冇6星)
而果把5星武係好有用,亦夠晒用
佢亦都派夠數俾你完凸佢
實用程度可以理解為VA 65LV 全體特大技5 3下,兼且岩屬性或者有種族特效
所以隻game完全唔抽武都絕對夠玩
佢主要係玩抽人,但新人都有機會唔勁兼廢,所以抽唔抽基本上係睇愛,而唔係睇有幾勁
因為勁人你有一個就夠
要量產完凸2,3個人唔難
如果VA要完凸(技5)一把6星武難度係100,咁SOA完凸一個人既難度係1
所以零課都夠晒打(包括打塔),所以我都好疑惑點解佢會維到皮
唯一解釋應該只有有愛既玩家數多好多
有愛既角色抽唔倒時,的人就會去課
而角色只要中一次就夠,就算幾黑仔都好,肯少量課下都應該唔難中
但VA呢…
角色中左一次都唔夠,仲要中多一次先係完全體
而武器同角色係同一個pool(SOA分開),變相更難中倒
再加上VA夠唔夠打既重點係武器而唔係角色…
我相信冇人會對武器有愛
想人課金抽武真係好弱智既一件事
一隻完全唔使抽都輕鬆夠哂玩仲不斷派大量石俾你 (免費石多過你VA juicy課金)
同一隻唔課金好難打仲越派越少石
真係好大對比
我覺得佢而加要做既野係收窄貧富懸殊,俾人有機會將的舊武再利用 (ASSIST初出時係做到,但而加已冇乜用)
唔好將的野越set越勁,將課金既目標由「的野勁唔勁」,變成「好想要果樣野」
VP舊人係最大既課金誘因,但係你set到165抽先保底中其中一個
叫人點抽姐


text:
專輯:潛水鐘與蝴蝶
主唱:彭紀諺
作曲:蔡一智
填詞:彭紀諺
編曲:譚國政
監製:蔡一智
我最愛嘅嬤嬤,你知道嗎?睇住你嘅頭髮一日比一日蒼白
你嘅眼睛無以前咁精靈,雙腳越嚟越無力,行兩行,就喘氣
你仲話,嬤嬤無用喇,無曬記性喇…
現實好殘忍…一日一日將你嘅身體拖落去,越沉越深
當你發覺你已經滿頭白髮,雙眼睇唔見,雙腳行唔郁
甚至連我係邊個,你都唔記得嘅時候,唔通…
你咁就覺得…你毫無貢獻…係我地嘅負累?係我地嘅潛水鐘咩?
天與地不會忘記心裡面總有希望 誰害怕 疲累嗎
想起我嗎 跟我來一個遊戲 一對蝴蝶在回味
能容納我帶你陪伴你拍翼高飛
你仲記得嗎?以前你就係咁寵壞我
我眼訓嘅時候,你會輕輕拍我嘅背脊,比我舒舒服服嘅訓個晏覺;
我行到累嘅時候,你會將我揹起,一直揹到返屋企;
我肚餓嘅時候,你會整你拿手嘅糕點;
我開心,向你賣口乖嘅時候,你會用力攬實我可能喱個係你最滿足嘅時候,
因為我感受到,你整個人都甜到融化咗…
天與地不會忘記心裡面總有希望 誰害怕 疲累嗎
想起我嗎 跟我來一個遊戲 一對蝴蝶在回味
能容納我帶你陪伴你拍翼高飛
喺我心入面,你始終都係咁可愛…
你始終都係咁偉大…
你知道嗎?你不單止唔係一個沉落去的潛水鐘,
其實係你一雙美麗嘅蝴蝶!
我相信,到咗今日嘅情境,係上天比我報答你嘅機會…
你嘅白髮,提醒我要多啲陪你;
你嘅雙眼,提醒我要勇敢為將來打算;
你嘅雙腳,提醒我要腳踏實地;
等你仲記得我嘅時候,我都係一個值得你驕傲嘅乖孫!
嬤嬤,我愛你


text:
李文頌(頌仔) 20歲(左)
城市大學專上學院日語研究 Yr.1
林曉彤(曉曉) 19歲(右)
中文大學高級文憑多媒體創意廣告 Yr.1
要扮得神似,首先個 look一定唔可以馬虎,拍攝當日頌仔同曉曉起碼照鏡過百次.
Main Camp
Cosplay迷上癮 中大妹:好享受俾人圍影
動漫節今日玩完,動漫迷𠵱家多數匿喺屋企拎住啲戰利品慢慢歎.讀中大嘅林曉彤(曉曉)和城大嘅李文頌(頌仔)自細已超迷日系賣萌動漫,二人每年必去動漫節,不過唔係去瘋搶限量 figure,而係喪玩 Cosplay滿場飛!人人以為玩 Cosplay好嘥錢,佢哋兩個卻自食其力,冇使過屋企人一蚊之餘,仲竟然有錢搵!
曉曉同頌仔係 Cosplay組合 9RUSH嘅成員,專扮日本動漫《 Love Live!》橫掃本地 Cosplay比賽冠軍,仲代表過香港去日本參加世界 Cosplay大賽.今年動漫節更加變成表演嘉賓,曉曉話:「上年有朋友見我咁迷 Cosplay,就介紹我去參加 9RUSH,結果成功入團.」 Cosplay感覺一向係毒,但曉曉卻好自豪:「時代唔同喇,以前着住啲 Cosplay衫出街,每行一步都可能俾人藐,但𠵱家啲人會爭住圍我哋影相,有時啲家長見到我哋經過,都會問佢哋仔女同唔同姐姐影相,個心真係好爽!」
怕醜妹自信晒
Cosplayer勢力抬頭,但曉曉表示受歡迎也有「幸福嘅煩惱」:「因為我哋扮《 Love Live!》走賣萌路線,所以啲衫唔會太性感,都慶幸未試過俾龍友摸手摸腳.不過俾幾十個龍友圍住影相,自己得嗰 20歲都會好緊張,記得有一次明明背脊標晒冷汗,都要 keep住笑扮輕鬆!但自己好享受,因為我唔似𡃁模樣靚身材正,如果唔係 Cosplay嘅話,根本唔會有人注意我.」
Cosplay化妝起碼要 1, 2個鐘,上妝前佢哋都係好典型嘅「怕醜妹」,講嘢陰聲細氣,到化完妝換好衫一埋位影相, 2個都自信爆棚連 chok十幾個可愛 pose,曉曉話平時訓練有素:「平時一得閒就上網睇自己扮嗰套動漫角色,玩 Cosplay經驗好緊要.好彩我哋條 team有得成日出商場騷或者去其他地方比賽,而且經理人(阿 K)都成日教我哋點去揣摩,連擺隻手喺心口,貶吓對眼都有學問.」
玩到咁 pro, Cosplay可以當做職業都得,頌仔卻大唱反調:「雖然忙起上嚟一個月有成 10幾 20個 job,除咗商場騷,有時會幫啲 Cosplay新手造吓衫收手工費,又或者俾龍友拍吓硬照,但其實大部分收入都會用番落買料整衫,一套隨時 2, 3千蚊,所以一定賺唔得多,自己當興趣算.不過日日都可以對住 Cosplay,又唔使問屋企人攞錢整衫,我覺得好過返 A&F兼職!」
化足兩粒鐘
每次出騷除咗化妝 set頭幾粒鐘唔在講,曉曉話由朝到晚都戴住大眼仔,次次返到屋企隻眼都會紅晒,不過為咗靚,冇計
師傅簽 2隊
9RUSH經理人阿 K玩咗 16年 Cosplay,依家亦係男子 Cosplay team組合 Fruit Punch嘅隊長.阿 K坦言日本人早就視 Cosplay為職業,自己只係步㗎仔後塵,希望嚟緊都可以大力推廣 Cosplay.
動漫節必𥄫Cosplayer
動漫節開鑼對一眾龍友同 Cosplayer來說,十足歌手參與年尾樂壇頒獎禮咁重視,所以個個着到行,希望被野生捕獲!
冰雪大熱
玩咗 Cosplay六年嘅 Candy(左)扮演《冰雪奇緣》中的 Anna,而扮演 Elsa嘅 Aya(右)更加玩咗 11年.不過原來佢哋冇夾埋,嚟到會場見大家咁啱 key,索性企埋一齊任影.
腿唔怕露
仲係學生嘅汪汪君玩咗 Cosplay只有 2年多,但深明「遊戲規則」,着條高叉旗袍扮弱音 V家,又殺死一班龍友,識揀!


text:
關於人生,我黎到呢個世界完全係一個意外.我好慶幸我老母將呢個事實話畀我聽,我既人生觀或多或少都受到呢個坦白所影響.
曾幾何時又或者間唔中,我幾撚想自己無係呢個世界出現過,但好彩既係每次諗到呢一度我又會諗:「反正都黎左,點解唔『盡興而回』?」
回想返過去十年,真係剛剛好十年係我人生最唔開心既時間,我唔知我既唔開心同其他人既唔開心有咩唔同,我既唔開心裡面包含住零散既開心,如果具體d黎講,你可以想像「一舊屎裡面有無數既M&M」,大概係咁上下.我諗大家要用幾大既想像力去理解我既表達能力.
我個人經驗話我知,十幾二十歲好多人都諗過一死了之,因為我間中都有呢個諗法.但人越大越接近三十歲呢個諗法會隨顧及身邊人感受而或多或少減卻.其實幾諷刺人係一個獨立既個體,呢種諗法尤其係年少氣盛既時候最旺盛,但人終歸係人有親人有愛人朋友,我諗呢d就好似氫氣球(入面係氦氣)末段既線綁住左一根柱一樣,簡單d講係枷鎖,係束縛.
每個人就係生活係枷鎖同束縛入面,社會無庸置疑係建構於此,自古無幾多人能夠做到孑然一身.
講返面對唔開心既時間,我唔知自己幾時學識「逃避」,無錯係逃避.發生係我身上既事其實好撚大鑊,呢d事件我真係唔想share,就算係現實生活我都只係偶然斬件式咁同唔同既朋友分享.曾經發生既幾件事情係好大鑊,但處理呢d事既時候我選擇逃避,當然唔係take野咁樣逃避,而係我咩都唔做當無野發生.
我從來唔會講「辦法總比困難多」呢d戇鳩說話,困難就係困難,明明就係困難比辦法多,唔係世界上點會咁多衝突,共產黨點會仲係世上係咪?當困難係好撚困難既時候其實就已經說明係你解決能力以外既事,有辦法駛撚受困咩!但我個人覺得今日既困難唔代表聽日既困難,時間有好多時係溶化困難既胃酸,但問題係點樣偷時間,點樣扮到若無其事咁過生活.有d人會話挨過去,但我認為「挨」已經係好撚難「挨」,真正既忘我係唔記得自己有困難,我唔知呢d係咪接近一種自我催眠既境界.
曾經有人同我訴苦,我將呢套睇法講左大概幾個鐘,其實裡面只係包含四個字——「理撚得佢」~~
其實我相信呢個方法唔係人人適用,有煩惱既人又未必諗到呢個方法,知道又未必相信係可行.如果將呢個諗法比喻為一種武功,大概等於「葵花寶典」唔係人人岩練.
個人經驗話我知,如果你過到十年,十年之後睇返今日你就會心諗「點解十年前咁小既事當日會咁撚鳩kick?」.可能係level未夠或者未有某一樣寶物,所以當年你先會「卡關」卡咁耐……


text:
生態學同政治抄埋一碟?你係唔係傻㗎?Well,睇咗篇文先啦.
先睇圖一,大家知唔知呢啲係乜?‘
我預咗你答:樹啦,你當我傻咩!係,的確係樹.不過啲樹係被另一種植物包著,叫做Tangantangan;呢種植物喺關島好普遍,係一種侵入物種(Invasive Species),佢可以攀附喺其他物件(例如樹木上),形成高密度的叢林,亦會長出小花,遠睇都幾靚.
不過,當Tangantangan包著咗棵樹之後,入面棵樹就好難再做光合作用,好多時會搞到入面棵樹會死.因為棵死樹會成為支架去撐起啲Tangantangan,你喺外面係會唔知.
Tangantangan同其他樹嘅關係,其實亦好似現時港中關係:Tangantangan就好似中共,要纏繞著香港呢棵樹,先可以撐起令人信佢無問題.大中華膠同左膠一定話:點會呢,強國喎.你諗清楚先:人民幣唔係流通貨幣,要靠香港去做外匯進出,咁重唔係要靠香港!同時,中國印貨幣時有無好似正常國家咁做足夠儲備,亦無人知.人民幣就好似Tangantangan上面啲花,如果無嘢支撐,就會喺地面,賤過地底泥.不過,大部份人喺睇唔到入面棵樹係撐起一切,而只會見到啲Tangantangan喺出面,重會讚佢靚添!
就如前面所講,由於入面棵樹做唔到光合作用,所以死咗都無人知,而近兩年梁政府一切所做嘅,就係想令香港本身嘅優點(光合作用)發揮唔到,最後被陰乾而死!
你會問我:咁點先救到棵樹?又點先可以救到香港呀?
不如先講生態學:要救棵樹,都要講運氣.喺五月頭颱風Dolphin吹襲關島時,就有唔少死樹被吹斷,亦有唔少樹因為上面啲Tangantangan被吹走而重生,就好似圖二咁,前面棵樹斷咗,不過後面棵樹就重新長出嫩芽.所以,有時天災人禍,亦可能會令人絕處逢生.
至於香港,我真係唔知入面嘅喺死樹,定係有幾會絕處逢生嘅樹.不過好明顯,如果我哋將中共要強行執行老鼠籠式政改,而泛民又再賣港嘅絕境下,就會好似關島嘅樹咁面對颱風,香港到底會變成棵死樹,被Tangantangan纏死,定喺港人企硬,能夠乘勢擺脫Tangantangan而重生嫩芽,就要睇香港人造化,同班中產選擇繼續「食屎能忍」定喺夠膽反抬.


text:
欧美范女生超拽头像
- qq女生超拽头像纹身qq女生超拽头像2012年qq唯美女生超拽头像唯美女生超拽头像女生超拽头像 阿宝色女生超拽头像个性网女生超拽头像文字控文字控女生超拽头像qq最新女生超拽头像90后女生超拽头像帯字女生超拽头像 图qq有范女生超拽头像戴墨镜女生超拽头像欧美范女生超拽头像q友网女生超拽头像qq女生超拽头像带字qq女生超拽头像大全女生超拽头像大全qq女生超拽头像qq个性范女生超拽头像个性2014女生超拽头像个性网名女生超拽头像qq个性女生超拽头像非主流女生超拽头像qq唯美女生超拽头像唯美女生超拽头像90后女生超拽头像qq个性范女生超拽头像qq女生超拽头像纹身qq女生超拽头像2012年qq女生超拽头像qq女生超拽头像大全
qq头像闺蜜女生两张qq头像闺蜜两张卡通qq头像闺蜜两张可爱qq头像闺蜜一对两张闺蜜头像四张qq头像闺蜜四人带字四人动漫闺蜜头像闺蜜头像五人闺蜜头像四人带字四人四张闺蜜qq头像qq闺蜜头像两张卡通qq闺蜜头像两张可爱qq头像闺蜜四人一张qq闺蜜头像带字1左1右带字闺蜜头像qq闺蜜头像一张2人两张闺蜜带字旳头像qq头像闺蜜两张带字闺蜜头像两张动漫qq头像闺蜜带字两张闺蜜头像两张不带字闺蜜头像不带字闺蜜头像四人卡通带字闺蜜头像一对两张不带字的闺蜜头像四人用的闺蜜qq头像qq头像闺蜜四人闺蜜带字旳头像两张qq闺蜜头像带字2张qq头像女生闺蜜带字
相关文章:
女生超拽头像大全,qq动漫头像女生
2015女生超拽头像,qq头像女生欧美
个性网名女生超拽头像,qq女生恩典头像
非主流个性唯美女生超拽头像大全_喜欢就来自于欧美
口味很重的非主流个性女生超拽头像_疯狂女生性感丝袜美腿头像
qq女生超拽头像张依依,qq动态女生头像
时尚女生超拽头像,女生好看头像
女生超拽头像全身,qq阿宝色女生头像
夜店女生超拽头像,qq女生可爱头像
女生超拽头像精选,qq头像男生和女生
女生超拽头像 头像女生带字 骷髅
女生超拽头像带字你滚,2013qq唯美女生头像
qq另类女生超拽头像,qq皮肤女生大图头像
女生超拽头像带字你滚
平刘海女生超拽头像
女生超拽头像带姐字
个性网名女生超拽头像
陌陌女生超拽头像
喝着酒的女生超拽头像
穿校服的女生超拽头像
CF战队YY频道名字大全1P*494592...
苍井空gif动态图2P*438146...
中年女人头像3P*51469...
qq皮肤带字伤感女生 纯文字透明皮肤 我们忘了彼此4P*563028...
电话本个性备注5P*1920553...
四叶草头像6P*882322...
2014霸气情侣头像一对7P*862996...
唯美海边风景图片8P*840780...
唯美清新旳女生图片9P*846735...
手机桌面分组名称10P*1937230...
白色背景文字图片11P*186680...
撸管专用动态12P*443015...


text:
唯美女生超拽文字头像
- qq男生超拽文字头像qq超拽文字头像超拽文字头像吧个性超拽文字头像qq情侣超拽文字头像个性网超拽文字头像qq女生超拽文字头像qq超拽文字头像情侣非主流超拽文字头像qq超拽文字头像qq超拽文字头像情侣qq男生超拽文字头像qq女生超拽文字头像qq情侣超拽文字头像qq超拽文字头像qq超拽文字头像情侣超拽文字头像吧个性超拽文字头像个性网超拽文字头像qq男生超拽文字头像qq超拽文字头像超拽文字头像吧个性超拽文字头像qq情侣超拽文字头像个性网超拽文字头像qq女生超拽文字头像qq超拽文字头像情侣非主流超拽文字头像qq超拽文字头像qq超拽文字头像情侣qq男生超拽文字头像qq女生超拽文字头像
qq超拽女生黑白头像可爱男生头像贴吧女生灰色头像不带字qq女生黑白头像大全qq头像 可爱男生头像可爱小孩子头像小孩子卖萌的qq头像超萌小孩子情侣头像可爱卡通男生头像小孩子卖萌头像可爱的萌旳情侣头像可爱的情侣空间头像可爱咸蛋超人qq头像可爱qq头像女生制作可爱qq头像超拽可爱情侣头像可爱唯美情侣头像可爱情侣头像一左一右可爱小孩情侣头像可爱漫画情侣头像qq头像小孩可爱情侣可爱意境的qq头像小兔子可爱的旳头像悠嘻猴可爱的旳头像可爱的qq女生头像小孩子卖萌情侣头像欧美小孩子卖萌头像小猫咪可爱的旳头像可爱的女生头像可爱qq头像卡通
相关文章:
2012最新版本的潮流时尚创意唯美超拽文字头像_hao661希望您多多
非主流伤感女生个性超拽文字头像_爱你我有罪
非主流超拽文字头像
2012男超拽文字头像
张依依超拽文字头像
2013超拽文字头像
qq超拽文字头像
2012超拽文字头像
超拽文字头像
qq非主流超拽文字头像
三姐妹超拽文字头像
qq超拽文字头像大全
qq个性网超拽文字头像
姐妹超拽文字头像
个性网超拽文字头像
超拽文字头像制作
超拽文字头像吧
搞笑超拽文字头像
女生短发超拽文字头像
女生超拽文字头像
你拥我暖 qq情侣头像一对一张 你吻我甜的情侣头像,我们永远在一起,开开心心1P*154581...
5字唯美句子2P*10203...
女生背景唯美图3P*6230...
女生头像高雅有气质的4P*34388...
五字网名:无符号全字符的CF战队网名5P*122387...
男生专用微信头像6P*3309...
欧美情侣头像 唯美7P*1492337...
qq头像签名昵称一套8P*922056...
9P*...
长发女生个性好看背影头像大全 会员女生头像 你快乐,才有能力让爱你的人快乐10P*5504...
2012qq个性情侣头像一男一女_阿宝爱情侣头像11P*9800...
yy频道设计cf战队_2014穿越火线yy游戏频道设计图12P*420058...


text:
飛鏢節下月舉行 八地選手九展較勁
提起飛鏢,唔知大家係咪同黛安一樣,即刻就聯想起酒吧同埋晚間消遣活動呢?但其實飛鏢都係一項有益身心嘅運動嚟㗎!由啟航娛樂集團主辦,亞洲飛鏢協會合辦嘅香港國際飛鏢節,今年首次舉辦,可以話係年度飛鏢盛事,活動將會喺下個月14,15號連續兩日喺九展舉行,到時會有8個國家及地區頂尖飛鏢選手來港一較高下!
訓練專注力
今次飛鏢節以3S︰Sports,Sing,Scream做主題,籌委會主席羅啟邦話,飛鏢運動可以訓練專注力,技能同埋心態,可惜喺香港無乜人當飛鏢係有益身心嘅運動,所以期望嚟緊嘅飛鏢節可將正面信息帶畀市民.除咗比賽之外,現場仲有嚟自香港,澳門同馬來西亞嘅樂隊嘅表演,入場人士既可欣賞精采賽事,又可狂歡一番,真係聽到黛安都心癢癢呀!
黛安仲見到飛鏢節主禮嘉賓立法會議員鍾國斌,原來佢對飛鏢都有一定認識,喺英國讀書嗰陣已經見過唔少人玩飛鏢,所以依家見到香港有人開始帶動飛鏢運動,佢覺得好開心︰「市民又多一項新玩意啦!」
作為今次活動主辦方嘅香港,當然準備咗一班頂尖飛鏢運動員迎戰各地選手啦!其中一位香港飛鏢夢幻隊隊員林國威同黛安分享,佢已經玩咗飛鏢5年啦,本身係大專老師嘅佢,間唔中都約埋啲同學仔放學去鏢場擲鏢,佢笑住話咁做可以令唔集中嘅同學仔平靜一下自己,仲可以拉近師生距離𠻹.如果你都想睇夢幻隊隊員一展身手,就記住喺日曆上面Mark實7月14,15呢兩日啦!
撰文:
黛安
消息特靈八卦公關
欄名: 八卦名利場


text:
其實呢個時間已經係人家準備食晏,但因為實在太早五點零六點就要起身,根本就無時間食嘢,所以 "嗱嗱林" 趁 12:00 pm 之前搵地方坐低食我嘅早餐,費事同放食 lunch 嘅人爭位.噚日係十五,我當然係食齋啦,所以我之前其實已經一早鎖定好目標,要幫襯曾志偉喺灣仔間素食餐廳「樂農」.
餐廳係屬於社會企業,店內員工大部份都係聽障人仕,所以對我嚟講,
$45 一份 set lunch 其實唔平,但係本住支持社會弱勢小眾嘅心態
去幫襯,以行動去支持佢哋,況且我又真係要食齋,
一舉兩得,何樂而不為呢!
$45 嘅套餐係包括三餸一湯連紅米飯,南瓜雜豆湯非常清甜,
飲第一啖已經好有住家湯水 feel,完全無落味精,
全靠豆類同蔬菜嘅天然甜味,值得一讚!
套餐其實係有六款菜式任擇三款,呢個係豉汁涼瓜鮮竹球,豉汁味道
唔會太過鹹,啱我口味,鮮腐竹球就最正,因為索哂汁
兼好有豆香味,仲好軟熟呀!
呢個係五香麵筋,其實係軟熟版嘅齋鴨腎,三款之中我覺得
呢個最好味,又香又辣,仲甜甜哋,好惹味.
其實我都幾怕喺街食茄子菜式,因為多數都整得好油,食完之後都一定會痾,
但係呢味黑椒味菜茄子值得一讚,完全唔油膩.不過我覺得黑椒
味唔夠,唔係睇番個 menu 都唔記得咗係用黑椒煮.
紅米飯係免費添加,原本見到佢細細碗都諗住食完要加多碗,但食完都幾飽,
所以無再添喇!可能一來我唔係太習慣咁早就塞碗飯兼一碗湯
落肚啦,二來係紅米比例都相對多,所以比較飽肚.
餐廳內仲有售賣一啲公平交易嘅有機食品,健康有益之餘,
又可以保障到第三世界勞動人口得到應有
合理回報,又要讚哦!
有興趣想知多少少嘅朋友,可以 click 入呢個


text:
琴日嘅大新聞係咩?就係吳克儉老婆死撚左.然後,網上就一堆混戰——有人話吳克儉抵死,跟住另一批人反駁,話大家點解要咁樣攻擊政敵,呼籲大家緊守「禍不及妻兒」嘅道德倫理.
問題黎啦,呢個係咩嘅道德倫理?
首先,而家唔係任何一個反對派,搞咩暗殺行動,殺死左吳太.吳克儉老婆嘅死,絕對唔係鬧佢老公嘅人之責任.
跟住有堆人就話:「人都死左啦,點解你地唔可以積下口德?」
問題係,人都死左,你就算點鬧個死者,個死者都唔會聽到,所以根本唔會對死者有任何生理或心理嘅傷害.
要搞清楚,而家啲人鬧或者詛咒,係純粹令人見人厭嘅吳克儉難受.呢個亦都係市民對付吳克儉嘅其中一種最廉價,但尚算高效嘅抗議手法(如果吳克儉真係愛佢老婆嘅話),用黎表達我地嘅不滿.
點解中共,港共政府可以越黎越肆無忌憚去欺負香港人?就係佢地睇穿左你地班香港人鍾意企係道德高地,一切以道德行先,唔敢埋身肉搏.而家都唔係叫你搞咩革命,只係有班人詛咒下吳克儉老婆發泄不滿,等吳克儉難堪下,就有一班「道德塔利班」衝出黎話咁樣做係唔符合道德倫理.
咁樣打仗,當然死撚硬啦.上到戰場,望到對方有老婆,有仔女,就唔敢傷害對方,難道你覺得咁樣做仲會有贏嘅可能?又難道你覺得你善待敵人,敵人就會善待返你?如果吳克儉真係會善待香港人,就唔會咁多香港學生自殺嘅時候,成個教育局都依然on99乜都唔做啦;更加唔會City U冧樓嘅時候,吳克儉嘅第一句話竟然係慨歎自己無得放假啦.
咪咁天真啦,香港人.你既然好憎港共,中共,咁就唔該誠實啲,唔好再咁虛偽,你估打贏一場仗,真係靠道德感召架?


text:
爆 Like王
港視覆核成功又點? 約滿陸駿光:後悔唔拍三級片!
上週五( 24日) hktv司法覆核成功, hktv好似再有一絲曙光,不過政府未諗計點再搬龍門之際,一眾 hktv嘅藝員已經所剩冇幾.
13年港視不獲發牌,超過 10萬人喺政總集會,其間扮港版半澤嘅陸駿光,由冇人識嘅二打六一夜成名! 4月完約,大台又冇得返,陸駿光再度傍惶,更灰到諗住做地盤佬,好彩未婚妻安慰.他說:「老婆叫我繼續堅持,話錢唔使擔心.」紅唔紅唔緊要,有個無限量支持你嘅老婆先最難得.
F:《 FACE》 陸:陸駿光
F:點形容喺 hktv嘅 3年日子?
陸:呢 3年我覺得係好精彩囉,覺得自己係比較幸運的一個,到上年唔發牌的時候,好多人喺度講,呢兩三年最大得益就係我.由以前冇人認識陸駿光,到半澤直樹被人認識.雖然之後經歷好多嘢,有機會做啲咁重戲嘅角色,但無牌機會又冇咗,係好唔開心嘅.但相對咁多個過咗嚟 HKTV嘅,唔好彩嘅算係比較好彩嘅人囉,我冇後悔喎,當然有段時間會好迷惘.因為過咗 hktv都係想搵個機會啫.
F:咁𠵱家同 hktv完約,你諗住點?
陸:一個月前啦,我個中學同學朋友,佢做緊地盤工人,佢都有成千幾蚊一日嘅,我 WhatsApp同佢講如果我考到牌可唔可以跟你搵食呀?佢話你可唔可以盡量唔好諗呢樣嘢呀?佢叫我唔好放棄住先.佢講完呢番說話之後,咁啱又好似幾好彩,有啲電影開下,港台又開下,諗住暫時做住先囉.
我有同老婆講,完咗約我要轉行喎,我唔可以懶清高係度等 job,佢話唔使啦,比心機試下先啦,俾啲時間試下先,佢知我轉咗行一定唔開心.我哋又冇咩物質嘅嘢,好好彩佢咁同我講囉.
F:回歸平淡接受到嗎?
陸:會,會有諗過會唔會去番以前,你哋啲記者圍住我採訪,咁多燈光影住嘅時候,一定會有虛榮感,我係人嚟㗎嘛,但當呢啲少咗嘅時候,你會有少少驚喇.好多時有好多紅咗嗰啲朋友啦,覺得啲記者好煩成日影佢,報導咁多嘅,佢哋覺得唔開心嘅,我經歷過呢一刻,其實係好好一件事啫,你冇人影係你冇價值喇.人哋唔影你,你就可以慢慢 fade out喇.
F:後悔離開大台呢?
陸:有好多人同我講,如果你唔離開呢啲角色就係你啦,即係譬如張達倫同我哋訓練班出嚟㗎嘛,低我一屆嘅,咁我哋離開咗 hktv後佢得到機會喇,《愛.回家》做律師都幾好呀,都係主角嗰班啦,啲同事話可能唔離開都有機會做呢啲喎.但我覺得又冇得咁講嘅,唔一定有架嘛,我自己覺得係正確嘅,我覺得新公司對我係適合啲囉.
F:會唔會考慮拍三級片呢?
陸:上年有人搵過我呀,真係呀,我諗類似係一路向西嗰啲啦,我唔使脫嘅,係其他人啫,佢搵我嘅時候呢,咁啱王維基買咗中移動嗰個牌,原本有幾套劇都做主角嘅,我就同公司藝員部傾喇,佢哋就話咁你要諗清楚喎,咁樣可能影響我哋公司用你係咩位.有少少後侮過架,個牌又唔發,本來有幾套做主角都冇咗,心諗點解嗰陣時唔接呢?


text:
除左大洋路一日團(詳情),我仲參加左企鵝島(Phillip Island)一日遊,全日行程都係同動物有關架,可以近距離接觸我超鍾意的樹熊,仲有好打得的袋鼠,同埋夜晚去海邊睇企鵝回巢.因為行程會去到夜晚,所以出發時間係中午12點,都係由墨爾本市中心出發,去企鵝島約兩個幾鐘車程.
第一站係一個小型動物園,名為Maru Koala & Animal Park.呢個動物園只有幾種動物,有我最最最愛的樹熊!好得意呀~~~~呢度有幾隻樹熊,多數訓緊覺,但都有兩隻幾活躍,爬黎爬去,真係好得意呀!!!
呢度有同樹熊影相的環節,澳幣$18就可以摸住樹熊影一張相啦,動物園會幫你影一張曬埋俾你,都幾大張同時你都可以自己用相機影好多好多張,整個影相時間大約3分鐘啦.第一次摸樹熊,原來佢係地毯質地架喎!你可以拎葉餵佢,不過佢未必理你,哈哈,總之都係好得意啦~~~好想抱呀,不過澳洲唔係所有地方都可以抱樹熊,呢度就唔可以喇,但可以近距離見到已經好開心啦!
另外仲可以同袋鼠玩,有10幾隻袋鼠,可以用澳幣$2買飼料餵佢地.一路餵一路驚佢地會無啦啦揮拳打人,不過佢地都好乖,冇亂郁,仲同我合照,哈哈.同袋鼠合照唔駛錢的,呢度只有同樹熊影先收費.
仲有草泥馬啦,馬仔同埋驢仔~
去完動物園,下一站都係同樹熊有關的,就係樹熊保育中心 (Koala Conservation Centre).呢個地方同頭先動物園有點不同,就係保育中心的樹熊都係野生的,呢度成個森林甘,樹好高好高,見唔見到樹熊有點靠緣份.不過我同樹熊好有緣,見到幾隻!有d在樹頂,超高!(樹熊都不畏高嗎?)有幾隻在樹比較低的位置,可以好近睇到,但全部訓緊覺……保育中心唔會有同樹熊合照的環節,要影相去動物園比較適合,但呢度就有好多關於樹熊的資料,可以更加了解呢種可愛的動物.
之後呢係食early dinner的時間嚕,因為夜晚要睇企鵝回巢,所以早少少食晚餐,大約6點就去到Nobbies Centre,佢係一個有關於南極的展覽又有類似canteen的地方,食物質素非常一般,但有個超級靚的海景.行出去會有步道,有好多海鷗,仲係好多企鵝的屋企,有機會見到企鵝仔,好得意!但好大風!!!
食完飯就會去到睇企鵝回巢的地方,個度有個遊客中心,有企鵝紀念品商店,小食店,會播關於企鵝回巢片的播影廳,企鵝資料館同埋幫你同企鵝影相.但企鵝是假的,遊客企係個淨色的佈景前影相,工作人員就會幫你key落一埋企鵝仔度架啦,好似要澳幣$11一張,但假的相我沒興趣呀.
企鵝回巢係一個好得意的自然奇觀,話說企鵝每朝都會游水去勁遠勁遠的地方覓食,跟住每晚某個時段就會游水返黎,所以大家睇到的就會係企鵝返黎屋企的情況.我覺得好神奇呀!!!因為佢地係幾準時出現架,個感覺好似每日準時放工返黎……但佢地係企鵝!而且又真係認得路返屋企架喎,佢地好似有曬路線好清楚自己屋企係咩位置,而又有d冇出去覓食的企鵝仔係度等佢地返黎,見到佢地會合個下,成個畫面真係太有愛又太可愛啦!呢隻係等緊其他企鵝返黎的~
唔同季節企鵝回巢時間都唔一樣,夏季大約係夜晚9點幾,冬天會早少少,專業人員每日都會有預測(唔知點預測),跟住同現場觀眾講既.企鵝係游水返黎,所以好多人一早霸定海灘的位,想近距離睇到佢地返黎個一刻.但我想話海邊超超超凍,明明下晝30幾度,夜晚海邊好似得幾度……所以我一直匿埋室內的遊客中心,直到差唔多夠鐘先出去等企鵝.大家黎一定一定要著夠衫呀!!!
大約9點3左右,海邊真係突然出現一堆游緊返黎的企鵝!!!超得意呀!!!有好多好多隻,睇住佢地慢慢行返岸邊返屋企,真係好搞笑!!!不過現場唔俾影相,所以我就上網搵左張相俾大家睇下啦.現場睇真係好得意架,有幾10隻,我覺得企鵝真係好勁……睇完返到市中心已經係夜晚12點啦,個一日團就完結了.(圖片來源:visitmelbourne.com)
呢個一日團同我上一個大洋路一日團係同一間公司,所以都一樣係好多人,40幾人.但個導遊正常好多,係個20幾歲的女導遊,佢講野清楚好多,而且準備左好多資料講解俾團友聽,都好關心團友(例如問我夠唔夠衫提我睇企鵝個度好凍),成個感覺比大洋路一日團好好多!但因為呢間公司每個團質素冇咩保證,所以都係唔開名介紹佢啦.不過呢個團的行程好岩我,睇動物好開心啊!!!如果你都鍾意睇動物,可以考慮參加類似行程的一日團.
Source: 少女旅行日記 (Travel)


text:
全知言
手信唔只得三文治 最強伴手禮逐樣數
近排仲有冇朋友喺台灣買三文治俾你做手信呢?講真食物呢家嘢唔做好保鮮就咁飄洋過海梗係有風險查實除咗三文治,大把手信有人 like啦,好似男神王宗堯同 C君都收過好窩心嘅手信,張建聲仲送過超浪漫手信畀女朋友添!最強手信又點只得三文治吖!
王宗堯:口罩防病
最強手信絕對係我貼身化妝師送俾我嘅口罩,因為前排好多傳染病啦,新沙士大家都要注意,否則影響工作;佢送咗好多形形式式嘅口罩俾我,都係喺日本買,有黑色,有白色,又有花紋, 3D形象,每次出去公眾地方都可以換一個,真係好夠用!而我送過最強嘅手信,係啱啱年頭去泰國旅行,買唔到禮物,喺機場原來有芒果糯米飯賣嘅,係最新鮮最有誠意,同埋最好食嘅芒果糯米飯.
陸駿光: 3D人頭 tee
收過最好嘅手信係阿哥喺新西蘭買嘅 tee,有個立體圖案係個 3D人頭凸咗出嚟,喺香港未見過,着出街又嚇親人,當時小學生仲細個,覺得好特別,好標奇立異嘛!所以係我收過最開心嘅手信.
張建聲:浪漫石頭
曾經喺台灣平溪執過一嚿石頭送畀女朋友,因為我覺得嗰度好特別.嚿石頭仲喺我屋企,都俾佢鬧咗成個月,但腦海仲會成日記住嚿石頭,我覺得好有 meaning,因為嗰度係好浪漫,甚至應該係見證愛情嘅地方,所以千祈唔好睇少呢嚿石頭.
糖妹:美味蛋糕
我去台北做本旅遊書時,食到一間芝士蛋糕太好食喇!而我細佬係好鍾意食芝士蛋糕,當然拍攝嗰日買唔到咁我就第二日去買咗一整個,又專登買咗個冰袋 hand carry返香港,點知拎到返嚟細佬冇留俾我,一個人食晒囉!
C君:窩心良藥
有段時間我發燒,就懶係感性咁喺社交平台講咗我病得好緊要,然後第二日就有人喺日本買咗啲藥返嚟,擺咗喺我架車度,佢知我住邊區但唔知我屋企喺邊,就咁擺咗喺我架車頂度,就 send個 message嚟話你食咗佢就會好㗎喇!嘩,有冇咁貼心呀?所以我好多謝呢個朋友嘅最強手信.
旅行買乜好?街坊:最好食得啦
其他街坊又覺得邊啲手信最煞食呢?原來後生仔女最鍾意都係食!但記住留意包裝同埋食用期限呀!
最好係食得㗎啦,例如澳門杏仁餅啦,即係獨特啲當地至有就最好
去過澳洲買啲回力鏢同袋鼠公仔畀朋友,有代表性啲;又譬如台灣鳳梨酥啦,我自己都鍾意食,邊隻牌子冇乜留意,總之好食就得.
日本嘢食啲嘢都好好食,香蕉蛋糕啦,總之零食都好食.
通常我會買啲實用啲嘅嘢畀朋友,但收手信就鍾意係食物,例如台灣嘅太陽餅,日本嘅和菓子.
即時報料
有料,有相,有片即刻 send?
熱線: 9222 0828
電郵:mailto:facenews@nextmedia.com
facebook: facemagazine inbox
line, we chat id: facemagazine


text:
(短片)千億新抱扮執房 為見金秀賢 徐子淇冧爆:好似BB咁鍾意
2014-04-28 03:53:00
星期日一早,最好梗係一家人出去行嚇呼吸嚇新鮮空氣千億新抱徐子淇今朝一早就同父母,一齊喺山頂出席一個慈善步行嘅起兵儀式喇.負責鳴槍起步儀式嘅子淇,以大會Tee加埋爛牛出現,不過起步禮之後子淇竟然係派父母去行,自己就唔行喎,點解呢?
原來子淇老公李家誠噚日生日,本來佢兩公婆噚晚就已經上機去旅行慶祝0架喇,不過就因為想主持埋今朝嘅起步儀式,所以延期,咁子淇一做完嘢,就要即刻返屋企執行李囉.
佢又話早前迷上《來自星星的你》嘅都教授(金秀賢),日前金秀賢來港仲住喺李家旗下嘅酒店,子淇本來都想落去見嚇偶像,不過就知道就算排隊都未必輪到自己,竟然諗計仔話叫老公幫佢安排一套酒店職員制服俾佢扮house keeping混入房扮打掃喎.咁都諗到,唔怪得老公會呷醋喇.
最後打扮入房當然冇成事啦,子淇話自己平日都唔會追星嘅,亦都好少話人靚仔,不過就話:「但係金秀賢真係好靚仔吖嘛!有朋友仲話佢同我囝囝都係單眼皮,髮型又似,又一樣眼矇矇.」最後都係用呢個理由,老公先唔嬲佢咋.
不過子淇仲唔收口,繼續講,話:「我鍾意佢唔係男女愛情嗰種鍾意,而係覺得佢好似BB咁鍾意.不過佢見面會當日係小朋友放假;如果真係去排隊就真係會忽略咗屋企人,所以都係做house keeping好.」


text:
[quote]歡迎收睇痴線佬去旅行第二集之為左一個女人,隻身由香港追到印民峇里島.
賣下廣告先,小弟係兩年前都因為一個男人,隻身由香港追到美國鳳凰城,上集條LINK:http://forum11.hkgolden.com/view.aspx?type=TR&message=6332154
至於今次點解係因為一個女人….就唔好提了,反正係一件幾傷心既事,但係去完呢次峇里島,反而我係心靈上得到左少少放鬆,都明白左少少野.
如果閣下係期待一篇好好睇,介紹你去邊到玩既遊記,今次都係唔會出現有呢個情況,你只係會見到一個痴線佬毫無計劃咁周圍亂走亂行.
好啦,今次既遊記正式開始.
係上年十二月尾開始就決定左今年去峇里島,但直至三月尾先買機票,買左4000幾蚊,時間上都仲要幾慘下,如果想去峇里島既朋友,可以揀下唔同航空公司既時間,但香港都唔算太多公司可以直飛峇里島,最好就等有優惠個陣再買就唔會好似我咁買得咁貴啦,不過天生隨隨便便是是旦旦,買貴左既唯有食多幾餐麵包頂返條數啦.
出發之前最好就注意以下事項,
如果係SAR護照既話,去到峇里島係唔需要比入境費用,如果係持其他護照既話,可能要收取入境費,以美金去比,BNO呢類護照好似都係要比錢,所以去之前要自己準備多少少錢去比入境費用.
預先換定少少印尼盾不時之需,如果朋友第一日去到峇里島係凌晨(好似我咁),唔會即時去到換錢既地方,最好就先換定少少印尼盾,因為個邊美金換印尼盾係平過係香港用港幣換印尼盾好多,我去個陣大概係1美金換13000印尼盾,但係香港用港幣換印尼盾大概係1換1500左右啦,係峇里個邊換就大概1港幣換1600左右,所以你如果係凌晨到峇里島既,可以先計下大概要用幾多印尼盾先頂到第二朝出發去換錢既地方(機場換錢仲差過係香港換,唔係有咩突發事,盡量少係機場換啦)我個陣大概用520蚊港幣換左80萬印尼盾,凌晨機落到去,預左要比第一晚既酒店錢同埋的士費用先(有部份酒店會有免費既機場接駁車,預早同酒店講聲,接機個位就會有人舉牌搵你).
記得帶蚊怕水,個到既蚊係勁多勁恐怖,唔買既話可以去到當地先再買既,但記得最好出街噴一噴先,唔係既話真係成程都痕.
提早少少係網上搵到包車司機,因為峇里島應該係極極極極少巴士比你坐,我係峇里幾日都未見過巴士,問過司機佢都話峇里係極少巴士出現,而的士就太多唔係咁信得過既的士司機,我之前上網睇,萬一你真係有需要坐的士,最好係坐藍鳥的士,但峇里係極


text:
上星期,娛樂新聞講既係港台果個貴花田疑似有裸照.喂,阿姐,大佬呀,你地班友有冇咁撚重口味呀?佢叫得貴花田,都唔會靚得去邊啦.仲要疑似咋,連照裸照個皮都見唔撚到呀,班人就係度講啦,照廣傳照睇.呢個星期呢?李錦聯同(唔算靚唔算後生)女助手去買魚係周刊封面.你想知咩?唔好撚玩啦.
難怪,今次阿Flirt 鄭俊弘咁就被稱為「世紀賤男」.係香港做賤男真係好撚易.《東張閪望》李潤庭咁食女法先係世紀賤男丫.不過都好,以後有啲咩「世紀賤男」新聞,都會將鄭俊弘個名同佢擺埋一齊,衰就衰埋一堆.想聽笑話果陣,聽返佢首歌果句「熊貓專一至死」咪得囉?
而家香港真係冇撚得救架啦:八卦新聞啲主角又唔靚又唔有趣演藝水準又水皮,搞出黎件事件又唔夠juicy.娛樂圈唔娛樂人,啲議員就以為自己痴埋啲明星度就係明星,由啲議員黎娛樂我地.果啲議員,係咁鬧吳克儉外訪訪得多?係呀,係多呀,吹咩,佢跟足程序架一撚定,著數lam到盡,你入佢唔到架.你鬧佢,其實都係想娛樂大眾之嘛.仲有呀,啲網媒,果條自由黨人亂吹就當新聞,講撚到好似張宇人會做教育局局長咁,之後啲係果啲網媒寫文既人,唔撚知佢地係為錢,為名,定係為左唔好撚得罪啲網媒大佬又好,個個跟住抬轎,製造恐慌.個撚個鳩噏當秘笈,真係大鑊果啲又唔撚見佢地講.
而家政治版既唔做政治搞娛樂,娛樂版呢?悶撚到剩係可以睇李錦聯買魚.不如咁啦,下次叫葉劉毛孟靜影水著寫真黎娛樂你班香港人啦好唔撚好?


text:
一個婚禮除咗睇新郎新娘同一眾兄弟姊妹投入玩得,嘉賓嘅投入都好重要.人緣甚好嘅王祖藍李亞男大婚晚宴,一班兄弟化身小矮人同黑紗姊妹相映成趣.不過小編就覺得一眾跟足dresscode嘅嘉賓真係非常可愛又搶鏡,真係同藍男一齊跳入童話世界咁好玩.
魯芬BB:唔洗多講,魯芬點會唔係No.1.雖然唔係第一次見佢扮「烏蘇拉」,但真係完全將角色實體化咁,迪迪尼真係要考慮搵佢做真人版拍戲.
張晉蔡少芬:張晉呢吓反串,仲著埋5吋高踭鞋,除咗祖藍同亞男,佢哋應該係另一pair被集郵對象.
樂易玲:身為大台高層一樣咁玩得,化身巫婆,仲揸住個蘋果!!呢個造型真實得嚟又帶點自嘲咁,絕對唔輸得.
韋綺珊:唱得之人韋綺珊都相當畀面,竟然扮黑魔后出場,仲有少少低胸搶吓鏡.
張彥博:前赤子成員,同祖藍等藝人基督徙份屬好友.佢亦反串扮白雪公主,同張晉一樣著埋高踭鞋,造型認真.佢仲畀沈大師沈卓盈揸胸添.
張智恆莊端兒:以近年熱爆嘅Anna公主情侶檔出場,唔講以為去咗迪迪尼樂園兼職.
王健東:呢個......係大灰狼定係路姆西呢?
王俊棠:水果連身衫?唔通驚大家冇生果食唔健康?
Eddie@EO2朱慧敏:白鬚紳士+《101斑點狗》庫伊拉?
薛家燕:扮完小倩,家燕姐又出動,變身火紅女皇咁款,閃到爆.
陳爽:同為華姐嘅陳爽生完幾個月極速修身之餘,仲同老公一齊出席.國王同谷胸愛妃陳爽出巡,姊妹們一定好羨慕喇!
當中有唔少嘉賓化身公仔,變成怪獸公司怪獸,成個婚禮好似去咗遊樂場咁,都咪話唔誇啊!


text:
3將於明年 4 月啟播,由電盈擁有的免費電視台 ViuTV,今日率先帶來《Viu》手機程式,並於 App Store 及 Play Store 正式上架,讓用家可以於流動裝置上免費煲劇.只要用電郵註冊或以 Facebook 登入,就可以藉《Viu》免費觀看日劇,韓劇,不過「免費午餐」當然要睇廣告吧!想知《Viu》值唔值得裝?等我呢個日劇痴 ezone.hk 女版主,同各位讀者慢慢研究!
(《VIU》iOS 下載位置)
(《VIU》Android 下載位置)
1. 獨家追播最新劇集
Viu 獨家追播嘅劇集有中,台,日,韓劇集,韓國綜藝同日本動畫.Viu 話首播後最快 8 小時就會附上中文字幕上傳,完全緊貼首播地區.現時獨家追播中嘅有14 套韓劇同綜藝,3 部日劇,5 部動畫同 2 齣台劇.雖然暫時唔肯定係唔係 8 個鐘就有,但上星期播放嘅最新一集都已經有得睇,以香港電視台嚟講都算快手.
2. 只得一節廣告
Viu App 裡面每段影片開始前有大約半分鐘嘅廣告,之後就唔會插入任何廣告,亦唔會好似 myTV 咁分開一節節要再 load.讓觀眾可以一次過睇完一集,唔受廣告打擾.Viu 嘅 App 亦會記住你上次睇到邊度,下次打開同一條片時,觀眾就可以選擇接住睇落去定係由頭開始睇.雖然開頭段廣告比較長,又冇得飛,不過之後能夠一口氣睇完一集實在抵讚,呢樣可以話係小記最鍾意呢個 App 嘅一點啊!
3. 煲劇百科
進入全熒幕模式時,若呢集節目有煲劇百科,時間軸上就會有藍色 highlight 部分,上方會顯示一個對話框,讓觀眾知道有咩補充資訊.觀眾若對資訊有興趣就可以輕按對話框,屏幕右上角會出現詳細資訊,而影片仍會繼續播放.雖然小記覺得個「老是常出現」嘅藍色框有少少阻定,不過這些資訊有冇用就見仁見智啦,有些文化知識都算有用嘅.
4. 囊括日韓台劇集
Viu App 上面嘅節目類型都幾多元化,韓劇,韓國綜藝,日劇,日本動畫同中台劇都有,亦有自家製節目.除了緊貼日韓台首播嘅劇集外,亦有唔少已經完結嘅人氣劇集.Viu 嘅外購劇集裡面偶像劇比較多,相信目標觀眾比較年輕.唔知係唔係見近年韓流盛行,Viu App 上有大量韓劇同韓國綜藝,而日劇,動畫嘅選擇就比較少,相信 Viu 嘅目標觀眾係一眾韓粉.因此呢個 App 對鍾意睇日劇嘅小記嚟講就唔太吸引喇.
5. 自家製節目攻略韓粉
ViuTV 點講都係一個電視台,因此 Viu 嘅 App 入面唔止有外購劇集同節目,亦有自家製嘅節目俾觀眾收睇.Viu 嘅自家製節目放在類型韓劇攻略下,現時有 4 個節目,會教觀眾韓國文化同煲韓劇學韓文,ViuTV 亦有駐韓採訪隊報導同韓星,韓劇有關嘅最新消息.相信 ViuTV 係用 Viu App 嚟試水溫,明顯睇得出 ViuTV 係打算以韓流為主打入電視市場啊.
6. 記得睇住數據流量
最後提提大家,同其他睇片 App 一樣,用 Viu App 睇片需要好多流動數據,所以出街睇片嘅時候就要小心數據流量啊.不過 Viu App 比其他播片 App 好嘅係有下載功能,能夠讓用家下載完影片先出街收看,咁就唔駛擔心唔覺意用爆流量喇!
轉載至: ezone.hk


text:
粗口港姐》同TREEGUN一樣咁_馮盈盈刪男友嘴相唔刪粗口留言今屆港姐馮盈盈,真係一夜成名,不過唔係因為攞咗冠軍,而係喺佢嘅FACEBOOK度,有好多寫晒粗口鬧政府嘅留言,佢仲話TREEGUN到底要_幾多鑊先夠,其實佢同TREEGUN_嘅程度,咪不遑多讓囉!因為佢一入圍港姐,大台啲人已經叫啲女仔刪走FACEBOOK同IG,有機會影响港姐形象嘅相,費事俾傳媒起底,馮盈盈都好聽話,即刻刪晒同醫生男友M ...
粗口港姐》同TREE GUN一樣咁_ 馮盈盈刪男友嘴相唔刪粗口留言
今屆港姐馮盈盈,真係一夜成名,不過唔係因為攞咗冠軍,而係喺佢嘅FACEBOOK度,有好多寫晒粗口鬧政府嘅留言,佢仲話TREE GUN到底要_幾多鑊先夠,其實佢同TREE GUN_嘅程度,咪不遑多讓囉!
因為佢一入圍港姐,大台啲人已經叫啲女仔刪走FACEBOOK同IG,有機會影响港姐形象嘅相,費事俾傳媒起底,馮盈盈都好聽話,即刻刪晒同醫生男友MARTIN嘅親密嘴嘴相,不過百密一疏,佢冇叫埋男友刪相囉,結果呢批嘴相,都係流出.
至於最破壞港姐高貴形象,嗰啲粗口留言佢全部留停低晒,一個都冇刪,巳家俾人摷晒出嚟,佢都冇得唔認冇寫過,但係佢話:「平時言行,同人日常交往,冇可能講呢啲嘢,女仔都要斯文啲,唔應該講!」


text:
其實起得呢個命題,我知道無論點答都會得罪人.
如期俾人標籤係黃絲定藍粉,倒不如我嘗試用一個比較貼地啲嘅角度,等大家自己分析吓. 因為,我深信大部份香港人係有common sense和判斷能力嘅.
首先我必須自我申報.本人係教開拳嘅,自少習多家武術門派,中西泰日韓咩都有.現任一間上市公司嘅Marketing Director,所以唔方便開真名.但如果喺廣告界打滾過嘅可能會估到我係邊個.
就住近日所謂「MMA」和「太極」嘅比試,其實反映出好多人對中國功夫仲有一種武俠小說式嘅浪漫同遐想.例如,每個門派都應有一位掌門人,呢個人功力深厚,擁有超級必殺技,世人亦稱之佢為做——高手!
通常,呢類高手都有番咁上吓年紀.亦間唔中會捐入個山窿度進修下,閉關練功.利用冥想及打坐,或者九陰真經呢類武林秘笈去提升戰鬥力.雖然我形容得比較誇張D,但我諗大家已經get到我想講咩.
至於佢啲徒弟仲型.
首先,要練三五七年紮馬 (基本功嘛,無計啦).然後開始學套路,平均每兩年一套,每套一百幾十式,大約二十年左右就畢業攞番個大學Degree.之後,如果咁好彩俾高手/師父睇中,做埋入室第子嘅話,咁就巴閉咯.
恭喜你! 上到呢個碩士/博士階段,師父會開始慢慢過啲堅野俾你,例如咩內功心發,鐵布衫之類 .
到時候,你應該都幾十歲啦吧.不幸地,你師父亦同樣年紀不輕,記憶力和體能都嚴重衰退,所以佢教嘅野都未必準確.而最慘係大多數師父都鐘意收埋一招半式,最後瓜柴個陣先想教你已經太遲.所以每一代都最少失傳/唔見咗兩成功力.
再share多個現代版本俾大家.話說有個四眼仔叫「小明」,16歲,成日比人恰.所以在某個暑假終於鼓起勇氣走去學武傍身.最後上網搵到間合心水嘅館,師父仲好出名添.
第一日上到去,小明見到好多兵器,木樁之類嘅野,個個著晒制服,又有冷氣,感覺好舒服,佢立即交學費.搞點之後師父就會同你及一班新仔一齊開拳,教你兩野.大約15分鐘之後,有位師兄嘅人物就會過嚟對你指指點點.實際上,佢將會係小明往後大部份時間嘅導師,而唔係佢師父.呢類情況通常喺大館會好普遍.
雖然呢個年代唔晒話紮馬三五七年,但小明都要由基本功學起.但係唔想咁悶,除咗套路之外,小明都會接觸到所謂「對拆」和「散手」呢類野.簡單啲講,就係對方攻擊你時,你點擋同反擊.而呢類攻擊通常係有規律性,估到對方點出 ,比較輕手,同埋對方唔會有反抗.慢慢地,小明就覺得自己好好打.
話咁快就過咗兩年 (唔駛二十年) ,小明已學會多套套路和技巧,師父仲開始親自教佢添.好似今日又塞錢入小明袋啦.師父說: 「小明,你打拳出嚟 ,右腳踏前出右拳,打心口位高啲」.然後小明就恭恭敬敬咁打出一記輕量版天馬流星拳.
喺電光火石之間,師父瀟灑地踏入小明45度完美死角,然後做出一連串屈機嘅動作.小明心諗 — 掂晒! 就係用呢招對付班上面成日恰佢嘅小強.兩日後,亦即係小明18歲生日嗰日,小明約咗小強出嚟比武.至於小強呢,佢本身係籃球隊,每日跑10km,亦玩開泰拳做gym.
故事講到呢到,大家諗下小明最終會否成功?
以上嘅故事純屬虛構,如有雷同,實屬巧合!


text:
溝米煲飯係咪真係好食d?
-
nicece
老公好鐘意食白飯,成日話我煲d飯唔夠香又口感唔夠好
成日聽人講溝米煲飯會好食d,有無人試過?咩米溝咩米先好食?
同埋想問下如果真係溝米,你地會買2大包米返黎自己溝?
-
SA豬
我奶奶都話溝米係好食d,不過我未試過,唔知邊到有散裝米賣,超市個d下下都5kg
-
今天的浪漫
傳統個d糧油鋪都有一桶桶唔同嘅米散賣,不過而家香港都好少呢d啦
-
arlenecheng
溝米真係正d~我會買泰國米溝柬埔寨,煲出黎個口感好正
前幾日行過將軍澳間FoodWise有個位係放晒唔同米出黎散開咁賣,幾得意,我都買左幾隻唔同嘅米,試下邊隻岩口味先買大包
-
nicece
arlenecheng said in 溝米煲飯係咪真係好食d?:
溝米真係正d~我會買泰國米溝柬埔寨,煲出黎個口感好正
前幾日行過將軍澳間FoodWise有個位係放晒唔同米出黎散開咁賣,幾得意,我都買左幾隻唔同嘅米,試下邊隻岩口味先買大包
有得散買又幾好~
我老公之前成日嫌我煲d飯無口感,試過溝米都唔夠,最近加埋燕麥米去煲,食落又真係好d,同埋有好香嘅米+燕麥味
-
tristcheng
洗自己溝既咩 而家賣既袋裝米都系溝架啦


text:
捷克
捷克共和國(捷克文:Česká republika,簡稱Česko)係中歐一內陸國,首都響布拉格.
而喺捷克嘅國際通用稱呼方面,雖然習慣上英文多數係以Czech Republic稱呼佢,但係事實上喺一份1993年時公佈嘅官方文件入面,捷克外交部要求世界各國喺地理用途上提及捷克呢個地區嘅時候,應該用Czechia(等於捷克語嘅Česko)呢個名嚟稱呼佢,而Czech Republic就保留,作為官方文件嘅時候使用.
史[編輯]
捷克塊地曾經出現過舊石器時代文化同埋新石器文化,9世紀初步統一嘅波希米亞王國大致係今日捷克嘅前身.
15世紀,信天主教嘅哈布斯堡家族入主波希米亞,但係波希米亞鄉民大多皈依胡斯教派.喺1555年,哈布斯堡君主簽署奧格斯堡宗教和約,授予波希米亞人宗教自由.1618年費迪南二世因為強制推行天主教,引爆整個歐洲新教同天主教之間嘅三十年戰爭.
1806年神聖羅馬帝國解散,波希米亞先後成為奧地利帝國同埋奧匈帝國一部分.1918年第一次世界大戰結束,奧匈帝國瓦解,素來關係較為密切嘅捷克同斯洛伐克喺1918年10月28號合併為捷克斯洛伐克共和國(Československo).
喺第二次世界大戰期間,捷克同埋斯洛伐克曾經喺納粹德國統治下短暫分開過一小段時間,但大戰後又成為一個國家.
1948年2月,捷克斯洛伐克共產黨開始一黨執政.1968年發生要求民主變革嘅布拉格之春,但因為蘇聯軍事干預而失敗.直至1989年11月,捷克斯洛伐克爆發天鵝絨革命,實現民主變革,開始實行多黨議會民主制.
喺1992年嘅公民投票後,捷克同斯洛伐克喺1993年1月1號解體成為兩個獨立國家,獨立後沿用10月28號作為國慶日.同年1月19號,成為聯合國成員國.


text:
當你畀人查身份證嗰陣係興奮多過無奈,就唔到你唔認老
明明只係做咗職場新鮮人三幾年;明明同朋友食飯仲係會喪笑幼稚無極限;明明覺得自己同細個冇分別⋯⋯但數數手指,原來已經做咗廿幾三十年人.長大唔可怕,未預備好就長大先得人驚.之前都提過,「長大」係一個突然嘅概念,係一剎拿發生嘅事.經歷以下13件事嘅瞬間,你就知自己老咗.
1. 仍然會睇演唱會,但企位可免則免.去音樂節都寧願坐地下,唔想企足全場.
7. 你唔再為生日禮物而興奮,因為你有能力買自己鍾意嘅嘢做禮物
8. 多咗買無謂嘢,因為你唔想你辛苦搵返嚟嘅錢只用喺畀家用同交租
10. 唔再介意小朋友叫你姨姨(唔好咁執著啦,你見你身邊都有朋友做咗媽媽啦係咪?你都唔會叫你媽媽嘅朋友做姐姐啦係咪?)
11. 高踭鞋愈嚟愈少出現喺你屋企,佢哋已經被舒服嘅波鞋,涼鞋,休閒鞋取代
長大係值得高興嘅事,因為人有閱歷先顯得立體.年齡嘅嘢,數字嚟㗎啫.人生冇任何一刻係相同,所以每一刻都係新開始,生命一日未完結,一日都長大緊.如果哩一刻你覺得長大好攰,咪畀自己抖吓,等時間主導吓你嘅長大先囉,反正之後隨時都可以拎返個控制權,有幾閒啫?
你可能有興趣的文章:不認不認還須認:15個轉大人指標


text:
啱啱上晝去完禮賓府
點可以唔去就對面馬路嘅動植物公園呀!
雖然唔知今次係第N次去...
我哋離開禮賓府之後行5分鐘左右
就過到對面馬路嘅動植物公園
我哋先去竹園探吓嗰隻米奇老鼠像先
芊芊一見到佢就嗌「Micky呀」!
真係唔知邊個設計,諗到整個火寨米奇喺度
行番出嚟之後就直接上去噴水池平台花園
但係突然曬起上嚟
所以同噴水池影咗張相之後我哋就即刻去下一個景點
本來打算今次直接行去睇大猩猩先
但係芊芊唔知點解話要行另一邊!
佢一口氣就咗好多好多級樓梯
行到去個石像面前同佢影番張相
俾著哥哥以前細個如果見到大舊黑鼆鼆(音: 蚊蚊)嘅人像一定唔肯行埋去
終於見到第一隻動物啦
睇睇吓Hysan仲想畫畫
起碼我想快D去睇其他動物
所以想叫佢不如一陣坐低先畫
但係諗諗吓既然佢有咁嘅興趣我應該要支持佢
於是就咁坐喺一邊度等佢畫埋幅畫先再行
畫畫吓畫嘅途中發現地下上面有兩隻昆蟲喺度大戰
一隻蜜峰同青蜓喺度打交
但係佔盡優勢都係蜜峰,最後仲咬甩埋青蜓個頭
真係好恐怖!但係小朋友就睇得好開心
之後佢哋兩個仲同我玩起伏匿匿上嚟!
真係咁都可以玩一餐!
我哋之後沿路上去兒童遊樂場俾佢哋兩個放吓電
另外一個(芊芊)已經就嚟想瞓著!
途中見到好多唔同種類嘅雀仔!
呢隻真係又似雞又似雀...唔知係咪喺度孵緊蛋
今次我哋只經過溫室,冇入去睇!
始終小朋友對動物鍾情多於植物
跟住行行吓見到呢度仲攪笑
我第一個印象就係覺得佢好似一個離家出走嘅金毛邊青
呢度仲得意,唔講唔望起初以為佢係假嘅
再仔細睇真先見到佢原來佢識得郁
我同Hysan一見到呢隻就即刻諗起荒失失奇兵
跟住哥哥仲不斷咁扭計話要養佢
我都唔知佢係真係唔明定係專登撒嬌
好!終於嚟到兒童遊樂場
兩個嘢即刻之前扭咩都唔記得哂
一支箭9秒9跑咗上去玩
上到嚟都算幾多人!不過空間都算大所以唔會太危險
唔算好特別都係瀡滑梯韆鞦,咁多年都冇變
Hysan最鍾意就梗係伏匿匿啦!
圖中係剛俾佢發現咗
當佢合埋眼數1-10我就一直企咗喺佢前面
佢一數完就見到我所以引唔住笑
真係乜都可以玩一餐!
明明係老人家嘅健身活動又可以走埋去玩兩吓
(相中後面個小朋友仲勁...咁都可以爬咗上去)
芊芊真係人如其名
佢最鍾意就係玩韆鞦
仲一跟叫我推佢大力D然後番過嚟踢我
跟住就笑到見牙唔見眼
玩完之後我哋就落番去平台花園的通道過去大猩猩那邊
通道兩旁圍上咗木條,同埋掛咗D展版喺度介紹動植物公園嘅歷史!
一嚟到呢邊就梗係要睇吓馬騮仔同埋長臂猿先啦
點知佢哋無端端打起交上嚟
最細個隻勁百厭,一路追住隻大的打
最後大馬尸騮一於少理自己爬咗去好高嘅地方避開佢
跟住隔離呢邊就係長臂猿!呢隻金毛係女仔(我老婆話的)
佢話原來佢哋一開始都係黑毛
跟住到大個D會變金毛,如果係女仔就繼續keep住金色
但係如果係男仔就大大吓會變番黑毛
真係咁攪笑!?
呢個哥哥一路睇唔肯走
跟住我同媽咪芊芊就入去隔離嘅教育中心望吓
由得佢自己一個繼續企喺度睇
(呢個哥哥成日都要同人唱反調,話走就要留多陣,話留多陣就嘈要走>.<)
入到嚟裡面見到好多豹皮標本
仲有一隻勁似真既1:1豹!
仲有好多骨嘅標本,見到魚,青蛙等嘅骨,都幾得意
跟住我哋行番出去見到有雪榚買
突然覺得又行得攰攰地,所以叫媽咪買番支甜筒食
芊芊拎住支甜筒即刻個樣都醒神哂!
妹妹好大方咁請哥哥食!哥哥就當然好驚死俾芊芊食哂
即刻有機會食就超大個口食一啖好大啖
食完芊芊都話「哥哥你咁大啖嘅?」
跟住到媽咪食....
最快就到芊芊食最後一啖...
最後我哋嚟探一探巨型大猩猩!
真係超大隻,但係佢一d都唔笨蕉,仲行動超靈活!
喺個籠裡面爬嚟爬去完全冇失過手
好似洪金寶咁堅!
最後我哋打算去下一站香港公園
途徑平台花園見到有個外國人帶埋隻竉物盾臂龜嚟散步!
即刻所有小朋友過去圍住佢嚟睇,又摸佢有個殻!
芊芊又想摸又唔敢摸!
哥哥就一路跟住行
個場面真係好攪笑!
Photo by CANON 5D Mark III, Len | EF 24-70mm f/2.8L USM
跟跟吓隻龜都同主人走咗lu...
咁我哋就唯有出發去最後一站香港公園啦,不過要先醫醫個肚先
呀劍評分: 7分
呀劍評語: 真係唔知第幾次嚟呢度lu...簡單講呢度一定唔會夠新界區農場咁天然,但係對於住巿區嘅一家大細嚟講,咁方便就可以見到動物,而且唔係一般你農場見到嘅豬牛羊馬喎!不過主要得猩猩馬騮同唔同鳥類,我就覺得如果可以再加多其他種類就好D!
香港動植物公園 簡介
位於扯旗山的北面山坡,最高處海拔一百米,而最低處則為海拔六十二米.香港動植物公園佔地五.六公頃於1871年建成,當時名為植物公園,直至1975年正式易名為「香港動植物公園」,以反映對野生動物所作努力.其建築工程於1860年展開,並於1864年把第一期設施開放給市民使用.
開放時間
噴水池平台花園 上午5時至下午10時
溫室 / 教育及展覽中心 上午9時至下午4時30分
其他 上午6時至下午7時 入場費用: 全免
公園導賞團
公園免費提供以粵語講解的導賞團服務,由專人帶領遊人觀賞園內各項建設.每個導賞團約歷時兩小時,參加人數約為四十人.
詳情如下:
日期: 2015年9月6日至12月27日 (逢星期日) (2015年10月4日及12月6日除外)
時間: 上午10時30分至中午12時30分
集合地點: 香港動植物公園教育及展覽中心
地址
香港中環雅賓利道
交通
可達本公園的巴士路線:
從中環開出 3B, 12, 13
從金鐘開出 12A, 12M, 40M, 40P, 40
從銅鑼灣開出 23B
從北角開出 23
從樂富開出 103
或 港鐵中環站K出口穿過匯豐總行步行上山
網址
http://www.lcsd.gov.hk/tc/parks/hkzbg/index.html
電話
2530 0154
(以上資料更新至文章當日)


text:
今日飛走咗哥哥, 同芊芊兩個拍住拖去到維園睇鳳凰木
我哋由天后巴士總站那邊的維園入口進入, 離遠已經見到一大棵鳳凰木企咗喺公厠旁邊
鳳凰木個英文名真係好架勢! 叫做「Delonix regia」仲有佢仲有另一個名都好型, 叫「影樹」
真係不枉我過嚟維園欣賞一下!! 原來近銅鑼灣的維園入口那邊仲開得多! 全部集中埋在同一個位置, 離遠望過去已經見到一堆紅色樹郁郁下!
由於今日好熱, 連天文台都話今日係2016年第一日發出酷熱警告的日子, 所以芊芊行過個維園球場之後都已經熱到冇哂Mood
但係真係好靚x10!!!!!
想叫芊芊同鳳凰木影張相, 佢一路都唔肯話好熱好熱, 哈哈!!! 我都知好辛苦, 其實我都好熱
所以就去汽水機度撳咗包麥精俾佢飲! 即刻成個人開心番哂, 想影幾多都得
呢個情景就好似喺日本賞櫻花咁, 所有賓賓都坐哂喺鳳凰木樹底下
嗱嗱嗱….我冇Tune過架! 真係好靚囉~ ~
呢張後面多咗兩個攝石人….
影過先…..
可能今日嚟都未係最旺盛既日子, 如果真係棵棵都開到爆紅, 肯定靚到變世界景點
「愁 如紅葉落索的時候~」…..
雖然唔係好特別既景點, 但係正所謂去邊度食咩嘢都唔係最重要, 最重要係同邊個一齊^>^
呢一刻同芊芊兩個喺度欣賞紅葉, 看看地上的紅葉, 跟着鴿子慢慢行, 已經好滿足!
呀劍評分: 7分
Source: kim


text:
墨西哥很大,十六天的旅程,我只能夠瞎子摸象地去了幾個點.在計劃行程時,坊間不太多關於墨西哥的資料,更別說由香港人提供的;所以,我也來貢獻一點.
關於氣候
墨西哥是個很乾的國度,你見她的國花為仙人掌,就想像得到這裡有多乾,以我過往有限的歷程來比較,撒哈拉為首,拉薩第二,墨西哥第三!懼油膚質嘅我,每晚都要喪塗椰油才頂得住.
另外,墨西哥有部份城市位於高原地帶,墨西哥城已是高原火山湖填湖而來嘅城市,海拔2250米,所謂高度影響溫度,一早一晚凍到要著褸,中午有日照又熱到可以著三點式,點帶衫自己留意返.
仲有,高原反應就小小梗有,自己都要留意返.
關於物價
生活指數低,除非很窮遊,在這裡消費不用太費神思考.住宿以雙人來說,全程拉勻計,每人每晚3,400已有四星住宿.總之,當自己去咗東南亞使錢咁上下.
關於行走
長途巴士服務很發達,如果行程只專注一方,即中部唔會飛去東部之類,長途巴好過坐內陸機.而ETN 同premier plus 巴士公司提供executive class, luxury class, 個人經驗畀貴少少係十分值得嘅.
市內點對點可以叫uber , 但要留意cancun係無uber 嘅!
在墨西哥城機場一出,有無數咁多個taxi booth , 可以價比三家,雖然去同zone,價錢都可以有少少差別;在大站坐的士都多數有taxi booth , 喺booth 攞飛畀錢,唔使拗.喺merida 機場個booth, 仲有樽裝水派,好貼心喔!而喺guanajunto 車站,唔覺有booth ,自行截車,除咗畀其他人打尖截糊外,都無咩大問題.
關於飲食
終於食到真墨西哥菜,而本人是頂唔順的(利申:小弟經已係不顧身世之輩,一向人在旅途就咩都擺入口,肯雅土耳其摩洛哥印度尼泊爾咖哩做早餐都無問題),加上高原反應,第二餐就開以想棄船.原因好地道的墨西哥菜,都鍾意玩杰過醬嘅汁,taco 唔係乾就油,想飲個湯清清哋啦,點知都係浸滿粟米片同牛油果,但你咪以為粟米片放湯會好似薄脆襯蛇羹咁過癮喎;之後諗住飲粟米湯夠正氣啦,點知又成盤莎莎醬咁款.
仲有仲有,你以為叫個意粉食就安全呀,都係用墨西哥煮法,肉醬意就濕炒,香草醬就白汁咁濕!錯晒,我話我!所以,頂唔到地道口味,跟trip advisor 啲review 同睇相揀食乜係安全過憑度氣亂入.
關於治安
由計劃到出發,接住有朋友叫我小心啲,因為墨西哥好雜好危險.是的,墨西哥係罪案率高嘅,成日都有告示牌提你小心爬手.但我都是去旅遊區又唔出夜街又盛,好多時一街得我哋三個係黃皮膚女人,從來都未受騷擾呀盛,你話墨西哥危險?我覺得我去過咁多地方中,咁波蘭令我唔敢夜晚喺街度行多啲囉.仲有,呢度啲人好友善又唔煩R錢,(雖然lonely planet都話墨西哥人薪金好低,服務行業好靠客戶畀小費唯生),所以我又無抗拒畀tips.係除咗其中一個酒店嘅local tour ,開頭又話入場費全包,一陣又話其實唔包;同埋喺cancun間機場酒店計錯數收多咗錢;但呢度一切都幾講道理,所以完全無錢銀障礙.
其實未真正去過墨西哥嘅人,唔好認為呢度好雜好危險先得嘅,全地球最多大奸大惡嘅危險地方,其實你哋咪成日自願去同焗住去囉.
關於local tour
不要對當地local tour 好大期望,啲導遊唔是個個都有質素,佢哋有時要西英夾雜,用英文講嘅時,我相信有一半係食咗落肚無講出嚟.你抱住呢度啲local tour 係為你代勞唔使煩交通有車點到點送你到門口就算.如果要join 團,都係上trip advisor 煲下過來人提供評價,我發現trip advisor 準確啲,viator 雖然都係喺trip advisor 條腸出,但太新未establish 好,經viator 報嘅團就一般,而喺trip advisor 上到頭三位嘅團就係好啲嘅.仲有,揀中小型團,即唔好多過十個人嘅團,詳細資料遲啲開文再講.
關於時差
慢香港13小時,比LA快兩小時,媽我好亂呀!
關於有乜玩
多數人會主力Yucatán 半島呢個State,主要有最多人識嘅cancun 度假區,merida,你可以玩水上活動,睇下瑪雅重要古蹟,感受下前西班牙殖民地風情.有啲人就會去cancun 加古巴.
墨西哥係人口密雜大都會,空氣好差,我氣管瘋狂敏感,加上高原地區,呢度原本都多嘢睇嘅,例如有日月金字塔,人類博物館,墨西哥烈女畫家Frida Kalho museum ⋯視乎你鍾唔鍾意睇呢啲.
Guanajunto 係我好鍾意嘅小鎮,同我路線係唔順,但我死都要去.呢度無咩好特別,係本人鍾意啲山城小鎮風情.
行程詳情補文再講.
關於貨幣
Cancun 用美金是方便的,其他我到過的城市就只收披索.斨錢先喺機場斨啲,LP話機場斨抵啲,我唔覺噃又!
關於小費
除咗uber 同的士司機唔預你畀小費外,其他服務如餐廳,導遊,司機,bell boy,執房 都要畀,有時仲有食食下飯有啲歌手行過嚟載歌載舞,都要畀面畀下.餐廳畀10%,導遊我見啲鬼佬畀100披索,我就按情況畀多少少,例如上山下海嗰啲活動會畀多啲,因為100披索先50港幣,我哋又三個人一個party ,除埋都好有限錢.


text:
爆壹爆
火爆姐狂插小人黨
爆哥其中一個紅顏知己,人稱火爆姐.上星期,佢去深水埗富昌邨唔知搞乜時,離遠見到公園位置冒出濃煙,心諗唔通又發生騷亂,佢咁八當然行近啲睇吓有冇水抽啦,原來係有個師奶喺草地上打小人.火爆姐即時着火,打小人,做乜唔去鵝頸橋呀?做乜喺草地搞搞震?而呢個神婆連燒冥鏹嘅聚寶盆都冇個,直接喺草地上燒,搞到一片嫩綠嘅草地變成黑蚊蚊,仲遺下一大堆灰燼,真係叉燒你個鉸剪呀,咁冇公德心.
火爆姐即刻上前鬧爆佢,點知神婆睬你都傻,繼續做法事,仲用唔鹹唔淡嘅廣東話大聲反駁:「打你個小人頭,打到你有氣冇得抖!打你隻小人腳,打到你冇鞋挽屐走.」得戚到佢吖,火爆姐話要即刻報警,個神婆先至識驚笠水,話下次唔敢,懇求火爆姐俾次機會,旁邊疑似客人嘅女人,就猛咁解釋立場,話自己出於好奇先嚟陪佢乜乜乜,搵鬼信咩.
之後火爆姐大聲警告佢哋,真係咁得閒冇嘢做,無端端一大片草地燒晒,激死人!
和尚爆粗問候人全家
定慧寺個大陸來港嘅女住持釋智定,自從去年被踢爆兩度下嫁大陸和尚,搞到出家人形象一鋪清袋,事件過咗冇幾耐,爆哥行街又見到佛門臭事,有個和尚居然周街爆粗鬧人.話說九龍東潮人聯會早排喺藍田配水庫遊樂場,舉行新春祈福法會,爆哥見到一個師奶同和尚對鬧,個師奶高八度尖叫:「你班×街!喺度搵食,好臭呀!」
估唔到個和尚抵唔住頸,居然爆粗大鬧番轉頭:「咁多人死唔見你死!你個杏加橙!」嘩!和尚叫人杏加橙,仲爛口過爆哥條女爆姐,喂,出家人斷絕塵緣,做乜無端端問候人全家,真係參禪參到你懵咗.睇番資料,法會由釋立幻大師同一班僧人誦經祈福,當日有中聯辦官員同民政局副局長去做嘉賓,明解明解,對住呢班騎呢怪,近墨者黑,自然和尚都變妖魔.
暴力男遊行反暴力
呢單嘢真係夠晒黑色幽默,上星期鄉議局喺中環遮打花園,舉行乜鬼「反暴力 撐警察」集會,大鑼大鼓譴責年初一晚旺角嘅示威者.又係新界佬吹雞撐政府搵着數,聽見已經想嘔,但都出動咗一百架旅遊巴,接載村民出中環.大會聲稱有六千人參加集會,認真聲勢浩大.唔少新界猛人都有出現,好似鄉議局主席劉業強,兩個副主席張學明同林偉強,十八鄉嘅梁福元,上水嘅侯志強同埋八鄉嘅四眼民.
爆哥都有受邀出席,仲見到網上紅人排骨哥(箭嘴)添.邊個排骨哥,你咁快唔記得?呢,咪就係早幾個月前,玩謝一個入圍村追債嘅金毛收數佬,仲要逼人飲香爐灰可樂嗰個排骨哥呀,條片加埋過百萬點擊.當日佢同成班圍村兄弟出去中環參加集會,仲好落力大聲叫:「反對暴力.」扮晒正義凜然.咦,排骨哥,你老哥以暴力響朵喎,家陣你出來撐警反暴力,即係暴力黑社會都係愛國愛港撐警察反暴力,頂,好亂呀.
爆哥乜料
金融界撈家,穿梭黑白政商界,朋友遍布旺角至中環,每星期都八到
唔同料,同《壹》仔讀者過吓癮!


text:
全知言
挑戰蕃茄飯呀!
今期至 hit嘅「蕃茄飯」,有得食有得玩,你試過未?就連「小杜大廚」杜汶澤都落手落腳煮埋一份,賣相一流,網民都勁 like!今期全知言都緊貼話題,訪問一班藝人喺屋企肚餓時,究竟會 D.I.Y咩食物?唔好以為女藝人怕肥, D.I.Y嘅食物一定淡而無味,詩雅就話會喺「蕃茄飯」加重料,炮製出獨一無二嘅改良版添喎!
有營改良版 詩雅
最近都有整好 hit嘅蕃茄飯,食材唔會跟足網上食譜,自己會加啲有益嘅食材.飯會用紅米,纖維高啲,想瘦身,腸胃唔好嘅人就最啱,一殼普通米加半殼紅米,紅米硬身啲,可能要浸五至十分鐘,之後落少少鹽,橄欖油;另外仲會落埋粟米,因為甜甜哋食都會開心啲.所有材料放晒落去,蕃茄就要揀啲熟啲嘅,頂同底部都要開一個窿,成個蕃茄倒轉擺係米上面,之後就可以蒸,不過我想特別同營養啲,最後仲會落多隻蛋撈勻食.
秘製牛肉飯 雨僑
我會煮好似喺日本食到嘅牛肉飯.首先將洋蔥切成一絲絲,牛肉就用味噌醃一醃,跟住就會先炒洋蔥,炒軟之後再兜埋牛肉一齊炒.呢個飯都有個汁,都係用味噌,日本鼓油,再加少少生粉,等個汁可以稠啲,最後將呢個汁同牛肉一齊炒,鋪落飯上面就完成.
女神搓麵粉 謝安琪
如果唔係太肚餓,我就會整一個自製意粉.自製意粉真係要搓個麵團,用一部整意粉嘅機去碌扁,再𠝹成唔同嘅粗幼度,可以整好多唔同嘅粉.至於調味汁簡單就得,好似近排好 hit嘅蕃茄飯,蕃茄焗熟之後將佢整碎,加少少橄欖油同鹽,鍾意可以加埋蒜蓉.自己就比較鐘意白汁,會用全脂鮮奶,再加芝士落手整.
肥爆芝士麵
我會煮一個韓式嘅辛辣麵,仲會加埋生雞蛋同芝士.首先煮好辛辣麵,將調味料放入碗.我習慣先倒啲麵落碗,之後先加湯,湯啱啱蓋過麵就可以,再將生雞蛋撈勻,個麵就會變得好滑,同平時食開嘅辛辣麵好唔同,最後擺埋塊芝士喺上面完成.
芝士年糕辣麵 趙頌茹
我比較鐘意食年糕,屋企一定會有芝士,加上又鍾意食辣,所以我會整傳統芝士年糕辣麵.因為上海年糕喺街市就會搵到,我就會用薄薄嘅上海年糕落水滾一滾,之後就加公仔麵一齊煮,最後落埋芝士就可以食得.
街坊要快靚正
藝人對食方面就梗係會要求高啲,反而一班升斗市民就簡單得多,最緊要快,靚,正!


text:
昨天假期, 就一大班舊同學返深圳按摩食飯, 其中我個高人朋友都去啦, 係按摩休息其間, 來來去去話題都係關於靈界. 我就唔係好想講, 怕比人以為我地危言殉聽, 更加以為我地吹水唔抹咀. 不過我個高人朋友同我地講左一個故仔, 聽落去令我有反思.
我個高人朋友佢老哥係做冷氣安裝及維修生意, 話說有次佢接左一單生意, 係南灣附近幫一家人設計及安裝冷氣系統, 住得南灣, 當然要求唔同. 佢會根據戶主要求, 以提供最好方案.
話說要去睇位, 而去到個間屋個陣, 感覺好奇怪, 係個路口, 放左一對開左光石獅子, 而鐵閘附近擺左一個好奇怪風水陣, 唔通呢度有野?
當入到屋內, 個戶主係一對外藉人仕, 聽戶主講, 佢剛剛從代理買入這間獨立屋, 佢話上手所有裝修都好新, 唔駛番新就住得, 不過冷氣系統就舊左, 想從新安裝(外國人就有環保意識, 認為用得就不會掉, 不會學現在香港人, 乜都要新, 乜都要豪) 當報價及講明細節后, 過三兩星期就開工, 預算六日左右就完工. 而對外藉人仕就臨時搬去酒店住.
但係有個問題係佢心中, 點解上手業主放一個咁既風水陣係呢間屋, 睇個陣又唔係催財運個隻, 又其對石獅子, 個方向都有問題, 唔係對出面以對入屋? 這兩個問題擺左係心中一陣, 好快就唔再理啦, 世間事, 千奇百怪, 理得幾多呀.
到真正開工, 係天台準備更換冷氣系統個陣, 就發生奇怪事, 事源佢係天台準備拆部舊機落地下, 而當時天氣唔係好好, 我高人朋友係天台望落鐵閘個位置個, 佢見到一個6~7歲大細路仔想出去. 但係個細路仔去到鐵閘時就停係到, 另外個兩隻石獅子好似隻狗係咁叫. 係咁既情形, 我高人朋友就知到個陣係用來困住個小孩, 但係點解要咁做呢? 唔同一間屋內有鬼會令人地發達? 或者其他原因要困住佢?
到當日收工個陣, 佢老哥就行出去, 佢就見到個細路仔跟住佢, 但係一過鐵閘, 個細路仔又停左係到, 佢老哥擰番傳頭望下佢, 見佢係咁喊. 當時佢真係想問下個細路仔點解係到喊, 但係好多工人係到唔多方便, 因為正常人見到佢對住空氣講野, 唔嚇死都話佢神經病.
到第二日再開工, 佢老哥就心不在焉, 只係到諗昨日見到情形, 不過佢係老闆, 都無乜所謂啦. 到收工, 佢就叫班工人走先, 等左半個鐘頭天都黑晒佢先走, 當佢走出去個, 個小孩又跟住佢, 佢就問個細路仔: 你做咩唔出去? 個細路仔就指住個鐵閘及石獅子, 然後又停係個鐵閘係到喊…佢老哥就唔理佢就走, 因為有師父擺咁既陣, 當然係有佢理由, 都係唔好咁多事理人野啦
當佢走出路口, 準備攞車走個陣, 佢係路口見到一男一女企係到, 唔駛講當然唔係人啦, 而個對男女用好誠懇眼神望住佢, 想佢幫下佢. 但佢老哥就無謂去惹事, 就開車返去. 到夜晚返到去食飯個陣, 佢望住老婆加個女個陣, 心諗, 個對男女會不會係個細路仔父母? 係人間都有親情, 可況係鬼..
個晚同老婆講番佢見到情況, 佢老婆就話叫佢幫下佢地, 等佢地一家團聚, 可以轉世投胎.. 但係有樣野佢好唔明白, 點解要困住個細路仔係間屋度呢? 因為一唔小心, 放錯左隻惡鬼出去, 會不會有后違症?
如事者, 差唔多每日收工都見到咁既情形, 去到工程完前一晚, 佢老哥就走去鐵閘個度, 用塊紅布將個陣遮住, 個塊紅布當然唔係普通布啦. 然后個細路仔就可以過到度閘, 到差不多到石獅子照辦照碗. 等個細路仔可以經過. 到出到路口, 見個細路仔就跑去個對男女度. 而佢見到個對男女攬住個細路仔係到喊. 到佢老哥行埋去個陣, 見都佢地三個向佢恭躬就消失左. 我地聽完, 就問佢老哥跟住點啦, 佢老哥就用一個笑容來回答我地.
后話: 我聽完佢講, 比著我都會做, 但我有個疑問, 係唔係所有鬼魂都係一定有惡意呢, 可能人與鬼從古代開始就不兩立, 所以有些人一遇到, 不問情由, 就搵師父幫手. 既然遇到, 必有因果. 或者無你地想像中咁可怕呢.


text:
早前坐巴士經過紅隧口(係呀,卅歲人仲要坐巴士係咪好悲哀?),見到TWINS大大個廣告牌,宣傳黎緊嘅15週年演唱會.因為小弟本身比較少留意香港嘅娛樂界,所以見到TWINS到今時今日仲生存到,都覺得幾驚奇.
跟住,小弟就研究一下,究竟到而家2015年,仲有乜人會支持TWINS.千禧一代?佢地應該鍾意大文豪,TWIN屎對佢地黎講,已經太老,太out;60,70後?佢地應該會嫌TWIN屎五音不全;即係話,最有可能嘅,係80,90後.
結果,小弟去YouTube 搜尋左幾首TWINS係今年推出嘅新歌.的確,最多人留言嘅,係一堆聲稱細細個就聽TWIN屎嘅人,亦即係小弟嘅推測都算正確.佢地唔少嘅留言都係「雖然TWINS唱得唔算太好,不過細細個就好鍾意聽架啦,而家佢地搞演唱會,絕對係童年嘅回憶,一定支持!」
柒嘅野,唔會因為時間流逝,而變成正野
仲好記得小學嘅時候(大約千禧年時代),TWIN屎岩岩出道,唔少女同學都好迷戀呢個組合.佢地嘅歌,大部分同學都會唱.跟住,有一次唔知點解屋企開左TVB,又咁唔好彩就係TWIN屎唱緊歌.嘩,屌你老母咁撚難聽嘅(嗯,果時未識講粗口嘅)!首歌嘅旋律平平淡淡,最柒嘅,係兩位歌手企係台上,唱首無乜高低起伏嘅歌,都會上氣唔接下氣,仲要走撚哂音.
或者因為細個嘅時候,阿爸如果播廣東歌,經常都係播羅文,林子祥,夏韶聲果啲,所以一聽到TWIN屎嘅歌喉,真係嚇到鳩縮,同SM自己隻耳仔無分別.直至側田,張敬軒出黎,小弟先叫做聽返下啲廣東歌.
可愛還可愛(雖然我完全唔覺得TWIN屎係可愛或者靚),但作為歌手,最基本嘅責任就係唱好首歌.你連唱歌都唱唔好,咁做乜撚野歌手?做演員,Model咪算囉.
有啲人話TWIN屎好勤力,so what?去YouTube睇返呢幾年TWIN屎唱Live嘅片段.屌!咪一樣走音,呼吸聲大過我跑步嘅喘氣聲?有啲人根本就無唱歌嘅天分(包括小弟在內),就算唱足十幾年,都唔會有乜進步.既然係咁,又何必出黎獻醜?
直到呢一刻,係小弟眼中,TWIN屎依然係一對唱歌好撚難聽嘅組合,而TWIN屎嘅歌迷就係無乜品味嘅人.
集體回憶?你地害緊香港音樂產業咋!
TWIN屎到而家都受歡迎,係唔可以賴哂落唱片公司,話佢地瘋狂宣傳,所以先咁hit架.一隻手係拍唔響嘅,無你地班盲目嘅樂迷支持,TWIN屎又點會到而家都仲可以係紅館開咁多場演唱會?
所謂嘅集體回憶,係回憶啲乜?過左十幾廿年後,689,ISIS又會唔會成為大家嘅集體回憶?一個人要回憶,係回憶啲好嘅野;唔好嘅野,係用悼念架嘛.咁TWIN屎又點解可以成為80,90後嘅回憶對象?唔通大家要回憶TWIN屎唱歌唔夠氣,走哂音嘅慘況?
你可以話:「屌!我鍾意TWIN屎,係我嘅自由,關你撚事咩?」無錯,呢個係你嘅自由,但你以後就無資格批評香港嘅音樂點解咁柒咁屎,因為你係有份做幫兇.雖然而家網上世界要聽歌係方便左好多,但唔好忘記,電台同電視台嘅播放音樂時間都係好有限.你播左一首TWIN屎嘅歌,就意味住少左時間去播一首好歌(或者at least正常嘅歌).
更重要嘅係,你地繼續課金,去買TWIN屎嘅碟,去入場睇TWIN屎嘅演唱會,即係話俾唱片公司聽,TWIN屎仲有好多商機,要繼續力捧.咁唔係鼓勵唱片公司繼續花時間,資源去谷TWIN屎,放棄左其他音樂人嘅發展空間咩?
結果,就係而家香港音樂界,有一大堆得個樣,無唱功嘅「歌手」.而最荒謬嘅,係佢地嘅受歡迎程度,仲要高過唔少真正識玩音樂,又唱得嘅音樂人.造成今日嘅局面,你地唔係無責任架.
抵你地俾50,60後睇死
雖然我好撚憎「老而不」,但有時又真係好難怪佢地睇死我地呢班80,90後喎.點解我地嘅要求會咁低,連五音不全嘅TWIN屎,都可以成為我地童年嘅偶像,然後過左十幾年,我地個個畢業出黎做野,竟然TWIN屎仲可以進化成為我地集體回憶嘅對象?
Come on,我唔介意大家當年唔識野,聽TWIN屎覺得好新潮,好過癮.但係你地而家都廿幾歲啦,大個仔,大個女,應該識得分咩叫做「正常」同「柒」嘅音樂啦掛.做乜仲要去買CD,睇演唱會,俾錢呢啲「歌棍」賺呢?
PS1. 我唔介意有啲識作曲,但唱功麻麻地嘅人出黎唱歌.始終作完曲,再親自演繹,流露出黎嘅感情,係有可能比其他歌手唱得好.但TWIN屎識作曲咩?
PS2. 香港呢一代唔係無優秀嘅音樂人,但正正就係唱片公司只係力捧一堆有樣,但無唱功嘅人,所以先會形成今日「香港樂壇已死」嘅局面.上年嘅幾隊MK Pop,就更加係笑話啦.


text:
我由細到大都係咁
從來都唔會主動識人/同人講野
好彩中學都有d朋友,不過次次都係我做聆聽者
試過有次調位,有個男同學話我好悶唔想調我隔離
到依加出黎做野都好彩有幾個熟同事
不過好驚轉工之後就要毒成世
same
轉左新工之後發現d人好難相處
每日都焗住要同佢地食lunch
我同佢地又冇共同話題 好辛苦
你都好有人同你食Lunch
我餐餐都自己食
我寧願自己食
食飯唯一可以休息下既時間
明明想食完飯快d返上office訓陣
但又要跟住佢地一齊先可以返去
唔想應酬呀
有時啲同事用好向左走向右走奇怪嘅口吻問「喂喂做咩唔一齊食嘅」,用眼神話你聽做乜一個人食做獨家村咁勁怪
我心諗: 話不投機半句多,同你地食你地又食得慢,我食得快扒完個飯又要係度勁等,聽你地勁up邊個邊個嘅八掛邊度好玩好食,傾時事又不了,更唔好講有時你地明知唔夠時間都中意去到老閪遠去食,搞到趕頭趕命,我自己食就花十五分鐘食完仲有四十五鐘可以做自己野睇下書休息下,你仲問我點解一齊食?
當然我只係一笑置之,但你係咪想我咁真心答落勁你面? 有時啲嘢,大家心照啦唔使問,問問問問乜Seven啫
我承認我係激動左
最可悲嘅係我明白有時同事只係好心咁問你一唔一齊食,但我按捺不住咁諗


text:
其實正廠點出都會有一定人數去買,哩個問題我都幾有信心一路都會係咁.
可能因為唔同年代有唔同既TF粉絲,只係較年長既粉絲會偏向玩較G1設定既TF,中後期甚至近年既粉絲就有啲會偏向玩較勇者設定既TF 或 偏向玩IDW設計既TF.
所以反而令TF有佢本身既活力所有,亦因此才令變形金剛可以成為長壽既玩具系列之一.
不過我最驚既反而係TF會向住Bandai近年既戰隊方向發展就真係大件事喇!
從最近期既頭領系列開始到現時為止(包括哩隻LG-41 Leo Prime),我發覺TT/Hasbro好着力於設計一啲人形態偏Beast Wars既造型,而載具形態就偏向一啲平面較多既Vehicle既設計,
我覺得哩個設計方向有助於繼續設計Movie 5或之後既TF設定及玩具設計.
我唔知咁樣諗會唔會過份樂觀,但我仍然都係以觀望態度去睇近期既設計.
另一個我對哩類"Beast Wars向"3變TF既評語係,簡簡單單搞掂基本既兩變先啦,Beast Wars向既變形如果係變形前及變形後都係一個頭兩手兩腳既話就一定多數都冇問題,但依家既Beast Wars向既變形係要變一樣平面方角較多既載具物既時候,因為變形難度相對大咗,所以搞掂咗兩變先,之後才設計3變會唔會好啲咁呢?
利申:我都冇買或冇諗住買類似LG-41 Leo Prime哩類既角色,可能都係會搏有朋友買咗先攞上手玩兩嘢咁啦!抱住有機會就玩下冇就唔玩既心態.
[ 本帖最後由 hkclngkentf 於 2016-10-15 02:35 編輯
]


text:
勞欣彤 Cherry 18歲
理大應用物理學高級文憑 Yr.1
如果有機會, Cherry話最想同未來老公,囝囝移居英國或者荷蘭,因為佢最嚮往田園小鎮的生活環境.
U花 U草
FF25歲結婚 理大大 O女神想生孖 B
喺香港愈嚟愈難生活, sorry!應該係愈嚟愈難「生存」,相信咁講都唔算誇張,特別係要喺香港結婚生仔同買樓,對年青人嚟講,只可以 FF發吓夢先,現實諗都唔使諗!不過喺理大大 O被選為女神嘅勞欣彤( Cherry)就竟然想 FF變成真, 18歲就諗定趁後生結婚兼生孖仔,女神你真係好 pure.
「我好鍾意小朋友,每逢同親戚朋友食飯,我都一定會拖住佢哋啲仔女周圍玩.望見小朋友咁天真可愛,令我好想 25歲結婚,最好去埋外國生活,因為唔鍾意香港生活節奏太快,教育制度又俾小朋友好多壓力,去到外國生番對孖仔,幫佢哋打扮到又型又潮!同埋我一定唔做怪獸家長,會比空間囝囝自由發展,最緊要佢哋生活開心.我平時好鍾意行啲 BB用品鋪頭,今年畢業旅行去英國我仲買定好多 BB衫同襪留俾我第時個 Baby!」
咪以為 Cherry FF到好離地,其實佢都深知結婚生仔係人生大事兼需要穩定經濟基礎:「諗就咁諗啫,不過都知移居外國有一定難度,何況我都未必捨得屋企人!加上我𠵱家仲未有男朋友,惟一可以做嘅,就係讀好啲書,升番上我想讀嘅工程系,有份穩定嘅工作再計劃吓囉!」
撰文:彭家駿
攝影:范仲良


text:
無綫拍嘅節目好多時都會俾人認為質素低兼製作馬虎.不過最近就有一個旅遊節目俾網民激讚,呢個就係喺上星期一開始播出,由主播方東昇,新聞小花陳沛珈及黃曉瑩主持嘅《世界零距離II》.
雖然節目內容已經喺無綫新聞以每集三分鐘嘅形式播出,但係點解節目點解咁受歡眾?唔少網民都好鍾意主持方東昇所拋出嘅創意金句,例如:「工欲善其事,唔好發脾氣」,「蛋有蛋味,企鵝蛋有企鵝 蛋味」,「成個老襯,從此...士氣大振」,「幫助養放生海龜改名「龜宿」,指嘅唔係笑佢縮喺殼度,而係希望佢最終有個好歸宿」等等,有網民更笑言話期待佢開棟篤笑.除此之外,節目始終係新聞部製作,所以資料搜集都會比較廣泛及深入當地居民生活,例如佢講到委內瑞拉嘅人民因為通脹,貨幣貶值等問題令到生活艱辛嘅時候,佢就自己一齊同當地民眾齊齊排隊買物資,感受當地人嘅困苦,要認真有認真,要搞笑有搞笑.
除咗主持風格同平時好唔同之外,大家有冇留意其實佢嘅拍攝方法亦都同杜如風,黃翠如,洪永城等拍嘅旅遊節目好唔同呢?可能無綫為咗慳budget,佢哋嘅旅程就只係得一個導播,同埋每集三個主持都要自己輪住揸機拍攝.除此之外,佢哋自己仲要擔當埋翻譯員,喺資源唔充足嘅環境底下都仲 拍到一個咁有質素嘅節目,真係好難得.
而呢個節目嘅另一個驚喜就係兩位新聞小花陳沛珈同黃曉瑩,雖然佢哋一出道嘅時候就已經有有巴打cap圖讚靚女,不過始終都唔算好多人識.自從呢個節目出街後,佢哋兩位就人氣急升,仲有網民話會為咗佢哋追睇呢個節目.唔好以為佢哋淨係得個靚樣,當中嘅陳沛珈原來仲操得一口流利嘅德文,完全切合到主播有學識有樣貌嘅特質.
以下就係部份網民嘅留言:


text:
相信唔少情侶,時不時都會為咗啲小事而鬧交,但正所謂「相嗌唔好口」,應該要諗吓點和睦相處先至重要嘛!無綫官方Facebook專頁《See See TVB》近日拍咗條片,教吓大家點樣氹女,而「34C翻版舒淇」陳芷尤就化身野蠻女友,不過網民竟然冇鬧佢,仲好恨佢做自己女朋友呀!
喺片中陳芷尤做乜都好想男朋友可以令佢開心同安慰佢,希望男友可以融入佢個世界,所以佢就逼對方認韓星名!芷尤BB小鳥依人咁依偎住男朋友膊頭,同佢逐一講邊個先係李敏鎬,宋仲基同金宇彬,點知喺呢個時候,男朋友就發嬲,反話都冇逼陳芷尤記住一堆AV女星嘅名唉~所以咪話囉,真係「相嗌唔好口」!
咁人哋係女仔嚟,有時都想人錫吓自己嘛!當每個月都總有啲日子唔方便時,痛起上嚟真係會痛到嘔,係真係會嘔㗎!芷尤BB即時化身「M痛女友」希望男朋友安慰佢,喺張床度典嚟典去,嗰把聲真係搞到唔少網友都大叫頂唔順呀!做男友嘅你,呢個時候就要犧牲小我喇!當芷尤BB聽到男朋友為咗自己可以畀佢咬同搣嗰陣,即刻變得溫文儒雅,話唔想整親對方呀,網友都話如果搵到陳芷尤做女朋友就好喇!
最尾陳芷尤仲露出白滑美腿,大大聲咁鬧男朋友成日買模型冇諗過將來,網友都竟然冇鬧佢港女仲話佢任性得嚟夠可愛!而男朋友都好識「做」,話係買嚟做結婚公仔嘅,搞到芷尤BB條氣即刻順晒!所以話呢,情侶之間得閒講吓啲好聽說話咪少啲爭執囉!
芷尤BB唔只做野蠻女友正,喺劇集《親親我好媽》做未婚媽媽都大獲好評,網友都大讚佢無論係溫柔定野蠻都拿捏得好好,希望佢日後可以多啲演出!
網民有話兒:
佳x:我傻傻分不清Stephy同吉澤明步咋嘛
Stxxen Txx:有個咁嘅女朋友就好啦
Nixxle xu:女主角演技好好
Kxxk xxx xxe:不如拍多啲劇
2017年3月5日 星期日
陳芷尤晒腿做野蠻女友 網民唔鬧讚可愛 __,陳芷尤,
相信唔少情侶,時不時都會為咗啲小事而鬧交,但正所謂「相嗌唔好口」,應該要諗吓點和睦相處先至重要嘛!無綫官方Facebook專頁《See See TVB》近日拍咗條片,教吓大家點樣氹女,而「34C翻版舒淇」陳芷尤就化身野蠻女友,不過網民竟然冇鬧佢,仲好恨佢做自己女朋友呀!


text:
香港人一定要崇優,排拒中國人,仲要力拒識普通話成為一種優勢.
我敢斷言,六年後香港本地薑華裔,香港本地薑南亞裔同埋中國新薑移民會係中學度分層分等,而中國新薑移民會成為低等中既低等.
本地薑華裔由於本地怪獸家長栽培,加上小學就享受語言優勢,曉中曉英,差極有個譜,差極都唔會唔識apple,lemon,bread囉,仲可寫到基本句子.呢班人要讀就會讀到,讀唔到就照分流走,同我地當年無異.
本地薑南亞裔學生呢?老實說,佢地上一輩已經係香港土生土長,普遍識英文.就算未受好多教育,都至少可以以英文基本溝通.但更加因為咁,明白現今社會下中文唔好既劣勢.所以佢地有意識要小朋友中文好啲.加之,佢地既家教實在唔錯,重視家庭溝通,同時又會重視個小朋友既學業.
佢地就算入band3都會入到最好既個間band3,本身英文已經屈左機,要講叻唔差過,甚至會係詞彙同埋聽說方面叻過本地薑華裔(畢竟日常溝通同使用緣故,佢地既字會唔只書本既字,而且英文書既閱讀都自然多過中文書閱讀量).中文斷左臂,但係英文會好好.
咁中學好多科都有得揀英文讀,分都係照咁計,對佢地係有一定優勢.
而中文唔好?so what?佢地入大學個陣唔一定跟主流學生咁過同等難度既中文考試嫁嘛,GCSE一樣得.再者,講同聽佢地係冇問題既,差既只係讀同寫.當然作為跛腳馬,若非著實有過人之處,要band1頭既學校睇上佢地或者有啲難.但係如果band1尾同埋band2學校呢?如果本身選修科係用英文教,不妨收下佢地.寧願中文開多一班俾佢地,都好過收班英文完全去到垃圾級別既中國新移民.
而中國人呢?我奉勸一句,除非真特別標青,否則就應該係教育上面邊緣化佢地.
一則呢班人新落黎的話,好多時英文唔得,讀到小五連he,she,it,rabbit,potato,tomato,who,when,what都唔撚識既我唔係冇見過.
二則呢個時勢走落黎香港,大多都係走難既中國人入邊最低等個班(真有大錢,有條件既仲唔去投靠西方極樂世界咩?).先天因素就係家教唔好,屋企放縱至極.肖友懷呢個咁既豬頭就係有版你睇,周圍蝦蝦霸霸咁.仲有啲中國小朋友自以為口fuck流利普通話好勁咁,認屎認屁咁笑啲本地薑小朋友啊,大家都有聽過嫁啦.
本地薑係咪冇呢啲情況呢?唔係.但中國人小朋友就係特別多,重點係「佢地屋企人都覺得不以為然!」
香港學校最珍惜校譽嫁啦,你想你間學校啲小朋友俾人影到周街痾尿,俾人話校風差咪即管收呢啲人囉.你間學校只係有少少中國人就未必覺,你成間都係個陣,你間野基本上大家都知係垃圾學校.
你間學校冇特別好既,就好應該放棄一班英文連小一聽寫讀講水平都去唔到既人,收一班至少pass到中文既人.考試就係咁,要過到中文都過到英文.
呢啲就係暫時教育界本土撚可以做到既野,做唔到都要有概念.
(如果長遠可以嘗試砌個完善既Chinese as a Second Language (CSL)的評級標準出黎,咁樣好撚過倒錢搞乜9普教中好多啦~)
要捍衞本土首先要保住香港作為國際城巿,就要保住南亞裔.呢啲關口繼續邊緣化佢地我地只會慢慢冇左多種族既優勢,佢地係一條重要防線.
如果你唔想香港由中文,英文變左只有中文(簡體)﹔廣東話,英文,普通話變只有普通話既話,就要幫南亞裔既小朋友.
南亞裔既家庭未必有錢,但好多家都係靠自己搵食,唔靠政府,而且歷史上就係有佢地幫手保衞香港!
中國既人係香港係點,大家心知肚明.
係呢班中國新移民仲未識得玩遊戲之前,我地就係要出盡奶力邊緣化佢地,等佢地係香港冇釘企,佢地班仔女大多都要陷入band3學校,上唔到大學,最後淪為低級勞工既命運.
以後,係香港講普通話既就係讀唔成書既象徵,排擠佢地.
以後我地唔會好似上代人咁叫下一代人做廢青,而係我地要錫住班o靚仔,然後對住班中國細路大大聲咁嗌「大陸燦,番中國啦!」


text:
嘩超好訓呀話說昨晚宮心計大結局車媽媽都唔得閑理我甘我唯有覺覺豬囉不過呢一覺真好訓超"疏肝"比你地睇下我個"冧樣"啦
呢兩日宮心計就嚟大結局我都睇到好緊張連羅車車都棄之不顧所以佢就成日頭耷耷.眼濕濕甘囉不過好快就過去(因今晚大結局啦)車媽媽好快返到你身邊架啦知冇哈哈哈哈........
昨日杜蟲日是也三個月一次嘅約會車媽媽絕不忘記(都唔知點解"貢"好記牲)就甘放入我口以我嘅聰明才智絕不能成事所以車媽媽就要出招...登登登登雞肉是也甘我唯有乖乖就範好嘞*****車媽媽話我乖仲起勢甘啜啜我....Sweet
Sweet
車媽媽係就係最愛我羅車車
但係佢都有鍾意的另一樣嘢架就係XO啦呢個隻(黑姑勒特)貓唔似貓
狗唔似狗
嗰隻呢都唔明隻XO有咩好可以得車媽媽歡心佢又冇我甘可愛(黑姑勒特)又右冇我甘(聽話)嘻嘻(自吹自擂)不過算啦總好過排第二哎呀甘車爸爸排第幾呢哈哈哈哈
車爸爸成日整古我食親狗糧就扮同我爭搞到我鬼死甘緊張下次要諗下辦法唔比佢整古我先得
車媽媽中左嘅係蕃薯毒昨晚又煲呢個蕃薯糖水比我哋飲不過好彩唔係上次紫色嗰D係雞蛋黃都好香甜架不過車媽媽唔比我食因為朝早我嘔嚟所以冇得食Oh慘情不過唔緊要因為車媽媽成日都煮好多好嘢比我同車爸爸食下次食過嘻嘻
偷聽到車媽媽講電話
明日返婆婆屋企食飯唉又冇我份事關我不能搭車我會係甘Woo.Woo.Woo自從車爸爸轉左工後連我架私家車都賣左我就好少離開屋企範圍嘅地區都係自己曳曳啦唉明日又要食
天寒地凍最好不過是飲糖水車媽媽發揮強師奶本色煲左車爸爸至愛的腐竹白果嘩好味到飛起車媽媽將腐竹煲到好似Milk Milk一樣連我羅車車亦話Very
Good超潤噢即刻覺得成個人(狗)靚哂Thank You Mun Mun
車媽媽成日同我影沙龍所以我一見相機就識擺好個衰樣比車媽媽或者車爸爸影相搞到佢地成日笑到碌地真係唔好意思


text:
今次活動名叫「Force Friday」,由凌晨12點開始,大家就可以喺玩具反斗城搶購最新嘅星戰限量版玩具同紀念品. 雖然揀喺凌晨開賣,時間真係「責使」啲,但仍然吸引到超過500個粉絲出動,有部份更喺開賣前14個鐘頭已經排定隊.
大會唔止齋賣商品,喺開賣前更搞咗個「倒數派對」,大家齊齊迎接「Force Friday」嘅來臨,亦都算係慶祝星戰電影回歸,為12月上畫嘅《星球大戰:原力覺醒》做勢.現場除咗有小遊戲送獎品,仲有黑武士同白兵,淨係影相都有排影呀!
場面咁墟冚,究竟有咩好賣?激光劍玩具呢啲咁經典嘅當然有啦,連新奸角Kylo Ren嘅激光劍都有得賣,大大碌型到爆!除咗劍同模型,現場仲有唔少高科技產品,例如呢個不倒翁機械人,係用電話做遙控器架!星戰粉絲見到咁多新嘢,點忍手呀?一於買,買,買!
除咗DJ Donald,朱薰,連演員歐錦棠,都有以嘉賓身份到場,身為星戰粉絲,又點會齋企講兩句嘢就算吖!當然要先搵大會嘅黑武士,白兵玩Selfie,再豪買限量版玩具,唔好蝕!
早前為咗宣傳電影,先搵嚟李治廷拍廣告,喺銅鑼場一個商場入面狂揮激光劍,勁有電影feel,今次賣玩具又咁好反應,距離聖誕檔期仲有啲時間,唔知會唔會再有宣傳活動呢?星戰粉絲敬請期待呀!


text:
語言禮貌,白工,出發前開銀行戶口+出電話卡,本地生活本帖最後由 meh 於 2013-6-17 17:17 編輯
我同好多人一樣, 都係香港出世, 香港畢業, 然後先過來WORKING HOLIDAY的. 唔同既係, 本身都無諗住周圍走或者環島遊, 由到步至而家, 都係係柏斯駐腳, 做本地人做既工作, 住本地人住既屋, 去本地人去既地方, 我睇既野同發現既野, 都會同backpacker有個截然不同既角度. 見越來越多香港人過來(我來果時真係一個香港人都無), 就同大家分享下我既個人經歷, 未必岩你用, 但睇下無妨. #r13
語言禮貌
語言 #r10
語言就唔駛多講, 係以英文為主, 一般來講英文以外既語言係唔需要既, 除非你係專門做翻譯之類, 不過其實係好少, 因為本地人既思維係, 覺得你來得就應該要識英文, 所以又好少專登去學你個語言來為左做你生意(雖然開始有多左大企業想做亞洲人生意, 但普遍來講呢個想法未係非常普及), 所以就算係我來既時候, 係市中心既information櫃位, 的人都係講英文既, 岩岩來既時候當然係聽到一頭霧水啦, 因為唔止係佢地個口音, 而且佢地用既字嚴格來講唔係英文, 係字典上唔會出現既俗語, 好似你同我講既廣東話俗語咁, 字典都係搵唔到的.
對話小貼示: 例如佢地會將australian 講成 aussie, mosquito講成mossie, barbecue - barbie. 如果你聽得明佢的口音而又唔知點解佢地會無啦啦討論食乜既時候講到barbie公仔, 其實佢地好可能係講緊bbq啦. 呢種俗語大概係我地廣東話裡面既著牛記笠記去茶記咁啦, 你知佢講咩就會知, 唔明即管問啦, 岩岩來到唔識佢地的俗語其實好正常既. 如果你地想睇定多的常用俗語可以去youtube, 仲有聲有畫添, 可以容易的習慣口音同俗語.
禮貌
首先, 麻煩各位中意聽歌既朋友, 唔好去到邊都將你的歌播出黎, 尤其係公眾地方例如公園或者草地或者海灘, 唔知點解我見好多香港人都係咁, 好嘈. 要聽麻煩自己戴耳塞聽, 就算你成班朋友中意聽都唔等於途人都中意聽. 係地鐵都唔好咁, 亦唔好見到本地人係咁你都係咁. 唔好大大聲講電話, 因為本地人咁其實都已經好乞人憎, 通常的人唔敢話佢地遮, 有時會有人話佢的, 俾人話你就唔好啦, 外來人咁做會更乞人憎. 唔該 :prou:.
講多幾句thank you或者sorry唔會死人, 落巴士thank司機都唔會死人, 入到舖頭人地同你say hi或者how're you doing唔好好似係香港人地同你講歡迎光臨咁直行直過, 你hi番佢唔會死人. 當你一行入舖頭佢就同你講一大串野你又唔知佢講乜, 多數係同你say個hi, 問有無野可以幫到你, 你可以講hi, how're you doing, i'm just looking. 呢兩句應該解答晒佢可以問你既問題. 走既時候可以講句thank you 拜拜都唔會死人, 特別如果個職員有幫你.
禮貌係好重要既, 而微笑可以避免好多誤會, 我初來澳洲果時, 其實基本上90%既野都聽唔到, 主要因為的人既口音同俗語, 但講係好正常的, 起碼你學左咁多年既英文, 你講其實佢地係聽得明架, 你聽唔到時只要講sorry my english is not very good, could you speak more slowly please? 然後加個非常友善既笑容, 然後佢地就會講慢好多或者淨係講keyword而且唔講俗語版, 咁應該唔太難聽. 重點係好多人包括我自己初來果陣, 因為聽唔明, 自己會tune out左, 然後係個飯枱度人地同你講野會以為佢地同緊自己的朋友講野, 人地問我野無反應之餘仲會人地講講下行左去添... XD 千祈唔好學我咁. 注意有時人地同你講野可能未必睥實你, 而係同其他同枱既朋友講講下其他野講起你嘗試將你融入佢地個對話裡面, 或者係架車度車埋你時不停咁講野, 介紹下風景或者文化等, 千祈唔好因為有其他人係架車度就自動以為佢地唔係同你講野, 緊記聽唔明出聲, 微笑 :).
慢慢你就會聽到越來越多, 然後你就會發現佢地既英文根本唔係英文.
對話小貼示:
如果人地問你 do you want some abcxyz?
你唔要既話可以微笑地講 i'm good, thank you
你要既話可以禮貌地講 yes, please. (please係好似我地廣東話講"要丫唔該"既"唔該"咁, 不過係你想要件野又未到手既時候講既, 而且就咁講YES或者OK好似奉旨咁, 有時如果你唔笑睇落就會更加無禮貌)
然後你拎到件野之後先至講 thank you (thank you 係拎到件野之後先講既)
如果你話唔要, 有時人地會禮貌問多你一次are you sure? 咁你可以考慮完一輪之後再答佢.
以上係我岩岩來既時候一個本地市區農夫教我既, 其實就算你講yes thank you 都唔會有人話你, 最緊要你成個態度表現出有禮貌就得, 好少會有人怪你英文唔好的, 我岩岩來的時候聽唔到90%, 微笑只不過找少好多麻煩咁解唧.
另外如果你係party或者同朋友食飯既時候, 一般本地人來講, 如果係人地屋企bbq, 主人家通常會提供腸仔同麵包, 一般係你自己帶野飲(除非主人家特別講明佢會提供啤酒), 唔好自己走去拎晒人地的酒來飲, 因為呢度的酒係離奇咁貴, 所以一般去人地屋企bbq party係自己帶自己酒. 如果係新識你又想有個好印象, 可以買支香檳或者白酒或者半打啤酒去俾主人家, 香檳來講十零蚊有交易, 白酒較普遍, 十蚊樓下都有, 半打啤酒最貴. 唔係必要的, 唔係人人帶, 但禮多人不怪, 睇你有幾多錢係身. 有時主人家見你無帶野飲或者唔知要帶野飲都會問你要唔要, 如果唔熟果的我一般都會唔要既, 因為有時人地只係禮貌上問下, 唔係真係想俾你, 但澳洲人比香港人坦誠, 如果唔想俾你都未必會問你, 當然都睇果個人有幾坦誠幾有禮貌或者你同佢有幾熟啦, 如果你真係想飲就講聲thank you啦, 盡量唔好豪劈人地的酒, 如果你好快飲晒人地又再問, 你又想飲又想懶有禮貌, 可以用我呢招, 就係扮晒野咁問下你會唔會飲晒佢的啤酒架, 咁佢梗係話梗係唔會啦唔好客氣, 咁你又有多支啤酒喇~ #r03 我估佢唔會因為你飲左佢一兩支啤酒而憎你一世既~ 記住多謝人呀!~ #r20 本帖最後由 meh 於 2013-6-17 16:55 編輯
工作
你想睇本地人對工作既討論可以去whirlpool forums, 揀non-IT果部份.
農工
其實正常本地人都唔會做農工既(當然你要搵就點都有既, 不過"一般來講"無咁解遮), 一般都係背包客先會做. 不過本地係有農業相關既學位可以讀, 內容大概係圍繞氣候,生化同工程.
有朋友係西南部manjimup有酒莊, 佢話其實每到入樽季節都會唔夠人, 都係請backpacker, 工作都係將酒入樽, 應該係最舒服同高薪既農工, 因為係室內既, 而且佢唔會俾的酒熱親, 所以應該會有冷氣, 坐係度入, 可唔可以邊入邊飲就唔知啦~
因為本人其實無做過農工, 我所知既都係呢度本地人以本地人既身份話我知的(例如酒莊主人同釀酒師, 或者牧場主人), 部分係真係來backpack的朋友, 所以可能有其他人可以分享以backpacker角度出發既資料, 我只係分享到以本人地角度出發的.
好多白人既白工都係白人先搵到, 點解呢? 係渠道, 一般澳洲人搵野都係用google, 無人會用yahoo或者其他野的, 而佢地search野都會打英文, 所以佢地去搵backpacker去幫佢地做野, 都會用英文search backpacker 資料, 以forum為例, 只係識英文既奧洲僱主就唔會搵到呢個forum喇, 咁咪搵唔到你囉, 所以佢等人用時你又搵唔到工就咁解.
instead of 背包客棧, 你試下search "backpacking in australia" 等, 你會發現呢個地球唔係淨係得華人會來澳洲backpack的. (我無search過, 只係舉例)
嘗試多的用佢地既角度睇下佢地點搵人, 你就會知點搵工. 農工市區工都係一樣.
市區工
本人一直做既都係市區工, 市區工多數都係上seek搵既, 係www.seek.com.au, 係本地最大既求職網站, 你可以揀番你所屬既地區, 分行業分職業咁搵, 同香港的求職網基本上都係一樣的. 以下既經驗同分享, 有好大部份都係點樣搵一份安安份份留係一個地方既工, 如果你諗住周圍走或者環島遊, 你未必需要睇.
一般來講, 如果你行入一間野, 見好多本地白人, 通常薪酬都唔太差而且唔會太辛苦, 睇裡面既人似唔似係smart既人定係小學都未畢業你就會大概估到佢地要求既程度去到邊. 所以你見就算同樣係零售店, 賣真珠寶既店員其實睇落去係smart過賣珠義盛既店員.
如果你見間店有好多華人, 一般來講都唔會太高薪, 而且要求你做多好多野, 黑工定白工就一間間而定, 如果你想以表面觀察, 就睇下的人有幾smart啦, 其實呢一點都可以標示到好多野.
大型連鎖公司請人一般係網上申請, 所以你就咁行入間舖係無用的, 佢都會叫你番屋企上網申請, 特許經營店除外. 超市收銀員其實要求唔高, 你識唔識講英文都唔太緊要, 不過重點係你要係永久司民(permanent resident/PR), 因為上網申請, 如果你剔個格仔唔係本地人, 相信你都過唔到果一頁, 如果你夾硬剔話自己係本地人, 佢又check唔check你身份我唔敢講每間公司都一樣, 但我相信如果你講野談吐唔似本地人, 甚至唔似係來讀書既話, 其實講兩三句已經知或者你未講野都已經知, 好難呃到人.
麥當奴同kfc呢的其實我唔太清楚, 眼見唔到太多華人做, 可能因為節奏太快, 如果你英文唔夠好其實你做唔來, 表面上好似好容易係香港做到既工作, 其實係呢度未必太容易. 因為drive through位好似話係7秒鐘咁上下要完成好個order. 就算你唔係做落單位, 你煮食位或者pack埋個餐既位一樣要聽得明佢的英文, 而且真係節奏好快, 唔會有人願意請個人返來係咁趕既環境下仲要樣樣慢慢講repeat幾次. 有無唔駛對客位就唔知啦, 大家可以試下, 有時的舖好等人用可能乜人都會請.
邊一的公司你可以試呢? 以下有的建議, 不過呢的公司都唔會想請個人來做三幾個月就走, 所以如果你係打算環島遊或者走來走去的話, 勸你唔好浪費時間而且引地本地人注意有多左backpacker來搵長工然後做幾個月又走, 因為你只係激嬲人, 然後以後來想搵長工既人都會有個難左既起點. 麻煩各位自律.
IGA超市 - 其實係特許經營來的, 唔係一個老闆控制晒咁多間, 所以請人唔係中央統一控制, 你可以逐間問, 一間個老闆唔請可能第間請, 而且有好多iga老闆本身係華人, 呢的未必會上網登, 通常係門口貼張紙, 有時可能想請人但未貼得切, 所以無貼紙你都可以行入去問, 問下唔駛死.
Telstra - 唔講你唔知, 本地人都唔知, telstra係有本店同特許經營店的, 本店都係只請永久居民, 特許經營店就唔一定而且唔經中央請, 邊間係特許經營店就上網應該睇到, 或者佢舖頭門口果的宣傳雜誌有寫的, 佢有個位係寫邊度有分店, 打左*果的就係特許經營. 你識電話科技一定有著數, 唔識都唔緊要, 只要你唔好做幾個月走就得, 個system好很複雜(而家有無進步左唔知啦), train你都要幾個月, 識英文係基本, 唔駛去到莎士比亞級但係唔好太差, 一般要同客人溝通到. 係seek搵. 如果你做得好有些會問你要唔要工作簽証留低的, 但唔係間間會.
一般商場零售店/coffee shop - 呢的零售業尤其飲食業的員工來得快走得仲快, 經常缺人, 睇你個位對唔對客人, 如果你唔駛對客, 唔識英文未必唔請.
搵工小貼示:
重點係如果你想搵份唔太短的工, 你唔可以太似外來人尤其係backpacker, 否則都好難會請. 言行舉止要有咁正常得咁正常, 我諗大家有時係行見到有的人, 未講野都一睇就知佢係香港人, 或者大陸人, 或者日本人, 呢的都係衣著言行舉止, 我地睇到有分別, 人地都睇到的.
如果你去商場洗舖搵工, 著得正經少少, 唔好好似出去行街順便搵工咁, 否則人地會覺得你無誠意同埋唔似本地人, 因為一般本地人都唔會咁做的, 除非你係十四歲去搵份麥當勞工.
一般零售業既工作都係黑衫黑褲黑鞋, 係香港唔需要呢種dress code既工作有好多係呢度都要, 例如剪髮,餐飲食或者時裝店等等, 就算無講明, 一般都係全黑, 有時白恤衫, 但黑褲黑鞋係正路, 而且有好多工的黑褲唔可以係黑牛仔褲, 要係business pants. 如果你無呢的野, 呢邊kmart, bigw, target都有, target最貴, 其次bigw, 最平係kmart但未必有咁齊. 一般返工需要既服裝你都可以係果度買到而且好平, 正常既色會有, 碼都好齊, 平過香港添, 的物料係正常出街grade, 但你唔好期望的西裝係好靚料啦~ 不過絕對著得返一般零售工無問題.
另外你最好印定份cv, 有聯絡電話的, 唔好擺香港個電話落去, 唔會打俾你之餘, 一睇就知你岩岩來而且好新.
如果你諗住搵份唔太短既工, 唔好寫你係working holiday visa, 唔好提, 到你有得見工人地問你先好講, 唔問唔好講. 一般來講, 如果你想搵份長工, 諗下你係香港有咩唔會寫落cv, 呢度其實都係一樣.
唔好寫得太好, 如果你係香港做會計或者律師之類, 來到搵份麥當奴工, 你係唔會搵到的, 除非你寫得好動人, 說服到人點解你會做做下律師來做麥當奴, 否則一般人都會笑完之後掉左你份CV.
唔好寫得太複習, 同香港一樣, 你要有準備有時你份CV唔係經理或者老闆睇, 只係個老闆或者經理叫個秘書去睇, 可能叫佢睇下有無邊一的相關既keyword, 如果個祕書睇唔到, 就會當你無, 咁你就無左份工得好無辜喇.
你既工作經驗唔好寫"work experience", 你可以用"job history", 因為呢度有好多中學以上既學校例如大學或者tafe都會有個必修既無薪實習, 就係叫work experience. 你寫work experience一般人一睇都會係諗起呢種無薪實習, 如果你份cv全部都係無薪既work experience, 人地一係會以為你岩岩畢業無真正出來做過野, 或者知道你係岩岩來而且好新.
到最後如果你有份工真係好想做而且覺得有投資價值你可以自薦無薪工作, 通常係一星期兩三日而且唔係全日. 如果你唔係純粹為錢而真係好想做份工(例如我知有的人真係好想學沖咖啡, 學釀酒等), 或者你覺得佢會俾工作簽証你留低, 但一般麥當勞工作就唔會有人咁做啦. 本帖最後由 meh 於 2013-6-23 15:04 編輯
出發前開銀行戶口+電話卡
電話
呢度既電話任何plan或者儲值卡都係打電話者俾錢的, 收電話者講幾耐都唔駛錢. 你可以開張零credit既電話卡, 你打唔到俾人, 但人地打到俾你的.
一個本地電話號碼係好有用的, 你可以寫定你份CV印定出黎, 唔駛來到再買卡又等佢activate然後打番落CV然後又再搵地方俾錢印, 呢個係朋友經歷. 你甚至可以搵定某些工, 搵地方住, 同埋出發前俾定你屋企人, 總之你會一到步就有個本地電話號碼係方便好多的. 唔知你本身電話打唔打到長途, 但柏斯呢邊好多野都唔方便而且真係可以四野無人, 唔好諗住周圍有人俾你問野, 唔好諗住周圍有電話亭, 唔好諗住機場就乜都有唔好諗住24小時, 呢度個機場落後過泰國. 你想話問下公共交通既話一般本地人都係唔知的, 因為一般人都係自己渣車. 你有電話既話睇下係唔係3G, 2G既話基本上接收係好差的, 3G係OK, 如果你係香港買到next G 電話的話係收得最好的(但我諗買唔到), 呢度好多地方就算市區3G都係收得好差的, 要用next g先得, 尤其如果你會住既屋係金屬屋頂或者係郊區都好大機會會收得差, 另外無車係真係唔方便的.
電話卡你可以搵你已經到左既朋友買, 如果你無朋友, 可以私下搵我, 我唔會日日去但可以出開去的時候幫你買, 請預留多少少時間同埋話我知你幾時到步或者幾時要, 電話卡費同郵費當然係客下自己俾番, 我順路的可以幫你買telstra或者optus, 如果你真係想要vodafone都可以幫你買既, vodafone同3已經合併左做同一間公司, telstra收得最好, 如果你住得僻甚至去做農工, 一般都要telstra先收到, 一好多地方連telstra都收唔到要用衛星電話, 如果你想知你將會去既地方電話訊號, 你可以去www.telstra.com.au, 係佢個search欄度打"coverage map", 輸入你去既地方名或者post code, 佢就會有個地圖出黎, 你對番個顏色, 佢就會顯示俾你睇, 係一般3G收到, 定係next g收到, 定係連next g都收唔到要用衛星(衛星先收到其實無辦法).
呢度基本上間間電話公司都係貴而且服務唔好, 行入間舖唔好旨意佢用劉德華咁既服務態度對你, 係絕對唔會的. 如果你諗住上台開個新number佢會態度好一陣, 如果你只係要prepaid(預付)佢唔會好熱情的(如果佢好熱情一係你好好彩, 一係你好靚女), 如果你唔係永久居民一般來講你上唔到台,都係要用prepaid.
如果你本身個電話收得唔好, 你可以行入telstra然後買有個藍剔logo既電話, 係郊區接收認可, 收得特別好的, 有平有貴, 但通常唔會係smart phone, 一般全球有賣既搶手smart phone都唔係為郊區接收而設的, 所以唔會收得特別好, iphone一般來講係接收得最好既smart phone. 你想知多的可以上www.telstra.com.au自己睇, 揀Prepaid, 然後揀phone或者handset(部手機). 注意prepaid既telstra電話通常係locked to to telstra的, 即係你日後如果想入張vodafone或者optus電話卡落去, 要另外俾錢unlock左先得. 但如果你買來都係為左有telstra接收力而電話又唔太貴的話無所謂啦. 同樣都唔好諗住行晒咁多間電話公司買部最平的機然後去另一間買張最平的卡, 因為prepaid機通常係lock的, 上台機就唔會lock因為你上得台佢都同你簽左約.
如果你想睇一部機收唔收到next G, 你可以睇下部機既網站或者個盒, 睇佢收唔收到850頻, 850係next G. 如果你係間店度搵唔到而你要買既電話又相對貴的話, 我會上網做左資料搜集先, 唔會話求其行入間野睇下邊部個樣靚就執佢番屋企. 如果你想睇多的電話technical info可以去www.gsmarena.com, 一般都會有頻率資訊既. (題外話4G都出左喇不過未普偏, 科技真係日新月異..)
費用:
郵費: 澳洲去香港, 信封size $1.65, 如果你趕要就當然自己加錢啦, 詳情自己睇www.auspost.com.au
電話卡費(telstra):
$2 - $0 無錢的, 只係要個電話號碼, 無錢唔可以打出但可以收電話, 你可以差唔多出發先自己用credit card增值, 唔駛出街的, 但你用開一張credit card要用番同一張, 否則要再登記的. 或者你可以來到既時候先去超市油站等買增值券, 我自己係用credit card ge. 如果你想到步前開張本地銀行卡下面會再講.
$20 - 有$20 值
$30 - 有 $2xx - $3xx 值
所以我一般都係用$30, 抵好多, $20唔夠用, 尤其你岩岩到, 好多電話要打, $30又用唔晒, 一般每個月我都有半個鐘以上可以打長途返香港.
一般都包上網.
optus 同vodafone唔清楚, 大家可以上佢地網站自己睇. 本人係用telstra既.
銀行開戶
又好多人唔知, 其實你可以到步前開戶既, 據我所以hsbc係唔得既, 而且hsbc係呢度唔係主流銀行, 係柏斯既分行係少到離奇, 一般人好少用既, 但當然有的野係hsbc先做到, 有的野都係hsbc較平, 但都有較貴, 如果你有咩特別可以再私下問我. 或睇佢個網站 www.hsbc.com.au
呢度一般銀行戶口都要俾月費既, 少量唔駛, 唔駛月費既通常係儲蓄戶口, 拎錢出黎要再過戶番去transaction 戶口, 或者你要每個月入錢落去(例如出糧)咁就會免月費.
以我所知主要可以開戶又唔太煩又唔太貴既係westpac, 利申本人係做westpac既, 有種戶口係俾移民用, 你唔駛一定要移民來, 佢主要係俾未到步既人開左個戶口先, 咁你唔駛袋住堆cash穿州過省, 我唔知你地帶幾多錢過來, 但我來果時就帶左唔係好多所以更加唔想唔見既現金, 經馬來西亞再經星加坡咁訓左一晚機場先來到既... 現金係袋住上機落機同係機同訓. 如果我當時知道可以未到步先開戶口我一定會用.
費用來講一般係transaction戶口$5一個月(但你每月有二千蚊入落去就免費), 無利息, 儲蓄戶口唔駛月費, 利息介乎2.x% - 4.x%, 浮動息率, 不時會變. 你中意仲可以做7日至幾個月既定期, 利息當然好過香港好多啦.
如果你未到步或者到步無耐, 可以用移民身份來開戶, 咁頭一年既月費就會免晒. 注意你並唔需要真係移民的, 只要你未到澳洲或者到左無耐就可以.
然後你可以有張提款卡但係係master card來既, 你可以當一般信用卡咁全球只要收master card既地方都用到, 當然澳洲以外提款就有另外收費啦. 同埋佢係debit master card, 唔係credit card, 所以你只可以用你戶口裡面有既錢, 唔可以亦唔會欠數的.
如果你唔諗住擺錢落去其實唔駛開定, 來到先開都得.
保險
保險係香港買左先過來, 一來較平, 二來一般都係全球通用, 三來如果你買既保險係保埋flight delay 或者失物既話即係你來果程都受保, 尤其係轉機, 朋友來既時候就行李寄失左, 幾日後先寄番過來, 不過佢份保險唔保, 所以大家睇清楚.
我來果時係無working holiday保既, 我要醫療人壽逐張單分開咁買, 而且保唔到行李航班等(呢的係旅遊保先有), 如果你有working holiday應該好D, 因為即係你來工作都會朋保, 否則你買旅遊保然後來到工作期間受傷可能無得賠或者問你好多野.
呢度睇醫生好貴, 一般睇次傷風感冒好似係$8x, 本地人好似係$6x, 唔記得, 好耐無病#r60, 但岩岩到無耐就大感冒唔睇唔得, 仲要醫藥分家, 所以藥費係再on top 個診金, 如果你有買保險而又受, 睇一兩次醫生都差唔多, 不過睇清楚你份保險賠乜先好買, 一般非working holiday既醫療保險係唔會賠傷風感冒的, 只會賠入院類, 旅遊保可能會賠但可能有墊底費. 自己睇清楚. 我來果時係無wh保的所以唔太清楚, 無野可以推介你.
如果你想來到先買係可以, 而且仲可以扣稅, 不過價錢比香港高少少, 但賠額都多好多, 同埋你可以買失業保障類既保險, 詳情太複雜, 有興趣再私下問我. 本帖最後由 meh 於 2013-6-17 17:08 編輯
本地生活
即係衣食住行玩啦.
先講玩
柏斯係完全無野玩既.
衣
一般真係必須既野都可以係bigw 等買到, 上文有提. 到底平到點呢? 例如一件正正常常既長袖棉質衫, 係bigw $4可以買到, 牛仔褲$9可以買到, 前排減價我$7買左. 你上www.bigw.com.au可以睇到有咩買同有咩減價.
點解大家都係亞洲人, 有的人一睇落去就知你係第度來定係本地大呢, 衣著係一個重點, 你係街會如果見到亞洲人, 會見到好多波點, 豹紋, 乎盧骨, 螢光大紅大紫黑底金邊, 真係polo牌既polo恤, 好靚料既羽絨褸, 好貴既手袋同好貴既波鞋. 呢的都係亞洲人好興既, 本地亞洲人唔會著因為一般本地人去既地方無呢的野賣.
點解有的亞洲人一睇就似本地大既呢? 因為有賣呢的款既地方唔係大型連鎖商場, 所以一般本地人好少去既, 平時係香港要去zara或者marks and spencer先買到既款, 其實係呢度係一般商場既target 或 bigw等就買到, 香港人買zara因為的款夠正常似正常西方人, 呢度人買包括我自己買呢的款其實就只係因為佢超平而我個人超孤寒.
初時來未搵到工果陣會成日都去city, 不過講真都無咩行, myer同david jones的野貴到痴線. 買隻白色玻璃碟都可以成千蚊, 係一隻喎. 而家好少行, 因為要返工而且唔順路, 而且無咩野要特別出去買, 好多華人開既飾物舖其實都係賣埋的旺角野, 但好貴.
而且我未見過呢度有LV店, 好似行過見過一間Gucci唔知有無記錯, nike店要出到去harbour town先有(by the way你可以試下去搵工), 一般香港人好中意既牌子呢度係大連鎖商場都係無既, 全部都要出city先有, 而本地人又好少特別出city買野既, 因為難泊車又貴, 而且唔需要特別去搵的所謂既名牌, 本地人買野係中意親自去摸下個質料既, 唔會因為你印多左個logo而俾多200倍去買同一個手袋, 呢度的人買野一係睇質料一係就買最cheap果隻, 唔興追名牌的, 你亦唔需要帶agnes b, 呢度無人知係咩來.
本地男人係唔中意shopping的.
對話小貼示:
你買野去俾錢的時候, 個收銀員會問你一堆野, 通常係問你俾cash or card, 如果你已經刷左張卡, 佢多數係問你crecit, check 定係savings. 如果你張唔係credit卡, 咁就通常都係check或者savings.
呢個會好常見, 寫出黎你有個準備, 唔駛連咁簡單的野都"下"來"下"去啦 :thumbs:. 本帖最後由 meh 於 2013-6-17 17:11 編輯
食
平食
聽聞呢度餐廳貴過東岸好多, 我未去過東岸, 但呢度一般餐廳係貴, 高級餐廳反而唔太貴, 食個麥當勞餐一般都係7-8蚊, 但近來多左好多麥當奴同hungry jacks等做$2 special, $2有個包, 好似$1.5 有細薯條麥樂雞同軟雪糕, 對比番呢度人搵既薪金來講其實呢度麥當奴平過香港.
hungry jacks 即係全球所有地方包括香港既burger king. 起初因為版權問題, 原本就有間賣漢堡的叫burger king, 所以遲來的burger king就要改名做hungry jacks 喇. whopper應該即係香港既華堡. 唔記得, 好耐無食過香港的, 香港的burger king係好食的, 幾年前食係好食, 呢度的burger king係唔好食的. 千祈唔好有任何期望.
唯一係呢度既薯條係比香港好食, 因為呢度的人食薯條食到我地香港人食飯咁, 一般我食hungry jacks都會叫果個人即炸薯條俾我, 真係新鮮既薯條係好好食的, 先趁熱食左的真係熱同真係脆既薯條先, 先再食個包. 當然啦, 我次次都會叫佢俾新炸薯條我, 但佢都唔係次次俾我啦, 都會好似香港咁, 未死就當係新鮮咁俾你, 有次仲有個員工係後面大嗌話"全部野都咁新鮮架啦!" 然後當然到手包薯條係只係微暖. 算啦, 無吐啖都算好彩.
fish and chips 食過咁多間都無乜特別, 講真, 我覺得咁多油炸出來既魚唔會有鮮味, 而佢本身都唔係鮮魚係雪魚, 我食過最好食既fish and chips係係灣仔而家fat angelos果個位, 已經執左, 唔係淨係我, 好多朋友不約而同講番都有相同評價.
呢度的人好中意食nandos, 我有香港的空姐朋友都好中意食. 我自己就一般, 你中意可以去試下. menu可以上www.nandos.com.au睇到.
food court 各大商場都有好多food court, 當中一定有香港菜, 好地道的, 因為多數都係香港人主理, 質素就一般都係hea既, 唔好太高期望. 但好多都係俾大中小錢, 然後有個大中小碟, 你可以行一圈去任意裝滿佢. 而我呢的人又好中意用的雞翼既之類去圍大個碟然後再放多的野既...
food court好多香港菜舖頭臨收舖都會平賣飯盒, 你可以買來第日食. 一般來講你食唔晒既野都可以放冰箱, 食晒再叮番, 即係急凍一樣係冰箱你放幾耐都得. 就算pizza/ kfc等食唔晒都可以雪落冰箱, 你放焗爐叮就會脆的. 麵包都可以放冰箱.
車仔麵 - 據我所知, 呢度成個省都唔存在車仔麵的, 請你係香港食埋先來. 未試過既話去灣仔同金鐘交界間車仔麵之家, 好好食的, 尤其當你食過hea的車仔麵, 你就會明白唔hea既車仔麵可以有幾唔hea, 佢唔會俾的比毒藥更無色無味既湯你叫做湯底, 唔會求其搵果的細粒裝唔彈牙又唔入味既魚蛋你叫佢做魚蛋, 湯底濃味, 而且佢係有自製辣醬, 牛腩, 冬菇同雞翼, 都係係hea車仔麵當食唔到的.
佢係後巷的, 請自己搵open rice, 平時夜晚六七點過後唔開, 太遲去都會賣晒冬菇牛腩等好味野, 星期日都唔開.
唔平食
sizzlers 你可以點個牛扒或者燒豬筋骨, 然後以前係任食任添的沙律甜品而家聽講變左你可以行一個圈. 咁就唔係好抵了, 亦無左自助餐果種樂趣, 不過食物質素是可以接受的.
hog's breath 如果你真係中意食牛扒, 建議去呢間, 牛扒大件好多, 比起上一間呢間抵好多, 個扒三十幾左右, 加野飲應該四十幾. 如果你要食就揀佢的12定唔知24小時slow cook既扒, slow cook即係類似炆, 好林的, 但如果你星期六日去最好卜定位, 而且遲去既話佢的slow cook扒會賣晒的.
hipo creek 都係食扒的, 質素很好, 唔平.
sawanee (咁上下) 你去google 或者urban spoon search "the best thai in perth" 就係果間, 其他的小型take away店, 泰菜味道都好西化, 得呢間係真係好食. 係正式泰菜類.
你想食特別的泰菜可以去red opium, 裡面好黑的, 營造出一個好似煙霧離曼好似俾人吸毒咁既環境, 好食, 係fusion 式泰菜. 裡面好嘈, 好似酒吧咁, 而且附近真係有好多酒吧.
dragon palace 龍門大酒樓, 可以去飲茶, 食物可以, 價錢正常. 流沙奶皇包
香港順德燒味, 超好食, 堅, 好食過香港好多茶餐廳同燒味舖, 唔係淨係我講, 岩岩係香港來既朋友都係咁講. 推介要食燒鴨同燒肉.
hyatt 如果你中意食酒店自助餐, hyatt唔貴, 上次去好似係四十幾五十蚊左右, 我上次去有紅酒試飲, 應該係星期六日先有, 而星期一至四係平$10的, 但上次朋友就係閒日去話無得試酒. 唔會有香港咁多花款, 但你可以去食海鮮, 海鮮平時好多地方都無得食, 有得食都唔係真係鮮, 或者離奇咁貴.
hillarys海邊有間叫jetty's咁上下既野話食海鮮, 上果你上urbanspoon (類似香港的openrice) 會見到好評劣評係50%-50%, 對我來講係一間好評度極度低既餐廳(正常來講一間餐廳好評度應該係維持係80%), 基本上唔會去試. 想來食海鮮既朋友建議你其實不如去hyatt, 而且星期六日去雖然無得平$10但應該較多野食. 同香港一樣太少人既時段自助餐都唔會有太多選擇.
http://lh6.ggpht.com/-V5yI76ifmLY/UXz9yF9ps8I/AAAAAAAAAJ8/uPdh0tG-g6M/s1600/IMG-20130428-WA0003.jpg
hillarys有間賣chocolate的店裡面的macaron係好食的, 係外脆內軟靭, 據我推斷唔係佢地自己整的, 係入口, 但係可以試的, 加多杯薄荷茶就無咁"漏"了. 果間野係有賣條狀扭花donut條的, 配朱古力醬點來食, 好好食的但一個人食太漏了. 就算最細的份(好似係三條donut條) 都係兩個人share好, 尤其飯後. 間野叫chocolateria係海邊, pizza店隔離果間, 呢度好多coffee shop都有macaron賣, 但本地人慣左叫macaroon, 而一般coffee shop的macaroon都唔係專業師父整, 試過幾間都唔好食的, 都係成件硬晒.
呢度 --> donut條
大家有咩好推介不妨提出. 本帖最後由 meh 於 2013-6-17 17:14 編輯
住,行
我係到步之前係已經上網搵左地方住, 係www.gumtree.com搵, 你揀番perth或者你自己所屬地區先慢慢睇, 你可以跟自己預算搵, 一般$100-$200. 我當時搵到既係唔駛錢的, 條件係要幫手打掃間屋, 當然其實只係一星期三幾個鐘, 其餘時間你可以照常返放工.
另外亦有朋友搵到免費住宿的, 主要條件都係你係佢唔係屋企既時候幫佢睇住小朋友, 照顧老人家之類. 其實唔難搵的, 據我所知一般香港人或者華人既分租房就好少會有呢的免費機會既, 而且會超多人迫埋一間屋. 而且如果間屋本身無一的傢俬電器既話你都要自己買, 因為大家都係住一陣走, 好少會買好多野係度.
由於當時搵到既呢個免費住宿係由一個本地鬼妹提供既, 而佢又係一個好中意周圍玩周圍識朋友既人, 所以佢都成日帶我去唔同朋友度玩, 識多好多朋友之餘, 你會好快就學到本地人做咩工, 點搵工, 而且有咩係佢地唔做既.
另外除左租金都睇下你住個地方方唔方便, 尤其如果你唔渣車, 就算你睇地圖上近city, 都要睇下其實佢易唔易出街, 因為有的地方係地圖上睇渣車3分鐘就到, 行路其實要半個鐘, 如果無公共交通都好唔方便, 注意有好多地區巴士都係成個鐘先有一班, 所以plan好時間先出門口, 否則你會等成日個鐘都未有車.
請善用google maps, 好多朋友唔知, 其實呢度既google maps係有詳盡既巴士路線同時間表, 手機版都係一樣, 你輸入你要去既目的地既正確位置(即係連埋街號), 輸入你出發個位置, 揀公共交通(佢預設路線係駕車路線), 佢就會列出你搭幾號巴士, 站號係幾多 (棟係地下個條綠色棍) 同埋幾點出發, 你由屋企行幾耐到車站, 架車幾點開出(早幾分鐘, 有時會早, 但一般來講係超準時, 尤其係唔會塞車既地區), 然後轉地鐵搭邊條線去邊個方向等... 如果(通常)你要再轉巴士果架巴士係幾點(因為有時地鐵同巴士班次接得唔好你要等好耐), 係非常仔細而且好update下的. 因為我仲未有車牌所以公共交通係我主腳而且常用google maps.
小貼士:
查google maps時留意站牌號碼, 因為有時同一個位有對面兩邊線係去兩個唔同方向的, 但認站牌號碼就唔會認錯因為每個站牌號都唔一樣的. 呢種情況尤其常見係shopping center, 公園等.
見工或者重要事請預多少少時間!
買張smart rider係比每次買車飛既車費平的, 如果你登記埋自動增值, 個車費就會平25%. 但你唔可以揀concession除非你有本地學生證而且要特別申請一張concession卡, 當你無卡係身既時候去買單程票都唔可以用concession, 捉到會罰錢的.
一般來講, 唔建議入黑之後仲係街度行, 尤其如果你唔係係正city正中間, 一般條街都唔會有人的, 著深色衫褲小心車行過都睇你唔到. 本帖最後由 meh 於 2013-6-17 17:15 編輯
雖然呢度無咩好玩, 但呢度一般人中意睇既電視劇可以推介下, 可能你會更快習慣聽英文, 亦都同本地人多個話題.
喜劇類
two and a half men - 講一個單親爸帶住個本來七歲左右既小朋友, 因為離婚到去佢哥度寄住, 呢個爸係半個醫生來既, 但無人當佢係醫生, 佢哥係個唔駛做野但都勁有錢既作曲家, 一日到黑都係飲酒溝女既, 一個好辛苦做野但離婚分左半份身家無埋間屋既爸同個好好彩唔駛做又有錢既哥加埋個細路當然有笑料, 電視唔2邊個channel有做但係做到season 唔知9定幾, 由season 1 開始睇個小朋友係7-8歲, 係最近season佢已經係成年既靚仔(無錯套野拍左十年都有), 但個爛飲主角因為真人都變成咁既關係已經換左角色, 已經唔好睇, 你無野做,等食飯可以睇下. 而家係season break, 但你可以上網睇.
the big bang theory - 超好笑, 又係最好由season 1開始睇, 講一班毒男遇到隔離屋岩岩新搬來左個靚女, 毒男其實全部都係係大學做研究的博士來的, 得一個係頡士所以佢又成日俾人笑, 但成班都好叻的, 個靚女係幾靚既但超極膚淺, 夾埋好搞笑. 而家又係season break, 由頭開始幾個season我翻睇左幾次, 返到香港又同屋企人睇, 仲係好好笑. 新season無咁好笑, 1-2-3最好.
family guy 諷刺時弊既卡通片, 唔係俾小朋友睇的.
認真劇
前排睇完fringe, 好似明珠台曾經有得睇, 好似叫F檔案, 係科幻故事.
有套好複雜既叫damages, 係由一個殺人案開始逐格講番轉頭, 一個新律師同一個老律師, 殺人同陰謀同法律之間既野, 超好睇, 認真劇, 第一個season最緊張, 基本上你睇第一集就會停唔到要睇晒成個season.
而家睇緊套the good wife, 律師劇, 都係法庭舌劍唇槍畫面, 幾好睇.
非劇集
如果你中意睇的野唔駛追, 睇又得唔睇又得, 又唔太無聊, 可以睇mythbuster, 佢係屬於discovery channel既一個系列, 但唔係好悶果的好正式果種, 比較似真人show果種節奏, 佢係會用一的科學既方法去試下究竟一的坊間既傳言係唔係真, 例如廁所用抹手紙係唔係比用風機乾淨等, 佢地會做唔同既setup然後會去測下每邊有幾多個細菌, 有時荷里活電影會有人係酒店跳落泳池逃走, 或者用冰造子彈等子彈穿入身體之後無晒證據, 或者係用血滴子採你個頭等, 佢地又會測試下究竟係有無可能.
聽朝返工, 諗到再講. 順帶一提, 來呢度做左一年野之後都儲左OK金額的錢番香港, 實質數目唔係度公開, 你真係好想知再私人問, 我會考慮話唔話你知 :thumbs:. 多謝你的資訊,非常之有用#r60 客氣, 有咩可以隨便問呀 十分多謝你的資訊! 先mark再看! 多謝你咁詳細既資料~10讚~
我一路睇一路笑~你又串又好笑~ 咁我多謝你有睇晒就真 :)


text:
引用:
好在我對全新品冇慾望~
二手齊野唔好太殘我都OK了~
因為就算買全新番黎我都一定忍唔住要拆開入機RUN下佢.
惡魔城我對佢不再有期望了,我就當哩個系列完左算數.
講開莎木,我醒起佢哩個CONCEPT 既GAME 其實之前都有,即係生活化A-RPG.
分別不過佢轉用3D去做.
唔知大家有冇玩過一隻賽車GAME 叫「ZERO 4 CHAMP」?
哩個SERIS 由PC ENGINE 出到PS2,手機都好似有出過,我玩到PS/SS就冇玩了.
第一集PC ENGINE 卡GAME,第二集SUPER CD ROM,
第三集ZERO 4 CHAMP RR 同第四集RR Z響超任,第五集DOOZY﹣J 出過響PS 同 SATURN,SATURN 版叫TYPE﹣R.
講下超任RR,
哩隻GAME 原則上係係一隻賽車GAME,但佢入面包含左好多個MINI GAME ,以主角靠打工賺錢去玩賽車黎張所有MINI GAME 串連起黎擺響一隻賽車GAME 入面,非常之鬼材之作~
主角可以做既野係去考牌,麻雀館打牌,滅蟲,泊車,溝女,打坦克大戰GAME,而最重頭既就去做夜間大廈保安(RPG).
響大廈入面蛇蟲鼠蟻,妖魔鬼怪,賊仔同無良商人乜都冇,主角要不斷UPGRADE 裝備一層層打上去,中間會有同伴加入幫拖.
不斷賺錢,就去買車,改車,賭車,參加比賽,直到成為賽事總冠軍.
而賽車哩PART 本身都係一個另類GAME黎.
車款包五大日本車廠,全部實名登錄
玩DRAG RACE, 分0-400 同0-1000, PLAYER 做既就係比油同盡快轉波,
勝負就取決於你轉波技術,當中涉及轉數TIMING,硬件改裝,動作反應,非常刺激.
馬力太大起步控制唔好會勁BURN TYRE咁就輸卵管.
裝左TURBO TUNE得唔好,攪到低轉扭力不足起步又會慢到蟻爛咁...
如果用MT,要踩CLUTCH 轉波,十字製就H-SHIFTER, 真係要先推左右再推上下黎入波.
去到中後期可以改裝做SEQUENTIAL ,快手好多.
隻GAME有時間同年齡計算,會一日一日長大,聽講玩到第四年都攞唔到冠軍,主角老豆就會叫佢去做汽車維修師傅作結,GAME OVER....
不過系列去到PS/SATURN 版就變得好冇癮,唔知點解一開機見到D個畫面想熄機....


text:
就因為今朝早冇帶鎖匙關係,原本都有打算將個節目取消,不過大肥豬話既然都執好晒嘢,所以都照入去玩吓啦.
所以我地今次都算遲左入迪迪尼,入到去到已經成一點半,所以先帶小小豬去開餐,之後先再去玩啦!
一離開BABY ROOM,見到好多人同啲汽球影相,我地又去玩埋一份啦~
依個小小豬已經對迪迪尼好熟路,一行到大街就要衝去搵佢偶像影相啦~
不過大街嘅MICKEY真係勁多人排隊,所以我地都冇去排.不過依個小小豬不停叫“MICKEY...MICKEY”,所以我地就轉行入去小亭搵另一個MICKEY啦!
睇吓小小豬見到MICKEY幾開心,仲玩到唔肯影相添!原本小小豬同MICKEY玩左好耐,不過因為有個強國小妹妹突然衝出嚟,阻住左個鏡頭,所以影唔到相,真係勁嬲呀~
影完MICKEY,就夠鐘睇巡遊.上次我地都係企埋一邊睇,小小豬睇得到唔ENJOY,所以今次我地早少少去大街搵個靚位坐定定睇.就係我地食緊士多啤梨等睇巡遊時,有位BLOGGER姐姐走埋嚟同小小豬玩.開頭小小豬都好怕羞,不過玩左一陣就開始熱情,臨走時叫佢飛吻姐姐,小小豬竟然將滿手士多啤梨嘅手摸姐姐個咀,真係唔好意思,不過依個係小小豬熱情嘅表現,相信姐姐都唔會怪佢...哈哈哈~
專心睇巡遊中~
依個怕羞嘅小小豬,原本個表演姐姐想拖佢出去玩,點知佢怕羞唔肯出去,所以冇得出去玩,真係激C呀!我地話下次一定要捉佢出去玩,練吓佢個小膽呀~
睇完巡遊,我地先去醫肚,之後就入灰熊山谷行吓,大肥豬又嚟影剪影啦~


text:
間中都會聽到有認識嘅女性朋友被身邊閏中密友搶走男友/老公,呢個可以話係殺傷力最強嘅感情陷阱,因為受害人同時間失去兩個最重要嘅人.通常呢種事都發生得「好突然」,因為我哋唔會預設自己嘅死黨會愛上自己嘅男人,否則仲點可以交到心?最諷刺嘅係搶人者又多數唔係咩天姿國色,叫人防不勝防.以下四種女人最容易成為第三者,如果身邊有咁樣嘅朋友,都係打醒十二分精神比較好.
1. 才女
有才華嘅女人外表可能唔太吸引,一開始通常唔會得到男人嘅注意,但佢哋最識得乘虛而入,當佢發現你同男友嘅感情生活開始變得枯燥乏味,佢就會趁機慢慢咁接觸你男友,以佢嘅才情勾起男人嘅激情,等男人覺得同佢一齊更有生活情趣.
2. 弱女
呢類閨中蜜友最可怕!一副楚楚可憐嘅樣子,講說話時輕聲細語,行路時又好似會俾風吹倒,呢種女人,就連我哋女人可能都忍唔住想呵護佢,何況男人天生就有一種要保護弱者嘅大男人心理.
3. 性女
性感嘅女人唔只強喺三圍數字上,佢哋仲識得利用自身嘅資本,充分咁發揮女性魅力,對住咁樣嘅女人,男人一時意亂情迷實在係在所難免,如果佢哋只靠外表去引誘男人,男人可能仲可以保持清醒,只怕女人嘅床上功夫了得,係個不折不扣嘅性女,咁你嘅男人好容易一去無回頭了!
4. 賢女
如果你嘅密友唔靚,唔性感,亦都無咩才氣,但佢好勤力又細心賢慧嘅話,你都要格外小心,因為佢會喺生活各個方面無微不至咁關心同照顧佢睇中嘅男人,呢啲睇落係默默付出嘅行為,其實威力無窮,可以不知不覺間滲透男人嘅心,當你哋嗌交或者感情唔穩定嘅時候,男人最容易投向溫柔賢慧嘅女人.
hk.lifestyle.yahoo.com/提防容易做小三的4類女生-053811614.html


text:
朱凱廸以票王(佢唔鍾意人哋咁叫佢)姿態,當選立法會議員後,掀起一場新界風暴,新界各種問題,一次過擺晒上枱面討論,好多「新界佬」嘅名字,每日都出現喺新聞報道裏面,梁福元,侯志強,劉業強,曾樹和等等,我諗除咗發叔病重嗰排之外,都好少機會聽到佢哋日日都一齊上電視講嘢.
嗱我覺得,香港人真係要珍惜呢班「新界佬」,特別係老啲嗰一輩,因為佢哋可能係現今政界最純真,最直接嘅一群人(喺枱面上),一齊諗吓佢哋有幾多可愛之處........
首先,佢哋坦白直率,有嗰句講嗰句,梁福元大方承認「官商鄉唔係勾結,係合作,講埋黑都唔緊要,係合作」,第二日佢上另一個節目,就話自己當時咁講係因為唔知主持人所講嘅「黑」係講緊咩,可能佢係諗緊官商鄉同鄉郊隻唐狗「小黑」合作,呢種純潔,比起好多虛偽嘅港島人嚟得更加可親,例如嗰啲去完中聯辦唔認嘅人.
第二,佢哋講得出做得到,做唔到都起碼係威係勢先.1999年,上水石湖新村收地事件,村民示範咩叫拼死捍衛家園,「真.勇武」,佢哋對住一整排full gear防暴警察,佢哋唔懼怕,攞齊架生,有人攞出開山刀劈落去防暴盾上面(不過劈唔斷),有人攞出石油氣罐想燃點,同警察同歸於盡(不過俾防暴警察踢走咗個罐).最後佢哋輸咗呢場戰役,地,最終被收回,不過雖敗猶榮,為香港人勇武抗爭做咗一個最佳示範.菜園村抗爭對佢哋嚟講真係相形見絀.
多年嚟,佢哋都擺出一副硬朗形象,除咗拆遷問題外,五年前政府想整頓新界僭建問題,以至舊年套丁案宣判後,佢哋強硬回應,同政府講明套丁係經官府承認嘅合法行為.有新界佬更加揚言要「流血抗爭」,曾經有人話要圍政總放炸彈.如果明知自己做緊嘢係犯法,就「公民抗命」—靜靜雞繼續做,如果有人重想搞我?落閘,放狗!鄉黑合作時間到,小黑,go,bark!
你就睇到,當有人嘗試觸碰佢哋權益嘅時候,就會義無反顧咁樣去回應.朱凱廸試圖倡議民主改革鄉議局,改變新界土地運用嘅潛規則,可能會傷害新界佬嘅利益,佢梗係唔會就咁算數啦,學侯志強話齋,教仔咋嘛,佢冇斬你你咪應該劏雞還神,為咗每一日都重生存喺世上而要向佢哋感恩戴德,又報警又報傳媒,對於新界人嚟講實在太唔俾面啦!
新界佬最值得一尊重嘅地方,就係佢哋團結一致,一有咩事,一呼百應,團結過而家一盤散沙嘅泛民主派,甚至團結過各懷鬼胎嘅建制派.有咩恩怨?閂埋門咪又係兄弟囉,搵一個人開個記招,然後另一個call齊手下踩場,一齊拆掂佢!
對於新界佬嚟講,佢哋好簡單,人人生而平等,一出世就攞住丁權嘅佢哋更加平等,如果佢伯爺本身就係地主,佢個世界直情係最平等添,最緊要有錢賺,丁權,丁地,丁屋,對佢哋嚟講就係唾手可得嘅商品,當朱凱廸帶住大衛嘅身影,去抗擊呢隻大哥利亞嘅時候,你選擇沉默,可能就係延續呢種不公嘅幫兇.
而呢一個專欄唔少親愛嘅讀者,你哋最親愛嘅梁特首,喺2012年參與新界江湖人士嘅小桃園飯局,變相承認江湖人士喺佢嘅管治之下有地位,今日面對朱凱廸「官商鄉黑」勾結嘅指控,以至黑勢力似有不能受控嘅趨勢,點樣做show反黑都冇用.
從丁權衍生出嚟嘅新界特權階級,同外判演化出嚟嘅怪獸領展,以至公用事業變身地產商嘅港鐵,三個霸權拱照香港,香港人,你們真幸福.


text:
羅嘉敏 Carmen 19歲
中大地理及資源管理學 Yr.2
ig: carmen.vicky.pollard
「最難忘係有次喺學校飾演耶穌,因為一嚟我要反串男角色,滿面鬍鬚之餘仲要壓低把聲.二嚟我唔信教,所以我排練嗰 2個禮拜喪煲聖經,狂睇耶穌嘅事迹!」
U花 U草
中大舞台女神 最想去荷里活
跳舞,唱歌,演戲易學難精,要精一樣起碼要苦練幾年時間,偏偏讀中大地理及資源管理學 Yr.2嘅羅嘉敏( Carmen)跳,唱,演無一不愛,玩埋音樂舞台劇,咁就可以一次過滿足晒 3個願望!
「中學時期已經好鍾意唱歌,跳舞同做戲,咁啱學校有音樂舞台劇團,可以同時做晒 3樣嘢,我隻眼梗係發晒光即刻報名入團.可能有人上台表演俾幾百對眼望住會超緊張,但我好享受喺台上俾人望實嘅感覺,因為觀眾眼定定𥄫實自己代表你演得好睇,佢哋唔留意你,掛住㩒手機瞌眼瞓你先驚」
不過音樂舞台劇同 Carmen𠵱家讀緊嘅地理系大纜都扯唔埋,佢都好老實咁話:「讀 geog都係諗住拎個學位保障自己,雖然唔排除將來會做關於地理嘅工作,好似測量或者地理老師,但其實我最想畢完業去英國或者荷里活去讀演藝,因為去啲殿堂級嘅音樂舞台劇發源地進修係我一直以嚟嘅夢想,所以我𠵱家都好努力儲緊 portfolio!」
撰文:彭家駿
攝影:范仲良


text:
小弟今次去完呢個旅程, 真係唔想見到日本咁多災多難, 因為日本真係好靚, D野食又好味.今次自由行就輪盡D, 因為帶埋只得2歲的女兒一家三口去玩, 全程我地親個女瞓午睡, 我地先去shopping去食魚生剌身, 不過都好enjoy因為未試過同個女去旅行!
講番成個行程酒店加機票大約用左3萬元, 另外食玩買加埋用多2萬幾!<<都用都幾犀利!
31/3/2012 - 我地先去京都3天 - 京都塔,清水寺,八阪神舍,円山公園,花見小路等等同埋去左坐小火車;
我地搭JR由大阪站去馬崛駅跟住行番去龜岡駅搭小火車, 沿路行過去見到一望無際的田園,好靚!步行大約10分鍾左右就到小火車, 都好方便!
跟住2/4/2012一早係就京都nissan攞車去和歌山, 因為呢日落雨加打大風(好似香港十號風球咁犀利), 所以好彩plan左係揸車冇咁麻煩!
去到和歌山城都成下午2,3點, 成個市好似死城咁, d商舖關哂門, 條街搵個人睇下都冇,我地都有d驚, 後來先知原來日本因為打大風, 所有商店關門同埋所有電鈇只維持有限度服務!
跟住我地都拿拿聲揸車走去黑潮市場行同埋食野, 之後成6點先到白浜梅樽溫泉酒店<<呢日因為天氣實再太差, 所以原定去好多地方都去唔到.
夜晚就去左浸梅樽溫泉, 望住個海......好正!
第二朝起身天氣好好多, 只係好大風, 不過出太陽, 我地就去左海中塔, 不過冇野睇, 因為太大浪了!
我地大約10點check out去原定前一日去的士多啤梨農園摘士多啤梨食,好甜呀!我個女玩得好開心!
係和歌山白浜留左1晚就走了 (下次去點都要玩兩晚)
之後揸番車去大阪還車同埋行街shopping食野.
我地係大阪留左3晚, 去左大阪城,海遊館同埋周圍行街食野, d野食好好味!
以下有D相同大家share下, 不過櫻花就不是大開, 有d開左都好靚!
第一日去到都幾好天氣
到達京都駅
沿途見到日本的歌舞表演
行去龜岡駅的風景
好好味
黑潮市場對出的風景
酒店房望出去的風景
梅樽溫泉的晚餐
梅樽溫泉酒店
toru toru魚市場
即買即燒生蠔
士多啤梨農園
好大粒, 又好甜
大阪城
呢度d櫻花就開得多d
2012-04-09 11:48:48
[隱藏]
小弟今次去完呢個旅程, 真係唔想見到日本咁多災多難, 因為日本真係好靚, D野食又好味.今次自由行就輪盡D, 因為帶埋只得2歲的女兒一家三口去玩, 全程我地親個女瞓午睡, 我地先去shopping去食魚生剌身, 不過都好enjoy因為未試過同個女去旅行!


text:
中環在線:港視故技重施
魔童搵「街霸」谷網購
■港視著數專員(右)喺九龍灣向路人推銷網購,惟對方齋睇唔幫襯.
為搶客,「魔童」王維基可以去到幾盡?佢最近故技重施,用番以前搞長途電話生意sell客嗰招,搵來一班「著數專員(Jetsoers)」擺街推銷(俗稱街霸),吸引街客去佢嘅港視
(1137,HKTV)網購.
華華噚日行經九龍灣,見到有個青BB嘅街站,同埋著住HKTV制服嘅工作人員(著數專員),再走埋去八卦,先知道港視最近開始擺街霸sell客.
■王維基
登記即有50蚊優惠
呢位著數專員會直接教人裝App網購,即場裝App就會送上一包果仁零食或一塊面膜.如果街客用著數專員提供嘅優惠號碼,去HKTVmall網購,就可以得到50蚊優惠;街霸又會提供特價貨品優惠,主要係家庭用品.著數專員如果成功遊說街客網購,即係開單喇,就可以分到傭金,幾多就冇人肯講嘞.
喺九龍灣呢位著數專員話,一日都有10至20名街客肯用優惠號碼網購,甚至有人主動走埋去問有乜優惠.
港視方面就話,公司之前喺港鐵(066)做過宣傳,市民對佢哋有初步認識,所以𠵱家就用著數專員針對唔同地區吸客.
聞說港視街霸最近會喺九龍灣,上環,美孚等地區擺檔,本周六會去天水圍一帶宣傳,港視仲希望當日即場網購,可以做到即日送貨.果然係橋唔怕舊.
話你知:首創街頭拉客上台
「魔童」王維基當年硬撼壟斷市場,創立CTI(港視前身),用長途電話回撥功能拉低收費,今時今日成條街都係嘅「街霸」,都係由王維基諗出嚟.
話說,CTI成立初期曾諗過開舖頭,但間舖冇嘢賣,只係為咗畀客戶登記上台用長途電話,要租舖頭似乎有啲嘥.於是就喺一間大型連鎖店,租個位開個櫃枱收客,慳成本之餘反應又好好,成為街霸雛形.
之後街霸由舖頭走上街,旺角西洋菜南街與深水埗黃金商場成街都係電訊商易拉架廣告,一邊拉客,一邊又要同食環署大鬥法,隨時走鬼冚旗,街邊賣電訊plan甚至成為香港特色.玩到咁墟冚,難怪魔童重施故技拉客網購.
李華華
mailto:LiWaWa@AppleDaily.com
李華華
LiWaWa@AppleDaily.com
中環在線 - 李華華 舊文


text:
食譜
明天莘莘學子開學啦!
各位同學仔做哂功課未呀???
記得大小魔怪細細個時,
呢兩日就係趕功課嘅大日子;
嚟緊大小魔怪都要返學,
到時又係食冇定時架啦!
記得話個時間表俾我,
等我煮定D好嘢俾你哋食啦!
噚日煲咗呢個素湯,
真係超好飲,
母親大人連飲咗3大碗,
仲話素湯都煲得咁好味,
唔錯唔錯!
今日係我舊曆生日,
所以提前約埋母親大人,姐姐和妹妹一家齊齊嚟慶祝,
多謝妹妹送給我的生日蛋糕.
喂喂喂,
我仲要慶祝新曆生日架!
臨近中秋,
街市又有芋頭仔賣啦!
買咗2斤返嚟,
除咗用鹽水烚嚟食外,
用嚟炆餸都得架!
哈哈,
終於有人開口投訴啦!
話我打斧頭都唔係咁狼死喎!
幾隻雞髀係滿足唔到佢哋架!
好啦!
下次加多件咸魚俾大家食啦!
今晚我要學整麵包,
所以炒定個烏冬俾大魔怪食,
但未到晚飯時間佢已經食咗大半碟囉!
每次買桶麥皮返屋企,
真係好有決心去食架,
不過我冇咩恆心,
食食下就唔想食,
唯有用嚟蒸肉餅,
蒸出嚟個肉餅真係滑好多架!
唔信???
妳哋都試下啦!
堂弟婦係惠州買咗好靚嘅馬蹄俾我,
粒粒都脹卜卜架;
我留起幾粒嚟煮餸,
其餘的馬蹄,
我攞哂嚟煲湯喇!
粉葛~袪骨火,土伏苓~袪濕熱解毒,健脾胃,
馬蹄~清熱,茶樹菇~降血壓,抗衰老和抗癌等功效!
呢排返惠州真係好密,
噚日又同姑奶上咗去周圍行下食下;
記得上次返惠州買咗2條苦瓜落嚟,
整咗老公鐘意食嘅煎釀苦瓜.


text:
唔知點解D人PM我都係話,
唔煙唔酒唔打機唔宅...
煙我自己唔食不過又唔太理人食唔食, 習慣唔同咋嘛.
酒我自己都飲, 只要唔係飲到爛醉如泥我又覺得冇乜野既...
至於打機同宅, 呢兩樣唔單止係習慣, 仲係技能好野黎咖...
話比我知你唔打機唔宅, 即係等於話我知你好悶所以成日出去浦 A_A 傻的嗎?
同埋如果你出去浦又有收獲咖話, 你又點會咁得閒係依到呢@@?
只有好似我依D又打機又宅咖先有咁多時間咋正常黎講
我平時除左同D兵仔去旅下行順便接D私影, 就冇咩節目咖喇...
多數宅係屋企畫畫煲動漫同打機@@同埋我係有仔咖A_A
就算係我朋友圈子, 都唔可以出現一個成日去浦九唔搭八咖人...
因為我地咖圈子係歡樂小天地黎咖
搵錢對我黎講唔係必須咖野, 私影亦只係FOR熟絡既人,
開心就OK唔開心就唔OK好隨機
因為我好蠢咖除左畫畫我諗唔倒仲有咩搵錢方法可以幫補到我家計...
所以如果成日PM我講錢...只會顯得你個人好拙
因為唔理你咩人PM我話要做咩, 而當你講依個JOB完成係1000蚊果陣我就會諗...
即係每個月要完成250次我先可以繼續供我層樓? 笑左...
大家生長係唔同咖次元...真係理解唔到一般人咖想法
同埋我想講一樣好搞笑咖野...
通常依D人周圍講話搵人幫佢完成D咩果陣, 佢地好中意自己SET死個價
你稍微有小小邏輯既話, 你要明白你唔係賣野...
當你開價果陣, 其實已經比人知道左你大概有幾多身家
即使確實數字估計唔到, 都可以估到大約幾多你先會覺得入肉A_A
有冇錢唔係問題, 智商捉雞先係問題
有冇人估倒我玩咩GAME呢@#@
任務幾乎冇做過, 玩小遊戲(賽車降傘果D)玩到685LV你話我幾多時間


text: 「索苟」變「XX」的過程,當事人在訪問中都冇講,總之就係同郭富城傳緋聞之後.當時城城同熊黛林仲拍緊拖,兩女分兩日去紅館睇城城個唱,花生一地都係.最後熊黛林憑著與城城「世紀一握」確認名份.可惜熊黛林同城城最後都係分手.但分手之前,苟姑娘已經因為外界壓力,患上甲狀腺失調及抑鬱症,體重暴升,更多了個花名叫「肥苟」.傳聞苟姑娘當年是為城城不開心,她稱:「我就唔怪任何人嘅,係自己睇唔開,或者諗唔明,但呢啲係生命中發生嘅事,係好好經歷,令我會令自己更加懂得處理自己心態.」由昔日與城城,到今日的富二代陸漢洋,苟姑娘屢被傳是第三者.對此,苟姑娘鄭重澄清:「我可以好光明正大,好大聲咁話,我冇做過第三者,冇對人唔住.」挾選美冠軍之名簽無綫,苟姑娘都話,嗰陣太受保護,很多事情都不懂處理,而人生轉捩點,就在此時發生:「嗰陣時唔知發生乜嘢事,跌咗落去,其實係一個幾寶貴人生經歷……」咁點解覺得自己跌咗落去?苟姑娘話:「因為可能自己都唔係好知發生咩事……喺加拿大成長背景比較簡單,香港就比較快比較複雜.」最後歸咎於自己處於呢方面問題經驗不足……傻妹,冇必要樣樣怪自己.雖然苟姑娘中文麻麻,唔係太識得睇網民負評或報道,但佢朋友識.就係因為太關心佢,驚佢受傷丈害,所以每見有失實報道或不利留言,都會講番俾苟姑娘知,結果因此令她壓力倍增.「唔係事實,唔係真嘅嘢而俾人講,心裡面覺得好冤枉,嗰刻可能就係呢一樣嘢,嗰陣可能諗唔明.嗰陣時病,俾人話肥,自己都唔係喺一個好好嘅狀態,都想快啲好番,所以都唔開心,唔多唔少都有影響.」離開工作了近7年的TVB,這位09年國際中華小姐冠軍,訪問中謙稱不敢發做主角夢,又表示離巢後會返多倫多小休,及報讀珠寶設計,又會進修一下電影知識,幕前幕後都會拈下.令人疑惑,苟姑娘千辛萬苦瘦身,為咗乜?可能呢一刻佢都未知.


text:
年,又過年.每到呢個節日你就會發覺,行到邊都聽到有舖頭播緊英皇隻新年歌雜錦碟(呢隻碟都算厲害,出咗咁多年都仲係佢).然後周圍總係被一片紅當當包圍,好似提醒緊你要去買買買,買到個收支都見紅為止.
講到買嘢,其中一樣唔少得嘅就係衫褲鞋襪.今年我就想買對波鞋嚟學人襯吓衫(平時都係買Con屎/類似款式為主),但一望對對都起碼幾舊水,對我呢啲廢青嚟講真係好大負擔.咁去屋邨商場睇啦,啲波鞋平就幾平喇,但全部都係啲雜嘜牌子——嗰陣以為.
其實啲鞋嘅款睇落唔差,試著完亦覺得冇乜伏,只係怕畀人知唔係名牌笑柒我所以當時唔敢買.但價錢又真係平太多,於是我返屋企就search吓嗰啲到底係咩牌子嚟.起初諗住實係大陸淘寶貨色,後尾先知原來Kamachi,Yasaki,Addin,Mofork(之前叫Mohawk)等等喺80年代香港已經賣緊,有返咁上下歷史.其中Kamachi同Yasaki係同一間公司出,由香港人經營,一開始做進口再慢慢變成自己品牌.
細路仔唔識世界,我以前真係冇留意過.不過近年興講本土情懷,加上好奇心驅使,我就上YouTube搵返曬啲舊廣告嚟睇,最多人提嘅應該係呂良偉追紅色跑車嗰個.用依家嘅眼光去望真係覺得柒到唔敢睇,但其實Google一下就知「挑戰自己,挑戰別人,Mohawk精神」呢句口號好多人都仲有印象,淨係咁已經知當時有幾受歡迎.不過到咗90年代就開始畀各個國際名牌搶佔市場,再淪落到今日變成「老土」同「中坑」嘅代表.
不過呢堆牌子到今日都仲生存緊,特別係Kamachi,由造鞋開始去到今日出唔同類型嘅體育用品,最重要係佢好似贊助唔少香港本地嘅體育活動,其實真係幾難得,今時今日仲有幾多人肯做?利申先,我寫呢篇文真係冇收過任何人錢,我只係覺得依家多咗人講本土,咁有個本地牌子畀你揀,係咪應該珍惜下?少咗三條間或者個剔又如何呢?
所以我最後就返咗去,心安理得咁買對Yasaki走.


text:
由細到大有一個問題就係做人好崩緊好拘謹,同大部份人相處極唔自在
最近因為分手負面情緒都多左
最舒適既時間就係夜晚自己一個靜靜地上網
但係其實好想同更多人建立更親密關係,有一段好長既友誼
宜家黎講得一兩個中同係維持到,大學同學全部都係好少見
個性內向,份人唔夠放,唔知點做
好多人都同時好需要,好enjoy自己嘅私人空間;同時好重視,好需要長遠,深入嘅親密關係,內向者好多都係咁,只要你清楚自己嘅需要,能夠好好照顧自己需要,咁就好.哩樣嘢同開放自己去建立更多親密關係冇衝突,你已經有個清晰嘅目標去做哩件事,而且潛意識會令你一直向住自己需要嘅嘢(就係你同人嘅關係),所以你只需要多D練習做哩件事.
2. “好崩緊好拘謹,同大部份人相處極唔自在”可以有好多原因,你需要自己檢視吓:有D人心裡面成人驚自己做錯嘢;有D就係非常在意人哋點睇自己;有D係本身唔係好能夠完全接受到自己,或者對自己嘅自信心唔夠;有D就心裡面感覺自己同別人嘅距離好遠;有D人對人,對世界欠缺安全感,覺得他人可能會對自己好harsh,或者未必輕易接受自己之類……,你需要檢視一吓自己面對陌生人時嘅內在聲音同感覺.
3. 有一D人,內在世界嘅感覺同情緒比其他人强烈(唔知你係唔係咁,請你自己檢視吓),因此佢哋會睇起嚟好似比其他人敏感,容易受傷害,重要嘅係,你自己清楚自己係點樣.以上嗰一種性格特質有好有唔好,佢哋通常對別人嘅感受同需要比較sensitive,有D係同理心好强,但對自己內在世界嘅感覺同情緒,會比其他人需要更多關顧,所以需要花多D時間特別去學習照顧自己嘅哩D內在需要,同時好好運用自己嘅性格特質同長處.
4. 喺上面2嗰度你可能已經揾到一D令你未能夠更開放自己嘅原因,除咗work on嗰D原因之外,你可以順便試吓唸返起一D好熟嘅人,唸起同佢哋一齊好自然,好comfortable嘅感覺,然後當對住其他冇噤熟嘅人嗰陣,嘗試將哩個感覺代入去佢哋身上,想像佢哋亦係同你好接近嘅人,想像你亦可以對佢哋好熟識,感覺吓自己同佢宜家有緣份身處喺同一個空間,又講同一種語言,可能佢係你生活裡面見慣見熟Ü


text: 由彭浩翔執導,楊千嬅同余文樂主演嘅新片《春嬌救志明》連日嚟都喺度趕戲中,日前佢哋喺中環海旁拍外景.當晚10點零左右,見到佢哋拍住近日憑大台劇《巨輪II》做獸父而人氣急升嘅吳岱融,以及老戲骨秦沛喺度拍外景.當中最搶眼嘅,一定係男主角余文樂,話晒踩入時裝界,身為潮服品牌主腦嘅佢,着住一套粉紅色連身衣褲,胸前有兩個大心心圖案,佢仲戴住頂好似小紅帽,個look同《小雙俠》個「小雙俠2號」上成愛有99%似!(係爭個眼罩啫!)當晚嘅場口應該係擔住口煙嘅吳岱融,喺車上等,而佢幾個手下就圍住好鬼cute嘅余文樂,似想爆樽咁樣,喺呢個時候,千嬅就好似大家姐咁衝出嚟喝止.全程拍咗3,4個shot,喺唔使埋位期間,幾位演員有講有笑,氣氛好好.拍咗一個鐘多啲,大隊就順利拍完離場.據知,佢哋嗰晚接住落銅鑼灣,都係拍街景.男主角余文樂被《蘋果》問到個《小雙俠》造型,佢話要保持神秘,唔可以穿橋住,但佢就話自己好開心可以拍到《春嬌》系列第3集:「因為自己好鍾意呢個系列,希望可以拍落去,好難得,但唔知呢集係咪最後一集.」佢又話其實自己拍3集都好,每集都有少少唔同:「每一集都係講春嬌同志明兩人之間嘅相處,喺現實生活中要面對嘅問題,我覺得呢部戲同個角色,好似同所有香港人一齊成長咁,呢對情侶喺3集裏面遇到好多唔同嘅問題,要睇佢哋點樣解決,可能好多情侶都面對過,所以大家有共鳴.」至於導演彭浩翔接受《蘋果》電話訪問時透露,套戲預計拍到聽日就煞科,佢話:「今次係三部曲之中,覺得最好笑嘅一部,會有好多新嘅搞笑元素喺入面.」


text:
伍潁時 Wincy IVE酒店款待文憑 Yr.1
一直要記者叫佢 Wincy嘅伍潁時自爆好憎自己個中文名,「小學嗰陣成日畀同學笑我做『五嚿屎』,又幫我改勁多花名,搞到我真係有啲想改名!」
U花 U草
IVE私影妹遇變態龍友:寧願踏實做 sales
好多女仔都恨做模特兒,以為企幾個鐘擺吓甫士就收錢閃人,總好過做 sales企成日對住啲自由行客受氣.
不過做咗年幾兼職模特兒嘅吳潁詩( Wincy)卻有另一見解,今年得 18歲嘅 Wincy,個樣生得甜又有 176cm高, fb自然有唔少龍友自動搵上門叫佢影私影,有啲開門見山問 Wincy可唔可以去酒店影,又問影唔影走光相,當中仲遇過戀足龍友,「最變態係有個攝影師要求我要着絲襪,仲慫恿我話着完再賣畀佢可以賺多啲錢,佢話朋友想要,但因為生得高好難買咁長嘅絲襪,聽到都知奇怪又變態!」
讀緊 IVE酒店款待文憑 Yr.1嘅 Wincy遇到嘅變態事當然唔只呢單,做咗年幾已經覺得呢行好複雜,「以前影相影得靚會好滿足好有成功感,但逐漸遇到好多影師要求都好唔合理,要我着超短裙同要夾胸,擺啲性感 pose,我開始對呢行好厭倦,自己唔想踩自己底線,要我低胸熱褲,我寧願踏踏實實做 sales!」